text:
7 April 2012
今年復活節邊度都冇得去呀
修心養性喺香港過
點解? 因為阿ti有好多場朗誦比賽要參加
仲有 我地七月會去一個長線旅行 所以Tiba Tima都要留返d假呀
冇得遠行 近近地 我地去長洲
曾小b都一齊去啊!
我地坐快船 真係好快到左長洲
Tiba去霸位食lunch嘅時候 Tima陪阿ti去行下街街
行左一陣 阿ti見到棉花糖 十蚊一枝 好啦....
提子味嘅棉花糖
好唔好食? ok啦 不失為哄小朋友嘅最佳選擇
有位喇
為左杯橙檸 等一陣都冇計
阿ti玩緊平安包印仔
好喇 食飽飽去玩
今日見至好多朋友仔 個個都嚟食海鮮
食完海鮮就再食其他小食
枝薯片比阿ti KO左好大串
再食埋平安飽
食完個飽就好平安
Tiba愛女心切 見到佢揸住枝涼茶嘛?
比阿ti飲架 佢驚個女熱氣嘛
食飽飽到壓軸活動出場
踩單車
小心d踩呀
小心撞到人呀
yeee同聰少玩家庭樂
曾小b都坐埋一份呀
長洲踩單車都幾危險架
太多單車喇 又多行人 所以最好唔好貪快
踩左一個鐘
我地去街市買海鮮 有蟶子啦 瀨反蝦啦.......
呢間酒家本來冇海鮮賣嘅
客人帶海鮮去 佢會收返油水
炒得好好食啊~
今日長洲遊大完滿 復活節大快樂!
最後嚟返張合照先 cheers!


c: text/html

text:
2014年8月29日星期五
140829元朗容鳳書飲糖水2(29w6d)
第2次飲糖水 經過上次既經驗 加上mika媽媽咁啱都一齊去 所以我叫左關生今次唔洗陪我黎 照舊8點半到 到左又係等叫名 又係鬼咁多人 首先係抽血先 除左佢比你支大糖水 抽完血乜都唔食得 唔飲得咁等2個鐘 其實係要諗呢2個鐘有咩可以做
我一早download左套戲去睇 諗住睇完就抽血走人 點知同mika媽媽係咁睇淘寶 佢諗住買BB車 仲要買架粉紅色比佢個仔仔 佢話要幫佢扮女仔 哈哈 另外我準備左把風扇仔 記得上次想嘔係因為好焗 所以風扇仔係必備
時間過得好快 係咁睇睇睇下淘寶 咁就過左1個鐘 飲糖水最難捱既時間黎啦 我上次又係夠1個鐘就有少少想暈想嘔 可能因為前1晚已經無食野 咁早起身仲要抽左血 所以有啲辛苦 之後就乖乖呢埋眼訓覺啦
明明唔眼訓就呢埋眼休息下 後生媽媽果然唔同啲 mika媽媽反而無咩事 真係唔認老都唔得 等左2個鐘再抽血之後走人 如果4日收唔到電話就代表安全 希望唔好打黎啦
2014年8月23日星期六
140823媽咪谷聚-ALittleBit(29w)
今日約左兩位媽媽試呢間 A Little Bit 之前成日見啲朋友去試 睇相勁豐富既 All Day Breadfast 去到我都唔執輸 揀左個最重量級 話哂2個人食 梗係食個勁架啦
個餐到左 係比我想像中大份 賣相靚仔 味道就一般啦 我仲好大膽叫左柸違禁品黑牛 越偷食就越開心 呢柸黑牛真係好正
2014年8月22日星期五
140822元朗容鳳書產檢(28w6d)
自從上次檢查 豬B心跳快左要入院後 我真係怕左去健康院 今日我又返黎健康院 又係同一個姑娘幫我聽心跳 我緊張到屎
個姑娘睇到我排版 都話記得我 之後好小心咁幫我聽左3次心跳 因為上次心跳唔正常 所以今次都係要見醫生
入房見醫生時 佢又話要調返我返屯門醫院 我忍唔住同佢講 我已經比你地當人球咁周圍踢 點知醫生好肯定答我 之後你唔會再返黎呢度檢查 聽佢講到咁肯定 我都無野好講啦
2014年8月15日星期五
140815媽媽谷聚-Outback(27w6d)
2014年8月11日星期一
140811媽咪谷聚-譚仔+買浴盤(27w2d)
早幾日同Emily媽媽去完華嫂食野 見識過芭蕉扇既威力 細細部但勁大風幾涼 就心郁郁想買 Emily媽媽勁好人 叫佢老公幫我地出深水埗買 今日約出黎交收 諗唔到食乜 就去左食譚仔
可能成日聽人講大肚唔好食辣野 人地越唔比你食 你就越想食 我呢排日日都掛住個麻辣豬耳 今日終於食到啦 食完譚仔就急急腳走 因為約左妮媽媽出去買浴盆 呢個浴盆摺得架 其實佢係翻版野黎$120 如果吉豬島買正版差唔多要$500 因為我要買兩邊屋企 所以買平平就算啦
可能成日聽人講大肚唔好食辣野 人地越唔比你食 你就越想食 我呢排日日都掛住個麻辣豬耳 今日終於食到啦 食完譚仔就急急腳走 因為約左妮媽媽出去買浴盆 呢個浴盆摺得架 其實佢係翻版野黎$120 如果吉豬島買正版差唔多要$500 因為我要買兩邊屋企 所以買平平就算啦
我同妮媽媽買完浴盆好攰 去左朗豪坊starbrucks飲柸野再走 而家行一陣就勁攰 之後竟然關生黎接我 好彩佢黎咋 因為多口幫Carmen媽媽買1個 我一個人拎3個浴盆都好吃力下 最後送去葵涌比Carmen媽媽就返屋企啦 今日真係好攰好充實
2014年8月7日星期四
140807媽媽谷聚-華嫂(26w5d)
今日即興話食Tea 食傳說中既華嫂 今日同Emily媽媽+Mika媽媽要去試下 係咪真係咁正 係咪有咁好味 究竟有幾特別
去到未夠鐘開 未食已經排長龍 今日閒日都可以咁多人排隊食既 啲人唔洗返工返學架 好彩我地都排得前 有帆布遮頭有櫈坐 Emily媽媽拎左把勁風扇仔 叫芭蕉扇 細細部但勁大風幾涼 唔係大住個肚都幾辛苦
終於等到開門啦 我地好幸運入到去坐 雖然唔係冷氣位 都好過門口等 我地叫左4樣野食 比普通茶餐廳既味係濃啲 係比想像中好味 未食過既朋友值得試下 不過我覺得唔值得咁排隊囉 因為無冷氣關係 我地食完頂唔順走左 之後去左麥記買雪糕 繼續吹水 傾到成6點先走 哈哈
2014年8月4日星期一
140804與豬B+詩韻ee下午茶(26w2d)
同好朋友詩韻約左好幾次先約到出黎 我地識左好多年 雖然耐無見面 但每次見面就有唔完既話題 不停傾不停講 啲時間好似唔夠咁
上網睇左呢間西宮好耐 一直想試下佢個Tea 睇相好似好靚咁 今日終於試到 首先講賣相靚既 味道就一般啦 始終唔係樣樣都好味 佢最正係無限飲 我地口水多過茶 勁講野會勁口渴 飲左幾柸咩都賺哂 呢度傾計一流 可以再黎過
2014年8月2日星期六
140802媽媽谷聚-德國餐廳(26w)
今日同屯元天媽媽谷啲媽媽出黎 我地近近地去洪水橋間德國餐廳食buffet 雖然種類唔多 但樣樣都好味 佢最出名係豬手 我食左幾轉呀
另一樣野好正既係 佢由11點食到4點 唔會趕人走 由我地坐係度吹水 啲侍應又好禮貌 埋單先知再有優惠 5個人去1個免費 真係好抵丫 我地顧住食野同吹水 完全唔記得左影大合照 好搞笑 好期待下次聚會
訂閱: 文章 (Atom)

robotstxt: allowed

filter: keep


text:
價 格 : $109
個包裝好靚呀, 一眼就會望到, 粉紅色豹紋, 再加上咁 sexy 既 kitty
個樽身好多隻 kitty + 蝴蝶結架, 不過有少少反光好難影得晒
梳型頭, 可以搽到根根分明
睇下效果先, 搽左都好根根分明, 濃密度都唔錯, 不過果日夾睫毛夾得唔太好, 有少少曱甴腳, 我睫毛本身好梳, 用左呢支 mascara 連宅男都話明顯見到 d 睫毛
出左大半日街, 都無乜點甩, 下眼尾有少少啡色, 不過唔嚴重, 同埋睫毛 dup 左 d, 因為我平時少化眼妝, 唔記得自己搽左 mascara 就捽眼, 所以搞成咁, 另一隻眼只係少少 dup 姐, 甩得咁輕微已經好 surprise 啦
雖然佢咁防水防油, 但都好易卸喎, 用 eyes makeup remover 按一陣就卸得好乾淨啦
我 本身睫毛好少, 軟身又幼, 對眼會出油又多眼水, 所以揀 mascara 都幾麻煩, 用過唔多, 但平平地又好滿意既就係 kiss me 啦, 咁我就用 kiss me 同 hello kitty 呢支比較下啦, 濃密度兩支差唔多, kiss me 就比較輕身, 卷曲度較好, 全日都唔會 dup, 但會有少少甩, 而 hello kitty 就係梳型, 無咁易掃到眼皮, 尤其下眼睫毛, 防油較好無咁易溶, 同埋易卸好多


text:
2012年11月7日
以灰熊山谷為創作藍本的自製園區: 邊域山谷!
響好耐之前,我就同大家分享過我用電腦遊戲創作咗 香港迪士尼樂園 入面嘅 沖天搖控車.事隔接近一年,隨住 灰熊山谷 開幕,我就特別以 灰熊山谷 為藍本,創作出一個全新園區!
響正式介紹呢個新園區之前,我想先講下我響遊戲入面創作嘅主題公園,Wonderland 夢幻樂園.佢係我自創嘅一個主題公園品牌,包含咗以不同主題而建成嘅主題公園,暫時我建成咗兩個.
最原先嘅就係同名主題公園 Wonderland,之後又有 Wonderland Haunted Park 夢幻詭異樂園;另外我亦計劃過 Wonderland Concept Park 夢幻故事樂園,會以比較完整嘅故事主題做主打;最後亦有諗過會有 Wonderland Aqua Park 夢幻水濺樂園,睇個名就知道係一個水上樂園啦.
而今次嘅新園區我就放咗響 Wonderland 入面,呢個主題樂園其實原先係整得比較求其;但我後來響網上知多咗關於 迪士尼幻想工程 嘅資料,所以就參考咗啲概念黎重新粉飾樂園.有機會的話再俾大家睇下 Wonderland 粉飾前後的對比啦!我自己就覺得粉飾後真係好好多!
以下呢幅圖就係 Wonderland 啦!有部份園區都仲未開始粉飾,因為我係逐個逐個園區咁更新.而呢幅圖入面見到嘅都係一啲已經粉飾完成嘅主題園區;唔知你又覺得邊樣遊樂設施最搶眼呢?
好啦,我地黎到 邊域山谷 Western Frontier 呢個園區!同 灰熊山谷 一樣都係用西部小鎮做主題.邊域山谷 嘅地標就係 邊域礦山 Frontier Mountain;佢係唔係好高呢?響整個園區都可以見到!
等我地由入口進入 邊域山谷 啦,已經可以隱約見到前面有彎彎曲曲高高低低嘅礦車路軌.
真係有好多礦車路軌喎!唔知坐上去係點嘅呢?唔好咁心急住... 最精彩嘅野梗係放響最尾架啦!
簡單介紹下 邊域山谷 裡面嘅結構啦,呢到主要分為兩部份,一邊係西部小鎮,一邊係山谷.響山谷呢邊,礦車沿住路軌走黎走去;至於賓客嘅通道,就係呢啲興建響路軌上面嘅架空橋!又考下大家先,唔知你估唔估到黑色嗰條再高啲嘅野係咩黎嘅呢?嘿嘿,一陣間開估!
架空橋仲特別設計到有一個個窿,可以俾你響橋上面見到礦車經過,係唔係好有特色呢?
而家開始同大家講下每一樣遊樂設施!響 邊域礦山 旁邊有一個小角落,嗰到有一個遊樂設施.佢叫做 邊域礦山採礦井 Frontier Mountain Mining Shaft;小心!升降台將會突然跌落礦井深處!
響呢一邊山腳有 邊域礦山炸藥儲存庫 Frontier Mountain Dynamite Storage,炸藥筒將會轉暈你!
至於響山谷嗰邊呢就有 炸彈危機 Dynamite Mania,睇佢個樣都應該知道會發生咩事啦...
響小鎮入面都有兩個遊樂設施,一個比較輕鬆啲,叫做 邊域西部秀 Frontier Show,睇下表演咁.
另一個遊樂設施就都係不斷轉到你暈,就係 牛仔轉轉圈 Cowboy Around,係繩索造型黎架!不過我諗諗下,全部都係轉下轉下好似唔係咁好,等我遲啲轉做一個啱小朋友玩嘅遊樂設施先!
又係開估時間!頭先嗰條黑色野係單軌鐵路黎嘅,Wonderland Monorail 會經個哂每一個園區.小鎮呢邊都有車站架,就係 邊域山谷單軌鐵路站 Western Frontier Monorail Station 啦!
最精彩嘅時刻到啦!因為我地即將要坐 邊域礦山採礦車 Frontier Mountain Mining Rail!呢間採用西部風格,位於 邊域礦山炸藥儲存庫 旁邊嘅建築物就係上礦車嘅地方!
上咗礦車啦!一開始會慢慢進入到礦洞裡面,出返礦洞之後就會響山谷穿插,好驚險啊!
講完遊樂設施又同大家講下其他設置先,響 邊域山谷 一個比較隱閉嘅位置有一間急救中心.點解要隱閉啲呢?其實 香港迪士尼樂園 嘅急救站都係比較隱閉,我相信係想保障返病者嘅私隱.
又再俾大家估下,究竟呢個咁有趣嘅建築物,入面有啲咩呢?今次即時開估啦,其實係洗手間黎.園區入面仲有一間快餐廳,樂園資訊亭,同埋另一個洗手間,不過我就冇影到呢幾個設施.
我同時亦希望呢個樂園營運時可以同一個真正嘅樂園相似啲,所以都整咗一啲演藝人員通道.通道會通返入後台區域,演藝人員可以好方便咁響地底去到各個園區,當然一般賓客係唔入得啦.
其中一個後台區域就係 邊域礦山 嘅背後!呢到正正就係礦車進入礦洞嘅上面,平時係睇唔到架!整個區域都俾 邊域礦山 遮蓋住,有條路俾維修人員檢查;我亦計劃緊響到加一個煙花發射區.
另外一個得意嘅位置,就係 邊域礦山採礦車 嘅緊急出口,又係用咗特別嘅方法去遮住佢.其實呢啲設置係唔會用到嘅,因為遊戲入面冇相關設定,真係純粹我想令個樂園真實啲而加上去.
剛才提及過我參考過一啲 迪士尼幻想工程 嘅概念黎粉飾呢個樂園,而家同大家講下其中一個啦.迪士尼主題公園 好在乎每個園區之間嘅分隔,儘量做到響一個園區入面唔會見到另一園區嘅野;我粉飾呢個樂園嘅時候都有用一啲樹木去做分隔,盡可能令到賓客唔會睇到旁邊園區嘅建築物.
總結 邊域山谷 入面嘅每個設施,俾一張高空圖大家睇下;你又分唔分得出每一樣設施嘅位置呢?
最後,再送上幾張晚間圖片;迪士尼樂園 啲燈光效果真係做得好好,但係遊戲入面就冇咁正啦... 因為無得揀燈光顏色,亦唔能夠仔細設計燈光嘅分佈同埋映照方式;不過我覺得都還可以嘅.
當然呢個園區就絕對比唔上 灰熊山谷 啦!畢竟每一位 迪士尼幻想工程師 都係專業架喎!現實亦都唔會好玩遊戲咁易,不過如果能夠將呢個園區搬到去現實,我都有興趣想去玩下!哈哈!
訂閱: 張貼留言 (Atom)


text:
2007年1月23日 星期二
準備ing
好緊張好緊張好緊張, 其實由plan去ha er bin果日開始, 緊張指數都一直未回落返去適當水平! 因為真係好好耐未試過去d冰天雪地嘅地方~ 對上一次去凍屎嘅地方, 都係3年前嘅農曆年, 我地一家人一齊去北京玩(又係北京!!). 果次真係好凍, 特別係去長城果日, 應該係得零下15度, 凍到陳生陳太都唔上去做吓好漢就返歸休息
, 龍少就用冷帽笠頭包住眼耳口鼻, 提子太太就唔識字, 我就痴咗係咁笑唔停, 食哂D西北風入肚!!!!今次依個旅程就得番我地倆個傻人, 陳生陳太因為今年流年要向西北, 唔理我地~ 至於提子太太... 心到人唔到囉
!!! 而我地今次會由搭飛雞去北京, stay一晚, 第2晚就搭火車上ha er bin, 來回總供要瞓兩晚火車! 所以都好緊張, 唔知乾唔乾淨? d人又話ha er bin真係好凍, 依家1月都平均係零下1x/20度, 到咗2月仲凍, 大概零下2x度~~ 嘩, 真係凍過北京好好好多倍喎....所以, 以我依d咁"蛇qwa"嘅人, 依家開始就要狩獵一d防寒用品! 星期日果日出咗去旺角d爬山用品鋪度睇d防寒內衣, 不過實在太多選擇, 龍少話要攞資料返屋企慢慢研究一吓先! 其實之前我地去韓國果陣都買咗一set天朁衣+褲, 但係就覺得唔係好掂囉, 依家間嘢都消失埋喇! 而我就唔理咁多, 響屋企摷番哂d防寒用品屾黎, 一於響屋企玩吓試吓先~~~
訂閱: 張貼留言 (Atom)


text:
2012年7月4日 星期三
Hea 遊沙巴 day 4 4//7/2012
今朝我哋一早醒咗,第一項活動哽係去游水啦,快手梳洗換好泳衣之後就去沙灘玩,到咗8點滑水梯開咗就去咗玩.雖然比起想當年嘅水上樂園規模差好遠,不過過哥哥嚟講已經係新奇,刺激又好玩;而咁好玩嘅無理由唔預細佬,不過佢似乎唔多接受,嗰樣幾驚下.雖然玩到唔捨得走,但都敵不過肚餓,所以我哋都要同泳池講byebye,上房沖涼換衫去食早餐.
早餐餐廳依舊多人同熱,食完豐富早餐後我哋返房煲粥兼休息一陣先出發.我哋先去麗都廣場買d土產,再去埋隆美食好出名嘅東星魚湯米粉同吉仔水.平時唔多好魚嘅我響好飽好飽嘅情況下都食咗一大碗東星米,差d連湯都飲埋,因為實在太鮮甜太好味喇!
食到飽飽我哋再上車出發去神山,去神山嘅車程都幾遠,差唔多一個鐘左右先去到神山嘅山腳,之後再要用多個半鐘先上到神山公園,初時天氣都ok,但我哋架車響山度兜兜轉𨍭期間天氣突然變差,橫風橫雨兼行雷,有諗過放棄返去巿中心,但係㗰咗個幾鐘嚟到半山腰先折又好似好似好唔值咁,所以決定照上山.兜到頭暈終於到咗神山公園,好彩大雨停咗,不過就好涼,我哋落車影下相行下.神山風景幾靚,空氣好清新,不過就唔係幾啱我哋行,我哋嘅裝束同其他full gear嘅遊客好格格不入,所以我哋都係逗留一陣,叫做到此一遊就離開喇.
下一站就係返去市中心,行沙巴最新嘅大型商場1 Borneo.商場係就係大,不過唔多啱睇,我哋主力行土產店同超級市場,買咗d手信就去食飯喇.今晩我哋去番今朝去過嘅麗都廣場嘅food plaza食嘢,嗰度好多嘢食,我哋叫咗肉骨茶(有3款咁多!),串燒,魷魚炒通菜,燒雞翼,蠔餅,炒河⋯,所有嘢都係即叫即整,份量好足,而且又平又好味,我哋飽到反哂肚就返酒店休息喇.
張貼者: jacqueline 於 上午5:27
標籤: 2012-7 Hea 遊沙巴
訂閱: 張貼留言 (Atom)


text:
眼瞓到死o既在下,等到7點,就碌咗過去隔離山卡啦o既 cafe too 食 buffet.呢間嘢果然一如風評般差,在下唯有食啲最簡單o既又最安全o既即煮粉麵位食雲吞同水餃.估唔到佢唔單止係啲海鮮,刺身,壽司唔得,連啲甜品都唔得.唉... 今次都算係在下近期出去食餐勁之中,最差o既一間.
好在同我一齊去嗰啲單位勝過嗰啲嘢食啫,如果唔係呢鋪真係輸到透.唔得! 我要親自去book到隔離嗰間至得.
3.30.2009
不停食
眼瞓到死o既在下,等到7點,就碌咗過去隔離山卡啦o既 cafe too 食 buffet.呢間嘢果然一如風評般差,在下唯有食啲最簡單o既又最安全o既即煮粉麵位食雲吞同水餃.估唔到佢唔單止係啲海鮮,刺身,壽司唔得,連啲甜品都唔得.唉... 今次都算係在下近期出去食餐勁之中,最差o既一間.
3.29.2009
東京賞櫻團 - 最後衝刺!!!
响街口間 cafe 草草食件 toast+coffee,我哋就响新宿作最後衝刺喇.路經一間哈碌拮替販賣店,在下就買咗啲三麗鷗小禮物.
果然最後一擊真係最致命,在下就係魂斷於一眾酒窖之下.精神,肉體,金錢都全部化為灰燼,一吹即散...
3點返到酒店收拾個殘局,再同美人去埋居酒屋吃鳥燒.燒大虎蝦,帶子,大眼螺,雞翼,多春魚,同埋一客 tempura,我哋就咁就被 KO 咗.
拖埋行李上 shuttle,一程車好舒服咁就去到機場.搞掂晒啲行李,頭先食o既燒物全部冇晒.响 illy 食件雞包同一碗湯,在下又精神返晒.一有精神又出事,仲要响 duty free 買咗枝特別版 XO,問佢攞多份酒版至收手,好過分呀~
雖然在下以自殺式購物大作戰成為炮灰,但係响機上面就慳咗場戲飛錢,套 K-20 就成功做咗在下o既囊中物,hehheee...
咪以為旅程就咁就完結,返到香港機場上空,我哋竟然遇到死神o既女友.銀幕畫面都只係見到條跑道,個碌都仲未著地,就聽到一聲好清脆既電話開著聲.附近o既人都同一時間望向發出聲音o既方响啤咗一眼,點知死神o既訊息好快到,該名死神女友就覆 sms.
機未停定,Seat belt sign 未熄,死神女友又一次驚人舉動.躍起拉開頭頂儲物櫃,由於坐正我哋隔離,真係危險到呢...佢唔理自己生死事少,唔好搵咁多人陪呀!
3.28.2009
東京賞櫻團 - 第二擊!!
築地篇
瞓飽晒,我哋就出發去築地食 brunch.原先諗住响間話有150年歷史o既鮨文度食,但係要起碼排2個鐘至等到位喎,咁就梗係較呔食第二間啦.經過一間玉子燒,我哋就買住一盒玉子嚟吃住先.
行到去另一間名店壽司清,見唔太多人排,我哋就跟隊.在下就再行前去睇睇街尾間新店使唔使等,點知... 嗰邊條龍都幾長吓喎,好在我哋响總店排咗啫.返到去會合佢哋,我哋已經差唔多有位,yeah~
坐响 sushi bar,個鬼鬼馬馬疑似老細o既肥叔叔就招呼我哋.我哋要咗一客祝壽司,另外再 a la carte.我見隔離對日藉夫婦柯打咗啲乜,我哋商議過就做copy cat.嗯~~ 果然冇錯!雖然語言唔係好溝通到,但係佢哋都好努力咁教我哋嗰啲魚o既名,多磨阿哩加多~
涉谷篇
一出閘就被一陣香濃o既蛋味吸引咗入一間百貨公司o既甜品 section 度.櫻花 design 既 cake 琳瑯滿目,我哋買咗杯 cherry pudding 同朱古力至再行人.
去到 Parco,定咗集合時間就各自shopping.在下第一時間就碌咗去 Tokyo Hands 度睇模型.行晒成棟 building,買咗一堆嘢,gather 埋佢哋,就嚟一個 tea 啦.
响 Parco 間 cake shop 蛋糕同咖啡都好好味.有個幾標緻,英文都頗 ok,服務直頭一流o既後生仔清水翔,仲應我哋請求幫我哋訂枱夜晚去食藝術品.呢啲服務態度真係 super 讚!
tea break 完,分頭 shop 多一輪,7點就去食藝術品咯.好辛苦咁搵到响間金田中-草,我哋就柯打咗今個月o既特色餐.因為啲嘢食太精美,每嚟一度在下都係咁影,結果在下食包尾囉...
嘆埋個 dessert,我哋就返出去門口攞返啲戰利品.為我哋整 dessert 嗰個哥仔,又主動話幫我哋3個合照,嘻嘻... 唔該晒!
返到酒店我哋就要開始執嘢.執完嘢,在下仲centralized大家啲相o忝.
3.27.2009
東京賞櫻團 - 出擊!
凌晨12點,在下就會合美人同愛愛一齊登機.咁啱有位馬記同事都係坐同一班飛機喎!一上到機就梗係第一時間大覺瞓啦,因為嗰時已經2點囉.
响機食咗早餐,坐多一陣就降落羽田空港.我哋先响機場飲咗杯coffee至出發去酒店.期間在下唔覺意咁同一隊日本年青組合嚟咗一個超埋身o既接觸喎!嗰班fans好熱烈咁為佢哋打氣,好彩啲保安冇香港啲咁惡啫,如果唔係實俾佢哋鬧死.lucky~
淺草篇
响酒店放低晒啲嘢,大約9點我哋就出發去淺草.一出閘,指示雷門觀音寺方向非常清晰.站内o既佈置亦相當精美,有壁畫同神龕陳列.
响雷門個大燈籠度影影吓相,有個o架仔走埋嚟話幫我哋三個合照喎,真係阿哩加多.沿住條仲見世商店街一路行入去淺草寺,雖然好迫人,但係秩序井然.
我哋先响淺草不動尊度睇吓,跟住就影吓五重塔.貪得意走去求籤,美人同愛愛都求到吉,在下就只係得中吉.好彩未至於要將個籤綁係架上面啫,huh~
去招待所揀咗杯綠茶飲,抖咗一陣,响淺草神社同埋唯一一棵真櫻花樹影影相,我哋就行街街喇.沿路我哋食咗sakura ice-cream,買咗少少人形燒同手信,出到大門口仲買多一個大肉包3份食,柯依斯~
上野篇
由淺草去上野只係2個站,今次o既目的地係上野恩賜公園.買咗2盒sushi,3枝送埋杯既sake,我哋就响公園搵個櫻花樹下面開餐喇.雖然太陽伯伯响淺草好勤力咁開工,但係嚟到上野佢就玩怕醜喎.所以我哋就响冇太陽暗暗哋o既天空之下,一路吃sushi,一路飲sake,一路賞櫻花.一次過滿足咗三個願望,同出奇蛋一樣喎,hohohooo...
食晒飲晒又hea夠,我哋就响公園四圍踱.行行吓,見到有一大班人坐响櫻花樹下面,仲排咗超多酒响隔離,場面都幾壯觀.有咁大班朋友一齊响個咁樣o既環境之下又食又飲又吹水,真係過癮.
行到去賣關東煮o既車仔,我哋又買咗1粒燒賣同1舊大根食.雖然唔係肚餓,但係可以暖吓胃,精神精神!
新宿の夜
離開上野,返酒店check-in.開咗房,hea一陣,我哋就早早哋去食晚餐喇.因為成個人啲電都著晒紅燈.吃完個叉燒拉麵,飲埋杯beer,我哋就返去休息.途經便利店,在下仲買咗杯雪糕返去食o忝,好味~~
3.26.2009
第一次病假
今朝起身頭暈暈,於是就唔理3721走去睇醫生先.登記完就同小情人一家飲埋餐茶,夠鐘就响醫務所報到.等咗一陣就輪到在下喇,大夫check完就俾咗一天病假在下休息.
返到屋企,二佬就執埋啲行李準備搬過去小情人嫲嫲天水圍屋企喇.終於執完晒,我哋就一齊去食埋個lunch.之後在下就陪佢哋一齊入去,目的都係見多小情人一刻.沿途在下就抱住瞓著咗o既佢,真係愈來愈唔捨得呀...
到咗嫲嫲屋企,hea咗一陣,大約4點幾就返屋企準備今晚出機場.沖晒涼,食埋餐飯,在下上咗一陣網,就收到焚爺來電,祝我一路順風.多謝晒~
3.25.2009
結伴
今晚係小情人最後一晚留宿,噚晚約定小情人一齊去買蛋糕,在下放工返到屋企就即刻放低個袋,拖住手散住步向意大利蕃茄進發.
在下請小情人自己揀自己鍾意o既,佢一指就係個blueberry cheese tart,跟住佢又揀多件chocolate mousse cake,而在下就要咗sakura tart.
食完晚飯,我哋又陪小情人玩吹蠟燭遊戲.諗起佢有次自己唱生日歌俾自己就好好笑.吹完蠟燭就一齊食蛋糕喇!在下真係好唔捨得你呀~
3.24.2009
歸心似箭
今晚在下一收工就即刻碌返屋企,皆因小情人已經响屋企等我返去一齊玩.
一見面就梗係要嚟個擁抱先啦.跟手就洗乾淨lunch去買o既香噴噴士多啤梨.小情人一路玩車,在下就砌啲士多啤梨餵佢食,感覺真係好幸福o架~
3.22.2009
Brunch Buffet
今日在下同一班舊同事一齊响中環食brunch buffet,順便同寶寶預祝嚟緊friday生日.在下為佢預備o既一對Doraemon冬季雪白限定版毛公仔當禮物,愈睇愈覺得同佢好似樣,一樣咁可愛呢~
雖然buffet唔係在下o既朋友,但係可以一齊hea住攞吓嘢食,又可以雞啄唔斷,都幾好o架,hahhaa...
3.21.2009
預祝生日
小情人仲有幾日就要返去地球o既另一邊喇,所以佢媽咪專登約晒全家人返在下屋企幫佢搞咗個小小生日會.
由於小情人對好多樣食物都感敏,今次生日會o既食物都特別安排係佢唔會敏感o既材料而製成o既.老三就預備咗個 blueberry choco cheesecake 送俾呢個可愛o既藍莓大帝.而老大o既 Anik 姐姐就整咗印尼特式甜品──斑蘭葉千層椰汁糕.
在下抱住小情人唱生日歌,之後又抱起佢一枝一枝蠟燭咁吹.佢食蛋糕仲食到成個咀都係,好搞笑.
3.20.2009
解脫
今晚睇咗禮儀師の奏鳴曲,個故事好動人.被妻子同朋友所嫌棄o既職業,當中經歷o既笑與淚,當時人都嚐盡百般滋味.
但係最感人o既就係每位親人朋友,面對離世者真要分別o既時刻,精神崩潰o既反應,都令人產生共鳴.最完滿係自細編成o既結最終都可以解開.
難怪呢套戲可以擠身奧斯卡囉!
3.19.2009
3.17.2009
殊不簡單
今日全線戲院都有特價戲票,在下朝早就上網睇吓有乜好戲上映喇.唔 check 都唔知,原來早前見過廣告o既 Gran Torino 上咗畫囉.於是即刻訂咗飛,收工過去 IFC 睇.
跟住就為新o既 handbook 做 copy-edit,在下竟然勤力到連 lunch hour 都繼續唔停手.所以今日冇食過晏,食咗啲餅乾同朱古力就算.
收咗工响翠華食埋飯,斯斯然咁行去攞飛,一路睇住書一路等入場.呢套戲真係意料之外既感動,因為在下好耐都冇再睇住戲嚟喊.唔怪得之有影評人話呢套係 Clint Eastwood 巔峰之作,果然比之前執導o既 Flags of Our Father,Letters from Iwo Jima 同Changeling 都嚟得更掀動人心.
3.16.2009
咸豬手
噚晚加菲,624同在下去咗美人屋企開餐.同加菲一齊响柴灣四圍搵整沙津o既材料,結果空手而回.唯有買啲冇核提子食啦.
上到去美人度,嗰隻咸豬手已經响個焗爐度焗到金黃色,睇見都流口水.在下唔使煮嘢,就走去開枱set餐具喇.雖然今晚唔係有乜嘢特別事幹要慶祝,但係少少哋幾個朋友聚吓,食吓,飲吓,傾吓,的確非常享受.
除咗豬手之外,美人仲煲咗香草薯蓉湯配蕃茜焗多士,同埋香蒜蜆肉意大利粉.在下就預備咗2枝紅酒,加埋美人雪定o既1枝白,我哋4個就一路食一路飲咗3枝酒.
食晒啲主菜,美人亦整咗綠茶紅豆卷蛋做甜品.洗埋啲提子一齊食,結果傾吓傾吓,傾到成1點半至散水.上床瞓o既時間都成3點,所以今日極度眼瞓呢!
3.13.2009
第一次入差館
呢個星期幾乎晚晚一收工就返屋企煲日劇同卡通,繼有《我Miss係大佬》,《SP》,仲有卡通片《Claymore》,幾勁呀!
到咗呢個黑色星期五,在下一收工就落咗去PP個supermarket間zambra度歎住咖啡睇住書等madam電話.飲完杯coffee,就慢慢游過去銅鑼灣鋸扒.食飽飽,在下就陪madam去美心攞蛋糕,跟住就一齊返差館雪好個蛋糕喇.
在下以前一直以為差館除咗報案室會去到之外,其他都係禁地.今晚竟然可以夜嗎嗎偷雞入去參觀,好刺激呢!參觀完畢,我哋就返咗去時代廣場食雪糕.hohohoo... 連續兩個禮拜都有雪糕食,好幸福呢!
食到10點3,madam就去攞車返去開工,在下就食到勁飽返屋企.今日係GOOD FRIDAY啊!
3.08.2009
歡迎回來
今日在下朝早9點幾就起咗身,lunch就同小情人一家去飲茶.可能同小情人一齊玩得太開心,竟然忘記咗睇鐘,突然驚覺已經3點45分.弊!約咗4點去佐敦食tea,遲晒到o忝!在下唯有打電話報咗到先,好彩mtr好快就送到在下去目的地.
4點半去到餐廳,大may姐,姑姑同姑爺都到咗.在下落完柯打就同佢哋嘻嘻哈哈吹水.唔經唔覺都嗲到6點,於是又即刻碌返屋企食飯.因為今晚特別為响美國返嚟o既姐夫洗塵.hehhee... 返到去在下都未係最遲嗰個,lucky~~
今晚齊晒人返嚟屋企食飯,熱鬧到不得了.小情人好好玩,小郭又好可愛,在下真係好happy呢!
3.06.2009
生日禮物
今日 lunch 外面落住雨,在下唔想濕身,於是乎就只係响 PP 個 supermarket 度睇吓有乜嘢放落個肚喇.行到去個蛋糕櫃,睇完一輪,最後買咗件 new york cheese cake,lemon puff 同 dark chocolate puff.俾完錢,就碌過去 zambra 度一路飲 coffee,一路食 cake.
食食吓,隔離就坐咗對鬼夫婦,個鬼婆孭住個baby,只得8個星期大咋,好似個公仔咁囉.同鬼婆嗲咗兩咀,我食飽飽就走人.走o既時候都恭喜吓佢咁囉,hhahaa... 在下真係有禮貌喇!
見時間尚早,師傅o既生日又差唔多到,於是在下就四圍蒲吓睇睇有乜嘢啱送俾佢.卒之响愛瑪仕揀啱喇,點知仲買咗一份好靚o既生日禮物俾自己喎!hohohooo... 好開心呢~
3.05.2009
幸福的一天
今日virtual男友安排咗一餐lunch俾在下同幾位舊同事有機會見面,真係辛苦晒.
一見到奇哥,佢又繼續講話唔好坐在下隔離,驚俾人點錯相插死都唔知乜事.講吓講吓,又吹話好彩有virtual响度,若然唔係要等到出年年中至排得到同在下飲茶.低能o架...
不過,在下就建議下次我哋可以收工响灣仔打冷.睇吓幾時約齊人啦!
收咗工,在下就慢慢hea住碌去灣仔碼頭坐船仔去尖沙咀.等到愛愛,我哋就柯打咗個high tea set嚟食.
hehheeee... 要响沉悶o既生活中找尋樂趣,最好就係走去食雪糕,一路食會一路感受到幸福兩個字寫响額頭.ohohooooo...
歎完個tea set,我哋就慢慢踱去尖東.今次我哋好克制,飲咗一壺花雕就傾咗一晚喇!
3.03.2009
恭喜恭喜
今朝早在下收到線報,得之在下同屆o既潛水同學仔生咗個3.2公斤o既囡囡.上次同佢食tea先至得3至4個月,眨吓眼就生咗個BB出嚟喇!希望母女倆個健健康康,平平安安!
收工就去咗電影中心睇Clint Eastwood執導o既Changeling.戲入面o既Angelina今次唔再係賣身材,真係sell吓演技囉.故事最後尾不忘提醒觀眾要常存希望,事情未必真如現在呢一刻既事實就定為結局.時間一到,出人意料o既事情就會自然出現.人生果然如戲!


text:
mami要返半日工呀 titi喺mami未放工就嚟左
我地第一站去左北角食越南野呀 仲有好出名嘅十三座牛雜
十三座牛雜超得呀!!! 難怪本本雜誌都介紹佢啦 嗰汁超正!!!!!
之後就同titi去遊樂場
影麵飽超人車車啦 小小馬啦等等
飽飽又玩左一餐開心嘅 我地就出發去東港城嘅台灣美食展啦
好多好多人排隊呀 原來香港咁多人鐘意食台灣野嘅
行左一陣 就去左麗港城附近嘅"晒草地遊樂場"
哈哈 初初我同ti爸經過見到個場都"o"咀 咩遊樂場嚟架 未聽過呀!!!
(點解去嗰度呢? 因為等yee ee 就喺附近繞圈咯 經過見到嘅)
初初諗住未必有野睇 哈 點知上到去 好舒服呀 真係晒草地架
好大好大塊草地 清草味係咁飄埋嚟呀 超級relax titi都跳起嚟呀
之後 仲喺個遊樂場玩左一陣 冇人理我地哩!!! 下次要再去!!!
mami同titi嘅連環快拍!!!
接埋yee ee同聰少 我地就去左黃埔度shopping呀
本來想去吉吉島買波波池嘅波波 但冇貨呀 唯有titi冇得玩住啦
黃埔冇咩行 好快就返去荃灣lu
一家人又一齊食飯呢 ti公ti婆 yee ee 聰少 哈哈
下年yee ee結埋婚 可能好快有多個新成員
咁ti婆一定超級開心哩!!!


text:
帛琉之旅
(第一天 27 Jan 2006)
下午17:45 我哋從樂富乘E22A巴士到香港國際機場. 大約18:40分已經到達,較集合時間(19:00)早10分鐘. 還未到19:00,Karen 已經打電話催. 我哋到Pacific Coffee 飲杯coffee先. 集合後,大家馬上check in,準備入閘. 我哋搭PR311 21:15分班機,見重有時間,馬上跑去Burger King 食番個hamburger,之後先慢慢行去上機. 班機full晒,我哋坐近機翼位置. 21:15分班機準時起飛. 到達Manila,已經係23:15分. 認領完行李,已經係24:00,好彩Immigration都唔算慢.走出機場,已經熱到暈(香港是冬天呀!),要即刻除衫. 當晚我哋就住响Trader’s Hotel 803號房,上到房等齊行李都已經12:45.
(第二天 28 Jan 2006)
尋晚咁夜瞓,唔好以為可以瞓晏啲. 要趕飛機,6:00已經morning call. 6:30集合出發去Manila Airport Terminal 1轉機去PALAU. 心情應該好興奮,但實在太眼瞓,淨係知要帶行李去機場. 去到機場,已經人山人海.排隊check in時, Kitty 一家發現唔見咗一件行李,後來知道尋日留咗响terminal 2機場,Johnny即刻飛的去terminal 2 攞番,由於時間關係,其他家人check in先. 排排吓隊 ,有個鬼婆扮識我哋前面兩個團友,打我哋尖. 原本鬼婆平時扮晒自律,都係假. 後來俾阿sir發覺,打發咗佢走.
今次過customs都可以話係空前絕後,諗都冇諗過咁嚴謹. 首先過x-ray照一照,俾個海關人員搜身,之後就要打開件行李搜吓,問吓你啲嘢有乜用,之後重要除鞋搜一搜. 過五關斬六 扙,終於到侯機室,都已經夠鐘上機.
坐咗三個多小時飛機,終於响12:30到達Palau 上空. 由飛機上望落去,個景簡直靚到暈,同响Discovery見到一樣. 雖然隔住層玻璃,都唔理得咁多,攞部相機出離影番幾張,架機個窗真係幾污漕. 到咗Palau Kornor 機場,果然係超級relax渡假聖地,啲人做嘢極度慢,都唔記得响customs等 咗幾耐,總之就好耐. 不過,好在响customs排隊嗰陣時有隻狗行來行去,嗅吓嗅吓搜吓有冇人帶咗毒品.
之後乘車去酒店放底啲行李.跟住嗰幾晚我哋都會住响West Plaza by the Sea. 佢唔係Palau最正嘅酒店,希望唔會太差啦!
去到酒店lobby,大家已經急不及待放下行李,把潛水用品分開,準備攞去dive shop. 最後我哋安排住3樓1311號房,向海喎,不過我哋發現阿mark(團友)間房有露台. 休息一陣,我哋就去Neco Marine參觀同埋安頓好我哋嘅潛水用品,重有就係跟住之後幾日嘅潛水節目. Neco Marine嘅風景好靚,謀殺咗唔少菲林. 安排好一切潛水事宜之後,我哋就去supermarket入貨. 我哋買咗一樽4升水,6罐啤酒,6罐Pepsi,雪糕,麵包,零食. 根據阿sir所講,supermarket同酒店好近,行15-20分鐘已到. 由於我哋唔知點叫車,我哋決定行番去. 我哋行咗好耐,啲嘢就越來越重,而且好似已經行咗好耐,半個鐘都有啦. 於是我就問:「會唔會行錯路呀﹖行咗好耐喎﹗」 但小明就話︰「就到啦﹗前面就係啦﹗」 於是我哋就繼續行. 行到天都黑嗱﹗我突然見到一個路牌,記得由機場坐車去酒店時我哋都有經過呢度. 我發現我哋已經過咗酒店嗱﹗﹗ 天由黑,又唔知去邊度搭車. 死啦﹗ 突然我哋見到架車,諗住問吓路. 點知佢哋好好人車我哋去酒店. 响架車度,我哋發現原本我哋真係行咗好遠. 番到房,又熱又累,沖個靚涼,飲番杯汽水,享受番吓先. 19:30啦﹗ 我哋唔想行,所以就响酒店餐廳“海馬餐廳”吃印度嘢,餐飯食咗us$15,都唔算好貴.
(第三天 29 Jan 2006)
開始深入Palau水底的第一天,既興奮又緊張.
7:00已經要起床,8:00準時响lobby集合出發,坐車去Neco Marine. 今日天氣唔係咁好–陰天有雨.
今日安排咗兩個dives,第一個係warm-up dive,都唔會抱好大期望. 首先坐船去CORAL GARDEN,聽個名就知會見到好多珊瑚啦. 可能真係有一段時間冇潛水,我下潛時隻耳仔做反壓好慢,要花一啲時間先成功. 要我個buddy –小明等咗一陣. 就如我哋預期之內,冇乜特別,連珊瑚都唔係咁多,真係有啲似香港嘅西貢. 好彩臨上水,做緊safety stop嗰陣時有條大Napoleon(青衣魚)出現,都叫做有啲嘢睇吓未致係零分嘅dive. 上水之後由於太早,所以大家決定休息一陣落多個dive先食飯. 休息咗差唔多一個鐘頭,我哋就著齊裝備,準備下水. 大家都希望今個dive會好好多.聽完dive-master講Virgin Island 呢個dive site 嘅briefing就 砰…砰…砰…下水﹗所有divers都已經下潛了. 非常失望﹗﹗ 今個dive重衰,完全冇嘢睇,最勁咪係嗰群Bat Fish,停响度趕都唔郁. 今日兩個dives都好失望,冇諗過Palau會係咁. 上水後,我哋就食我哋嘅bento. 今日我order咗fish bento 而小明就食mixed bento,哇﹗個bento出乎意料之內外好味同靚. 今朝出發時都重係陰天,大家都冇查揸太陽油,回程時太陽出來了,大家都中招. 16:30已經番到Neco Marine,女子組馬上去toilet沖涼換衫.由於toilet沖涼位有限,男子組就跳落泳池游水當沖涼. 就响大家休息嘅時候,發現小明左邊手臂嚴重晒傷,紅到好似紅燒豬蹄咁. 番到酒店時間重早而且陽光陽普照,我哋就出去行吓,影吓相. 我哋响酒店出面見到一隻狗跛咗一隻腳,我哋重估佢點解會咁;俾人打定俾車撞.
今晚我哋決定豪一豪跟阿sir出去食晚飯. 19:00大家就响酒店斜對面間韓國餐廳–Too Restaurant食飯. 發現嗰隻跛腳狗係呢間餐廳嘅. 阿sir响餐廳門口見到有幾隻超大嘅肉蟹,我都未見過咁大隻蟹. 阿sir馬上叫老闆磅1隻睇吓要幾錢,us$15一磅,隻蟹4磅幾,要成us$50一隻,實在太貴所以大家決定唔食. 之後就order咗牛肉,味噌湯,菜. 肥肥不斷叫老闆快啲,當前菜一到她馬上狼吞虎嚥,好恐怖呀﹗有冇咁餓呀?. 老闆問要唔要飯,肥肥即刻話:「好呀﹗好呀﹗快啲﹗快啲﹗」
(第四天 30 Jan 2006)
今日都係一樣7:00起床,8:00集合. 早餐我哋就同噚日一樣食麵包. 今日行程會緊湊啲,兩個dives之餘我哋重會去水母湖同Clam City睇giant clam(超級巨蚌).
我哋首先去Iro Maru 潛沉船. 呢架係二次大戰時俾人打沉嘅日本戰艦. Dive-master 落水前提醒我哋呢個dive水好深,要注意深度,船面已經有成35m,所以千期唔好潛得深過船面因為我哋唔會有decompression dive. 另外要注意千期唔好潛入啲洞度,唔係番唔到出離﹔加上我哋會好易踢起啲沙,啲水會濁啲. 聽完之後有係落水嘅時候嗱﹗ 果然好濁,大家下潛時將啲沙踢起晒. 不過個feel真係好正,我都係第一次潛沉船重要係一架大戰艦,由水底望番上去,啲光照射到嗰枝杆度,真係好壯觀. 後來有diver 發現一隻八爪魚. 呢個site係個feel正,魚就冇嗱﹗潛完水又到食飯時間,船長就安排我哋响Jelly Fish Lake個島度食晏. 今日嘅午餐係fish bento,而小明就食ham & cheese sandwiches,估唔到啲sandwiches 都好正. 食完飯休息吓,我哋就向Palau 獨有嘅Jelly Fish Lake (水母湖),呢度主要有兩種jelly-fish﹕moon jelly-fish 同mestiga. 水母湖唔係响島嘅周圍,而係無毒水母湖响島上面嘅山中間,所以我哋要帶住啲對Fins同 Mask,當然重有相機爬過個山先到水母湖. 行咗15分鐘左右就到水母湖,dive-master响湖邊向我們講解水母湖的資料,還叮囑我哋唔好大力踢fins唔係會踢死啲水母. Palau水母湖的水母係冇毒因為佢哋被困喺呢個湖同外界隔絕,佢哋進化比出面慢一個generation. 落到水,都冇乜特別,只係見到幾隻水母同啲水好綠. 我哋慢慢地向湖中心游去,見到越來越多水母,因為唔想對fins踢死啲水母,我哋就開始淨係用對手撥水前進.游得越出就越多,簡直多到有啲驚,蜜蜜麻麻,俾啲水母包圍住. 玩咗一陣已經要走,真係有啲唔捨得,實在太神奇﹗
跟住嘅行程就係去睇giant clam–巨蚌,隻隻都有過百歲,極之珍貴. 睇giant clam就唔洗用樽潛水,佢哋只係响幾米水深不過就好鬼大浪. 落到水,浪大到游都游唔郁. Giant clam 响水底一字排開,真係好大同好多. 不過要影張靚相就唔係咁易,皆因浪咁大重要潛落水先致埋到隻giant clam 度擺posts影相. 結果只有小明潛到落去,但衰就衰在佢竟然選咗隻死嘅,即刻俾阿sir罵. 而小明就話驚俾佢拑住.
今日嘅節目都算豐富,最後的行程就係今日嘅第二個dive–German Channel. 呢個dive site 係當年German 人為打仗方便啲船艦航行而用炮彈炸出的一條航線,如果冇佢,船就要响Palau外圍兜個大圈. 呢度最出名就係睇……………Manta Ray–超級巨大嘅Ray皆因呢度有幾個Manta Ray嘅cleaning station. 大家為咗唔好浪費氣力,dive master 就安排我哋喺船上等,等等吓越來越多人等,所以我吔決定落水霸個好位等,費事到時冇好位. 最後都見到幾條manta,都係臨上水果陣.
唔好以為咁多節目就好夜先番去,番到去Neco Marine都只係5:00pm.聽日就會去Blue Conner,dive master 就梗係會叫大家準備current hook.我哋就梗係準備好啦,之前一日已經係Neco Marine買咗, 阿sir就安排其他團友租一個.
番到酒店,沖個靚涼,食番個由香港帶過來的杯麵,再唔食真係怕會食唔晒到時都唔知點算好. 之後就梗係休息吓,晚餐都冇出去食,只係食sardines & cheese sandwiches. 其實都真係好累,好早好已經瞓著. 突然有人拍門,原本係團友借刀順便叫我哋睇相,因為我已經瞓咗,所以得小明去.
第五天(31 Jan 2006)
今日就會去Palau最出名嘅dive sites–Blue Hole同 Blue Conner. 重會去女人最鐘意去嘅Milky Lake,敷咗啲泥响塊面同個身度就會又白又滑.而且今日安排咗有隨團攝影師,呢個攝影師一啲都唔平,包攝影師一加一隻DVD要成US$200,真係好貴. 我哋先去German channel 附近睇一架墜毀飛機,佢出名嘅原因係佢幾廿年都重喺度而且水退時佢隻機翼會突出水面. 跟住就去咗Milky Lake,一去到,dive master就攞住個桶潛入水底攞咗啲白色泥上離俾大家敷面同身.小明就梗係又潛落去攞啲泥.大家就你搽我,我搽你,搽到成個人都係白色,重影埋相留念.之後 我哋就去Blue Hole,慢慢垂直由洞頂向下潛落去,個feel好正呀,周圍都係藍色,簡直同Discovery啲景一樣,好刺激呀﹗. 最衰係前面嗰個人噴出離啲泡向住你飛晒過離,連前面都睇唔清楚都唔好話影相. 不過好彩我响最後,等啲泡散咗,都影到一兩張相. 可能係因為垂直咁由淺到深,我發現我暈暈哋,唔知做緊乜咁,之前都未試過,過咗一陣就冇事. 我哋會由呢個洞口入,之後由第二個洞口出,周圍都係藍色,出面有啲光透落離,真係好靚好特別. 由於呢個dive嘅深度比較深所以啲氣會快啲用晒,真係唔捨得個dive咁快完.
跟住就係去Blue Conner. Blue Conner有乜咁特別﹖ 記唔記得我哋要帶 reef hook呀﹖個hook就係响呢度用. 首先我哋會向個Conner附近下潛,跟住就沿住崖邊游過去個conner下面,再上升到個 Blue Conner位,跟住就揾舊石頭用個hook鉤住,打漲BC等啲current沖你向後,咁你就會好似飛起咁. 鉤住舊石向度做乜呢﹖ 當你唔郁,淨淨地,啲大鯊魚就會游埋離,重會游得好近. 講真嗰日啲current就真係好弱,鯊魚又唔係咁多,飛咗一陣dive master都做手勢叫大家起鉤走人,不過要記住起鉤前要放番BC啲氣,如果唔係你就會飛咗上水面,咁就麻煩. 大家離開咗個conner ,就見到一群黃色條紋的魚,成群聚埋一齊趕佢都唔走散,好鬼過癮. 小明,阿安同攝影師被吸引住,係咁影相. 就係呢個時候,我哋發現咗好大群中型海狼barracuda. 嘩﹗好大群,好似卡通片海底奇兵啲魚犀咁,大家就梗係游埋去,影相嘅影相,影movie嘅影movie,總之盡量游近群魚.本來我哋想省錢會留番响酒店食杯麵,但因為今日係我生日,所以我哋決定出去食,於是我哋就同阿sir出去食台灣嘢. 嘩﹗啲嘢都唔好食嘅,重要食到夜晚肚痌. 下次都唔洗預我.
第六天(01 Feb 2006)
今日又會再去German Channel呢個dive site. 點解﹖ 皆因阿sir死心不熄嗰日影唔到靚Manta Ray相. 落咗水dive master 就帶大家去一個Manta Ray常出現嘅cleaning station等Manta Ray.落到去發現已經有好多人响度等,非常熱鬧. 等咗一陣都唔見manta出現,大家開始覺得悶,郁來郁去,揾啲嘢做吓. 連小明都喺度影吓相,我就周圍望. 過多一陣都唔見manta出現,dive master就帶大家去另外一個cleaning station等,當大家都未搵到一個好位等manta,佢已經不知不覺咁出現咗,重要係好近嗰種. 大家馬上拿起相機影movie,影相. 其中有啲人去追隻大manta(咁追manta係會嚇親佢,咁佢就唔會番離),dive master一見到,即刻阻止. 最後隻manta都係走咗. 佢都好大不過冇我之前見過嘅咁大,但就真係好近. 上到水,大家都好“興”,不停咁話自己冇追隻manta只係啲水沖佢哋,話dive master冇禮貌. 事實係點就只有佢哋自己先知嗱.
緊接著就係去New Drop-off,個dive master然又再叫大家準備reef hook. 點知大家都放低咗或者還番俾dive shop,咁dive master就借佢嗰啲俾大家但就要share. 今次嘅diving路線係潛落去個崖壁再游過去,咁先避過啲current. 今次啲current都幾勁,落水後我同小明根本落唔到去個崖壁,我哋已經盡晒力,最後唯有由面過. 好彩去到個崖尖就同佢哋會合到. 跟住我哋見到一條非常大嘅海狼barracuda,佢嗰樣咁惡,你都咪話唔驚. 跟住啲流就更加大,dive master都示意大家落鉤,情況都有哋混亂. 就喺咁混亂嘅情況中我突然發現响右面不遠的阿安跌咗個鉛袋,佢嘗試將鉛袋放番好係個BC度 ,不過失敗,非常狼狽. 我就梗係會幫手. 如果唔係有個current hook鉤住,佢已經彈咗上水. 幾經辛苦,我,小明同阿安自己夾手夾腳終於將個鉛袋放番好.
潛完兩個dives,時間尚早,dive master就安排大家去一個有沙灘嘅小島度食午餐同休息. 個灘唔大又唔係特別靚,但好relax. 吃完我哋份sandwiches,我哋就出去影吓相同浸吓水. 個灘好奇怪,應該係水退啱啱開始,行到好出啲水都好淺直程可以行到去對面個島,連啲水草都露晒出嚟. 突然落大雨,重越落越大,大家就去咗個亭度避雨諗住好快會停. 點知越落越大重唔停加上風又大,小明因為冇著衫開始覺得凍,於是我哋就番上船. 响船度我哋聽到阿mark同另一個dive master(日本妹)傾計,發現咗原來呢個日本dive master就係好出名當年响palau漂流咗一日嗰三個其中一個. 因為雨冇停風又大,大家都紛紛上船,番dive shop. 回程時,啲雨水打落個身度痛到大家大叫又揾毛巾遮住個身.
第七天 (02 Feb 2006)
今日去嘅dive sites 就比較遠﹕Ulong Channel 同Siaea Tunnel ,重會去Ulong Breach . 到咗Ulong Channel,當dive master做緊briefing時,大家係遠處見到海豚,非常興奮. 不過實在太遠而dive master又冇叫船長開架船埋去,重要黑面,咁嘅就梗係影唔到啲海豚,個dive master又點會明白大家見到海豚嘅興奮情緒. 我都好鍾意呢個dive,皆因我啲順住水流去,唔洗出力,所有景象當好似走馬燈咁响眼前走過,只係有時水流太強要踢吓fins等我哋唔洗飛得太快.條route兩旁都係珊瑚,鯊魚,珊瑚魚,目不暇給,都唔知睇邊面好. 去到條route比較窄嘅位置,真係驚撞爛啲珊瑚. 响呢度我哋有幸見到National Geographic話係世界上其中一個最大嘅珊瑚. 嘩! 真係好大好壯觀﹗ 最得意係有啲大眼魚係珊瑚中間嗰啲空位,啲大眼魚喺唔同角度望會由紅色變成黑色. 而且呢度都有好多鯊魚.
之後大家就去咗Ulong Breach休息同食. 點解會去Ulong Breach﹖ Ulong Breach有乜咁出名﹖ 當然係一個靚嘅沙灘,重有就係佢曾經係The Survival 呢個節目嘅拍攝場地. 上到個灘大家發現呢度除咗沙多,水多,樹多,重有一樣嘢好多,估唔估到呢﹖ 都好難估到嗱﹗就係最可怕嘅老鼠,多到你諗唔到, 嚇鬼死呀﹗ 逗留咗一陣,食咗lunch,影吓相,就要走,因為我哋重有一個dive 係Siaea Tunnel.
番到dive shop,大家就要決定加唔加多一個dive. 個dive site 只係响dive shop 附近一個叫Chandelier Cave. 呢個dive site係一個rock island底下有一個响水入面嘅洞,個洞入面有四個室嘅頂部係喺水上. 潛入去嘅時間好緊張,因為第一次潛洞,唔知入面係點. 首先我哋到咗第一個室,就開始向上升,好鬼驚俾垂落嚟嗰啲鍾乳石撞到個頭. 終於到嗱﹗ 真係俾個景嚇親,四周圍都係鍾乳石,個電筒一照,啲石閃吓閃吓. 除低個regulator試吓响個室入面吸吓氣,不過啲空氣好濁,又熱又焗,耐啲都會窒息. 又潛番入水向下一個室出發,繼續向前.第四個室係一個比較細嘅室,逗留咗一陣我哋就準備離開,走回頭路由入口出番去(呢條係唯一出路). 於是我哋熄晒所有嘅電筒,成個洞黑晒,就只有由洞口透入嘅一點光. 好刺激呀﹗ 雖然個dive好短時間(20分鐘左右),但係第一次潛洞,好正. 呢個係今個Palau旅程最後一個dive,對今次Palau啲dives有啲失望.
今晚我同小明去咗幾出名嗰間漢堡飽車食漢堡飽,薯條,奶昔. 個餐一啲斬唔平,食咗一個餐加杯奶昔已經要us$6.
第八天(03 Feb 2006)
今天就安排咗一日遊,參觀吓Palau文化同歷史,去吓博物館,文化館,水族館,展覽館等等. 午餐就係一間日本小店度食,啲烏冬好好味呀﹗ 食完飯就去咗Palau最靚又係最貴嘅酒店參觀. 果然好靚,重有自己係沙灘. 呢日都無乜嘢做,只係行吓休息吓.
我哋決定晚餐要食Palau最出名嘅蝙蝠湯. 隻蝙蝠上枱嗰陣真係好核突,只係食咗一啖佢啲肉,似白鴒肉. 但阿安竟然可以成個頭咬落去重連骨都咬碎埋. 玩完一輪,大家想一試蝙蝠湯嘅期望都滿足晒. 食完飯,阿安邀請我哋去佢哋房度睇相,點知佢哋安排一人一碗椰纖果同罐頭桃,因為佢哋要喺走前(聽日就走)清理晒啲食物. 之後我哋就睇番俾咗好多錢剪接(剪接係另外加us$100先有)同拍攝,不過質素極差. 大家見到都激死﹗
第九天(04 Feb 2006)
今日要走嗱﹗ 起身之後去咗酒店餐廳食早餐,跟住就梗係笠齊行李,準備出發去機場. 番香港﹗﹗ 同之前一樣,要係Manila轉機,不過今次就攪到好麻煩,因為palau去manila會响terminal 2 降落,而manila去香港就係terminal 1 上機,我哋要自己搭的士,而且要再俾離境稅,好唔低,大家就梗係唔想俾(成us$10). 大家為咗唔俾呢us$10離境稅就東撲西撲,攪到差啲上唔到機. 點知唔單只呢一單. 其中有個團友你國內同胞,去manila要簽證,佢就做咗單次簽證,如果係terminal 1出咗境佢就入唔番境,咁佢又點係terminal 2 再入境呢. 於是就由manila police 帶佢由terminal 1去terminal 2,點知臨上機先發現佢一直都未check-in.
好彩最後大家都係最後一秒上機,安全番到香港.


text:
2011年8月24日 星期三
其實我真係好buy中藥架,如果搵到個夾得到既中醫真係成個人生會小好多麻煩,起碼唔洗煩身體既問題.
我第一個Baby真係食住中藥大,所以諗返起真係陀得幾舒服;今胎因為返左長洲住,遠離左我既中醫,所以無中藥浸住大,陀得特別辛苦.唔知係咪有d心理作用,上個星期食左三劑,今個星期腰骨又無咁痛,又訓得好左,真係洗左錢個人係舒服d既.
呀囝細細個我都試下試下比佢食中醫架,有時初病食小小中醫又止得住,又洗乜食西藥呀,最怕d小朋友食西藥食到到手凍腳凍又標冷汗.現時d醫生係咪都開抗生素比小朋友食,食到成個人虛晒,個人又忟憎,又無晒胃口.其實最大問題係抗生素係會越食越勁,下次再病食lee隻唔得,又要食得勁d,永無止境.個個父母見到仔女病都想九秒九醫好個小朋友,但有時真係唔急得黎.上次個醫生幾好,同我地講唔好食左兩次藥唔得又返黎搵我呀,唔係一下子可以好番架,唔係神先丹黎架,你要快就食抗生素啦,不過佢唔太建議啦,咁講我先覺得佢有醫德.
1 則留言:
-
-
乜你陀比比時都有食中藥嫁?
如果食咗中藥令你個人舒服D又陀得好D嘅話, 就keep住食啦!
我而家有病多數都係睇中E喳,D藥無咁燥嘛!
- 2011年8月25日 下午4:39


text:
心驚驚於是今日就請病假, 諗住休息下就算, 去普通clinic睇, 點知激死我, 個死人黃綠醫生就我有小產徵像. 於是我即打比翹康醫務所問可唔可以改期做今日睇陳帆醫生產檢, 其實我未睇過陳醫生, 我本來約左11週先睇. 點知陳醫生只睇上午, 下午就冇. 於是clinic安排我第2個婦產科醫生林兆強, 問我得唔得?? 到哩個時候冇得say no la! 即book最早既時間 4:00
4:10我先去到, 之後我就拿左媽媽會form登記拿禮品, 美贊臣包被, cordlife同healthybaby紗巾各一, 雅培手抽袋, mustela濕疹膏任拿
推介mustela濕疹膏, 我塊面濕疹好嚴重, 用左第一日已經好左, 諗住下次去再拿多幾支.
我估mustela濕疹膏應該幾貴, 不如用佢既sample save返錢比BB好過
join完媽媽會之後, 就第一次見林兆強醫生啦!! 初初蝦餅仲worry男醫生.
佢係值得推介, 先問病歷, 再吹水. 傾左好耐, 全個過程連照肚大約半個鐘
林醫生好無架子, 仲比佢手提我, 叫我以後夜晚有時就即搵佢.
我: 我嘔到好辛苦
林: 嘔係好野來架, 反而唔嘔既媽媽仲驚. BB釋放左荷爾蒙而令你嘔, 即代表BB起到成長緊, 忍到14週啦!!就會唔嘔架啦!!
我:有咩方法可以止嘔
林:你而加可以食梳打餅, 多士, 我唔期望你食固體食物, 同埋叫蝦爸買多d咸濕野比你食.
我: 我痾唔到屎, 要三日先有一次
林:食西梅, 飲西梅汁
我:我做齊, 但嘔哂出來
林:咁樣唔得wor, 一定要日日都有得痾, 我開藥水比你啦!!
(仲要教我有幾種去便便既方法)
於是講返琴日去大便件事比林醫生聽.
林: 好啦!!我地照肚仔先啦!!
蝦爸第一次見蝦b, 蝦b仲拍腳仔同蝦爸say hello, 好得意~
蝦b心跳比同期bb快, 因為蝦b令蝦媽脫水, 林醫生仲話蝦媽起碼有5%脫水, 要我飲多d水.
照照下, 林醫生話蝦b胎盤有10%脫左出來變做血, 嚇親我, 但林醫生話係正常, 好多媽媽都係咁, 於是佢要我打安胎針同比左8日sick leave我, 我又可以休息啦!!!
蝦b同大家say hello
唔算貴, 但吸收左好多知識


text:
之前因為結婚既問題向流沙包發過下勞騷之後, 忽然間我地都積極佐. 首先我去佐酒樓拎佢送既羅浮宮$3380 coupon, 包括有:
豪華婚紗連頭紗一套
名貴晚裝一套
專業新娘化妝
專業髮型設計連頭飾兩款
多款名貴飾物配襯
新郎攝影黑色禮服全套連BOW-TIE腰封
16X20"油畫布1幅
8X10"相片1張
5X7"相片1張
4X5"相片8張
(不包括底片)
拍攝結婚照40款以上, 選8款
星期五放工後同流沙包去佐九龍塘羅浮宮book影相時間, 我地用張coupon加錢upgrade, 佢最平果個Plan A原價都要$6388, 即係如果我地要upgrade要加$3008. 但係我上網睇過佢個Plan A而家都做緊特價只係四千幾蚊, 但我地用coupon upgrade所以要跟番佢所謂既原價$6388. 表面上好似都慳佐千零蚊, 但係如果唔用coupon join佢四千幾個Plan A, 應該會有野送; 但我地就咩都無得送, 所以到頭來應該只係打個和, 我都已經扮到好唔在乎話唔要upgrade淨係影coupon算數, 但係都博唔到佢送野比我, 淨係話可以係另外曬相果度平D, 激死人, 上網睇人地都會有D offer架麻!! 可能係我功力唔夠深厚啦...
因為我唔想星期六, 日影鬼咁多人, 所以要就番流沙包佢既學校假期先可以黎影, 我地揀佐12月1日影相, 11月19日揀衫.
其實我地入到去羅浮宮, 我地係側邊同個sales傾緊, 隔離就已經係影相既佈景, 我地睇住D新人係度擺post影相, 再諗下自己第時都要擺埋晒D咁既post影相, 我突然間覺得好難頂呀~ 我又唔係生得靚, 所以一向都唔太鍾意影相, 仲要擺晒post影相的話, 我諗起都覺得起雞皮... 我甚至有個衝動想即走唔book影相啦~~~
我地upgrade去既Plan A包括:
豪華新娘婚紗兩套
專業新娘化妝
專業髮型設計連頭飾兩款
多款名貴飾物配襯
新郎禮服一套(黑色)連BOW-TIE腰封
(基本上同我地酒樓送既COUPON內容一樣)
20X24"油畫1幅連相架(C+)
10X12"相片1張
5X7"相片2張
4X5"相片6張
8X12"相片20張 連
銀裝系列套裝相簿連相簿盒一套
拍攝彩色結婚照60款以上選20款(奉送選晒底片20款)
而家要努力keep fit同埋努力做facial保養~~


text:
今次好想同大家分享下山打根呢個地方, 因為亞庇就好多人POST, 富源, 大茄來, 怡豐, 佑記, 大家都介紹過, 不過山打根 海龜島 京那巴當岸河o既自由行就好似好少人share, 所以為左幫大家可以又平又彈性o甘計劃山打根自由行, 同埋介紹一下呢個o甘有意義o既生態之旅, 就同大家分享一下啦~~~~
今次早機去亞庇, 住HORIZON HOTEL, 第2日食飽飽中午機出發山打根, 只係需要45分鐘機程就到山打根, 真係好似搭左程車O甘快, 又唔洗過關, 個機場又細所以好快就搞掂拎埋行李就走得~~~
山打根由機場出市區都係係TAXI COUNTER 買飛先, 如果出市區就係RM30, 出市區都係半個鐘就到
我地就住係近海邊o既Four Points By Sheraton Sandakan, 呢間酒店真係5*推介, 5*酒店O既環境, 間間房都望海, 泳池又靚, 最重要係3*O既價位, 4百幾蚊一晚, 雖然係山打根已經算係貴, 不過係其他地方呢個價錢真係住唔到呢個質素, 仲有佢算係近出海龜島個碼頭, 行出去10分鐘已經到, 行出市中心更加係1分鐘就到!
其實山打根市中心好細, 而且冇咩好行/或者旅遊點, 周圍都有d香港6,70年代o既樓, 連車都係, 食市好多不過比較平民, 唔似得亞庇d食市勁多遊客, 係亞庇食野有70%附近有香港人, 不過山打根真係冇乜香港人去, 我見親都係外國遊客, 去海龜島更加係得我地係亞洲人, 可能係大家覺得要轉機比較麻煩掛~~~始終山打根都唔算係一個旅遊城市, 遊客都係跟local tour 多, 因為公共交通配套麻麻地, d巴士又冇路線圖, 又冇number, 有時見到勁多本地人迫係架巴士或者小巴到, 雖然就真係平好多, 好似去西必洛只係需要RM2, 但搭的士就要RM50, 慳精如我都好想搭下, 不過比人BAN 左, 不過我地全部都冇join local tour 自己搭車去已經慳左唔少!
由Four Points By Sheraton Sandakan去唔同地方o既的士價目表
同埋我幫親過o既老實好人本地的士司機"阿麥"
佢第一次車我地去SIMSIM 食海鮮, 竟然話等回程先收錢, 叫我食完打比佢
之後我去西必洛同返機場都係搵佢架, 次次都早到
大家如果叫車記得搵佢喇~~~


text:
睇到標題,唔好以為又係標題黨,此揸飛機唔係同你講打機,而係認真埋牙嚟一個「空中自駕遊」.不過,未成年莫講話車牌都未有得考,今次仲要揸埋飛機?
當然,要做出咁離地之事就要跳出香港.位於澳洲阿德萊德的飛行學校Flight Training Adelaide(FTA)由1982年開始營運,九十年代初期已經同國泰航空合作訓練機師,依家就連港龍航空,中華航空同香港政府飛行服務隊都係喺呢度訓練飛行員.FTA唔只提供專業航空課程,亦有「Trial Instructional Flight」,俾各位喺正式機師指導及陪伴下試玩小型飛機.
「好好玩!一開始很緊張,因為不知道可以做甚麼.」矢志要做機師嘅中五學生郭家欣,早前隨航空公司社會計劃嚟到阿德萊德一嘗做飛行員滋味,「Instructor飛到穩定高度後俾我試吓控制飛機,上升下降都讓我試,超級興奮!」聞說控制杆精確度高,郁少少都會左右搖擺不定,「一開始時都唔敢太大力捉緊,但都冇手震嘅.」飛到二千呎高空,望住個藍天同地面似足樂高積木嘅屋仔,個景真係靚到影張相都呃到多like啲.
不過,可唔可以真係飛到上天都好睇天意,皆因萬一遇上惡劣天氣,為安全起見,飛行學校都不會容許大家起飛.下次遊澳洲,記得唔好淨係睇袋鼠同樹熊啦!
記者:黃樂雯
tag:


text:
2010年12月17日 星期五
一家三口沖繩遊
10月Audrey BB滿6個月, 我地就出發去沖繩旅行
其實依個plan都猶豫咗好耐, 去唔去好呢?
去的話, 幾時去好?
終於決定等Audrey BB打埋6個月支針就出發~
選擇沖繩因為天氣唔會太凍太熱
加上又係日本, 感覺上乾淨D
假若欠缺尿片等等都可以隨時買到
而且我地選擇自駕遊, 去邊都可以方便D
唔駛擔心迫親Audrey BB
至於餵奶方面, 完全唔駛擔心
因為Audrey BB一肚餓我地隨時可以係車餵
去到邊食到邊, 仲唔駛帶其他野, 正!
DAY 1
出發當日Audrey BB好乖好乖, 上到機完全冇扭計
升降都冇問題, 佢仲第一次食baby food, 勁鐘意呢
Marriott有ready到BB床俾我地, 不過Audrey BB好似怕陌生瞓唔到
最後要出動哂所有有Audrey BB味道嘅衫仔口水肩沙巾仔被仔
圍住張床仔, 佢先瞓到
DAY 2
十分期待的沖繩美之水族館睇鯨鯊
非常的壯觀, Audrey BB睇到目定口呆!
返到酒店, 我地張2張queen size嘅單人床合而為一
Audrey BB係上面玩得勁勁勁開心~
(偷食雪糕ing)
DAY 3
今日去咗菠蘿園同熱帶果園(其實2者係隔離)
Audrey BB好似冇咩興趣, 係BB車上發呆
不過當佢一見到有雪糕, 竟然第一時間飛撲埋黎
哈, 為食妹!
DAY 4
今日轉了酒店, 搬到近小小嘅RE
但張床細了, Audrey BB明顯冇咁開心
之後去了萬象毛, 大風到不不不得了
我地竟然推埋BB車出去, 但係去到真係唔抱Audrey BB出黎
就連BB車都吹郁, 好驚! 龍少捉到架車仔實一實
真係驚BB車都飛埋去
所以我地倆個是但影兩張就拿拿聲走人食飯
DAY 5
是日打風, 冇得去觀光
但係Audrey BB竟然扭去街, 加上早餐已係酒店食, 唔太OK
冇辦法, 所以唯有開車出去睇睇有冇食有開~
順便再去family mart買杯麵!
抱住Audrey BB係狂風暴雨中狂跑, 佢竟然開心到不得了~
返到酒店無所事事, 當然去游水啦
DAY 6
臨走都要游多轉水, 勁勁勁開心的BB
但係之後已經唔夠時間去首里城行番個圈
唯有係架車上面望一望, 到此一遊吧!
回程時Audrey BB都冇咩點扭, 只係扭眼瞓
幸好daddy抱住行了一圈就瞓著了
總括黎講依個trip真係好開心
雖然第一次去旅行撞正颱風
第一次自駕遊有D緊張
第一次帶Audrey BB去旅行好驚佢唔適應
第一次係公開場合餵奶(車上)但唔怕醜
希望可以快D有第二第三仲有更多更多次啦~
訂閱: 張貼留言 (Atom)


text:
Monday, April 11, 2011
細少少急起直追
今日繼續係自己一個去見醫生因為之前老公陪我太多,唔想佢咁快用晒d假,所以見Dr Yu同去qm都係自己一個去,今日本來約左2:30架,不過上次個姐姐如果唔想等咁耐可以早d到,所以我都係當2:00咁黎啦,去到已經見到同日放胎既其中一個媽媽,傾左兩句,連另一個孖胎媽媽都黎埋,我地又一齊係咁傾計,一路傾一路等,其實都ok,唔覺過左好耐,不過當有一個照完既時候,就會覺得自己等左好耐咁.
今日都係靚女醫生同好笑容姨姨,不過仲多左個醫生仔,好彩今日醫生仔冇整痛我,不過佢只可以好快咁見到大少少,細少少郁來郁去佢都落唔到手度幾大,最終係靚女醫生出手,所以細少少係照得清楚d,見到有頭同兩隻手,好得意呀!出乎意料之外,細少少急起直追,佢大過大少少喇,不過都係認佢地個位置去定大少少同細少少,高既就係細少少,低就係大少少.
今日係我既8w2d,兩隻小魔怪都係8w3d,大少少係1.93cm,細少少係1.99cm,嘻嘻.兩個都乖,兩個都要繼續好似宜家咁成長,唔好過大,唔好過細,兩個size接近,咁爸爸媽媽就會非常開心喇.
照完之後因為michelle未ready,所以我又落返中環啦,不過我真係好攰喇,所以去左機鐵站度坐到夠鐘就去michelle度,今日michelle話我仲女左,真係好開心.就算唔係兩個女,都一定有一個爽爽係我個肚度,hehe~
其實我覺得係一個爽爽,一個意意添,不過老公都仲係幾想有風風.
註:梁風係男仔名,梁爽係女仔名,呢兩個名係好耐之前已經改左,因為第一個胎,唔係仔就係女架啦,點之最後我可以一巢生兩兒,所以我開始諗多一個女仔名(因為我覺得自己會有孖女多過係孖仔囉),比左梁茶,梁亭同梁意比老公揀,佢揀左梁意,咁其實我覺得意意同亭亭都ok架,hehe~
No comments:
Subscribe to: Post Comments (Atom)


text:
香港幫會「和聯勝」每兩年就要再選一個新嘅辦事人(最高統帥),兩年前由佐敦區大佬阿樂當選成為幫會嘅龍頭大哥;兩年後,幫會又要籌備選舉新龍頭,而每個有實力嘅人亦都開始有所動作.
到咗阿樂生日,曾經幫佢搵返幫會權力象徵--龍頭棍嘅五個契仔幫佢做生日一齊食晚飯,阿樂趁呢個機會乘機試探一吓有邊個想出嚟選做下一任龍頭.席間東莞仔高調咁提出要出嚟參選,但係只得大頭支持佢,飛機冇表態,但就反對東莞仔出嚟選,因為覺得佢冇為幫會做過乜嘢;Jimmy 仔就講明唔想做龍頭大哥,因為佢呢兩年做生意搵咗唔少錢,又同好多大老細合作喺內地搞緊房地產投資,雖然財力實力都好雄厚,就連輩份最高嘅叔父鄧伯都開聲支持,但係佢只想安安穩穩咁繼續搵錢,唔想再踩隻腳入江湖;師爺蘇亦都唔想選,剩係想學 Jimmy 仔咁喺大陸做吓生意搵錢.聽過幾個契仔嘅態度之後,阿樂心裏面開始盤算點去為佢自己連任而舖路,甚至希望可以一路做落去.
Jimmy 仔陪住幫佢搵錢嘅地產老細郭生去高級酒廊消遣,酒廊老闆兼另一幫會「新記」嘅龍頭大哥許生介紹咗一個人畀 Jimmy 仔識,呢個人係省公安廳嘅石副廳長,佢知道「和聯勝」又要選新龍頭,不過佢唔滿意阿樂在任時候嘅香港治安,所以希望 Jimmy 仔出嚟參選,重話畀 Jimmy 仔知師爺蘇喺大陸嘅地下六合彩生意會遭到封殺.Jimmy 仔雖然對參選仍然冇興趣,但就好關心師爺蘇單嘢,點知搵極都搵唔到師爺蘇.
過咗兩日,Jimmy 仔帶住兩千萬港幣上深圳,因為佢同地產商郭生喺深圳嘅地產生意要向各單位疏通,唔想個發展計劃有咩阻礙.Jimmy 仔連同新請返嚟嘅助手阿力去到約定餐廳交錢畀經貿部嘅何科長,冇幾耐發現餐廳入面忽然間多咗好多好似公安嘅人,開頭以為係嚟捉佢哋,正想諗計走嘅時候就見到師爺蘇出現;Jimmy 仔想通知師爺蘇快啲走,點知成班公安開始採取行動,重將佢哋幾個捉晒返公安廳.
喺公安廳羈留期間,石副廳長單獨召見咗 Jimmy 仔,重畀返晒啲身份証同回鄉証佢應承放佢哋走,唯一條件係以後唔畀 Jimmy 仔喺大陸做生意;Jimmy 仔當然唔服點解第二個幫會嘅龍頭可以喺大陸做生意,而佢就唔得,石副廳長就解釋因為人哋係幫會龍頭而佢唔係;說話之中嘅暗示令到 Jimmy 仔進退兩難,為咗想撈返正當生意,Jimmy 仔終於決定參加今屆嘅選舉,做兩年龍頭為佢未來嘅生意舖路.
返到香港,Jimmy 仔即刻着手預備,而佢嘅大佬龍根亦都幫佢搵到幾個叔父嚟支持佢,加強佢參選嘅實力.為咗喺選舉上更有利,師爺蘇重幫 Jimmy 仔搵咗另一個幫會「號碼幫」嘅金牌打手阿武嚟做後援;對於認錢唔認人嘅阿武嚟講,幫第二個幫會做嘢冇問題,最緊要有錢收.
當一班叔父開會時,鄧伯第一個表態支持 Jimmy 仔,但係寸爆就反對,因為佢懷疑 Jimmy 仔身邊嗰個新助手阿力係警方嘅臥底,怕到時有啲咩事就會為幫會帶嚟好大嘅麻煩;Jimmy 仔雖然好欣賞阿力,但係為咗要令班叔父放心支持佢,唯有忍痛咁帶咗阿力出海執行家法.
Jimmy 仔出爾反爾表明要出嚟參選,最唔滿意就係阿樂同埋東莞仔,於是兩個人決定綁架地產商郭生嚟要脅 Jimmy 仔退出.佢哋將郭生收埋,然後阿樂就搵 Jimmy 仔講數要佢唔好參選,點知 Jimmy 仔拒絕,重表明如果郭生有咩依郁將會有好多人陪葬.呢吓嘢搞到阿樂非常難愖,唯有進行另外一啲開路計劃;首先佢叫助手將支龍頭棍帶上廣州收埋,吩咐如果到時選唔到佢就唔好交支棍出嚟,再去搵鄧伯提議畀佢連任,但係鄧伯為咗公平而拒絕,於是阿樂就出手整死埋鄧伯.跟住再派飛機去漏夜伏擊 Jimmy 仔.飛機引咗 Jimmy 仔上車諗住落手殺佢,不過最後都俾 Jimmy 仔說服,放低 Jimmy 仔就開車走咗.
Jimmy 仔知道阿樂已經殺到埋身,於是決定反擊;佢用金錢同武力令到阿樂身邊嘅幾個貼身跟班變節幫佢做事嘢,重知道咗郭生嘅收藏地點.第二日 Jimmy 仔師爺蘇同阿武一齊出動去救郭生,雖然行動成功,但係阿武就俾東莞仔殺死咗.
同一時間,阿樂因為知道自己個仔 Danny 喺學校群咗班「號碼幫」嘅古惑仔,亦都查出咗班人會喺茶餐廳度收入會費正式踢佢個仔入會,於是阿樂親自出馬喺茶餐廳嘅樓上睇住;正當 Danny 想拎出利是封畀幾個古惑仔嘅時候,阿樂由樓上行落嚟,Danny 一見到老豆即刻嚇到奪門而出,阿樂即刻喺後面追住,而幾個打手就揸住車喺後面一路跟;Danny 喺啲街度穿穿插插係咁跑係咁跑,阿樂追到冇氣,於是上咗車叫司機繼續跟住佢個仔,但係車上面幾個變咗節嘅打手唔單止冇再跟住 Danny,重一人一鎚咁喺車度將阿樂扑死.
阿樂死咗,東莞仔因為俾警察目擊佢殺咗阿武而潛逃咗去第二度,飛機因為冇乜人識所以冇人支持,喺冇競爭對手嘅情況之下,班叔父一致通過選 Jimmy 仔成為新一任嘅「和聯勝」龍頭大哥.
Jimmy 仔諗住做兩年龍頭有個交待,等搞好咗大陸嘅生意就退出江湖,點知石副廳長親手交返支龍頭棍畀佢,重提出想佢永遠保存支棍,永遠做「和聯勝」嘅龍頭,希望喺 Jimmy 仔嘅管理之下,香港嘅治安一路保持安定.呢個時候 Jimmy 仔先至領教到深圳公安嘅利害,就連龍頭棍嘅去向都知得清清楚楚,喺冇得選擇嘅形勢之下,只有慨嘆無奈.
以後嘅「和聯勝」龍頭會係繼續選舉產生,定係好似石副廳長所交帶咁實行世襲,由 Jimmy 仔開始一代傳一代……?枯勿論結果會點,等同帥印,象徵大權嘅龍頭棍,最終做咗鄧伯嘅陪葬品之一,長埋地下.
(劇情轉自:維基百科)


text:
成日去既Prime日前結業
原本以為Dining Concepts唔租Civic Square舖位了
(因為佢集團間間都開係d貴租區-___>
點知之前睇Email見到3月尾又有幾間新開張
咁姐係又有新目標啦XDDD
環境同以前Prime差唔多
都係主要自然光+樓式高,夠哂開揚(好中意陽光既感覺XD
又夠闊落,坐落好舒服,真係成個人鬆弛熊hea坐:^)
Toro主打係拉丁菜
今次呢篇因而俾我命名為「阿拉丁」(拉丁前面唔知配咩字),自己睇到都想笑
之前係Dining Concepts個網睇menu,令我諗起同集團既Mayta(Peruvian
Lunch提供Semi-Buffet
紅菜頭沙律
紅菜頭感覺係爽脆既,同我以前食過既軟稔感覺有好大分別
佢加左d黑果醋,食落去酸中帶甜,好開胃
加埋goat cheese,少少鹹,奶香好重
creamy既感覺同紅菜頭有contrasting effect
亦都令個沙律唔會太單調
Ceviche
或者就係佢,令我聯想到Mayta
魚既份量唔多,唔會有雪味腥味,而且冇筋又冇膩感
加上酸酸甜甜好清新既調味汁,唔只開胃,仲提埋味
Seafood Causas
食物牌係寫呢個名,同Mayta又一樣
但佢呢到係一層層咁好用心整
紫薯仔既部分整得夠實,夾起唔會爛茸茸
最神奇係見到佢夾層入面唔只係海鮮沙律,仲有d切到得1-2mm既牛油果片
心諗真係好俾心機去整囉
唔單只係疊得起賣相吸引(堅似酥皮千層蛋糕,仲要色彩豐富)咁簡單
Achiote Chicken
話係用咩胭脂樹既色素上色,講真呢D我都係上網Search個名先知
味道似印度燒雞XDDD
不過佢既質感係出面買超市沙律/潛艇堡咁,比較實身
有雞皮但唔覺油膩,因為冇咩脂肪層,主要係實肉
同埋佢係當前菜,係冷盤上,唔係熱食既
其實仲有好多款式係自選去撈沙律
同埋有湯有包果D
但個人對呢D唔大興趣,為免有Food Waste,都係唔試啦:^)
甜品
佢係Daily Selection既Buffet
姐係同Dining Concepts其他餐廳,如BLT Steak同Bistecca咁
都係每日轉下款有d新花樣咁既
Apple Crumble Tart
佢用既tart base係平時canapes果種千層皮
呢D皮唔係好多油又唔係好實身(如曲奇皮),唔會一下子太飽劑
之前係超市見過有,同埋佢d邊咁整齊應該都係用現成既
但佢keep到base係脆身,Crumble都係脆脆地似曲奇咁
蘋果果肉酸中帶少少甜,都幾好食
Pecan Tart
不自覺拎多左,出面賣到好貴好少食:^(
佢呢度既tart餡係sticky同soft d既,感覺似果撻咁濕潤
Pecan用量都多,同出面買既差唔多,不過佢冇點整碎
整體係偏甜既,撻底香脆,厚度適中,可以稍稍解膩
Lemon Tart
lemon curd唔算太膩,酸味重而清新
撻底都係甜脆曲奇底,厚厚地恰好盛起lemon curd都唔會濕淋淋
Chocolate Fudge
Fudge甜中帶苦,雖然實但唔會好膩
可惜蛋糕體就油膩左d,食完有點劑
甘荀蛋糕
Cheese部分香甜,有微鹹
甘荀蛋糕食到好足料,不過都係似平時果d咁油膩左:^(
開心果蛋糕
講真食唔到佢係咩味……(我食每款之前都會飲水清下先
只係嚐到面頭既牛油忌廉好重牛油香,有淡淡鹹香
蛋糕體真係唔知係咩味:^|
Almond Cookie
冇影到入黎
佢係脆版既,甚至可謂有點酥
但味道上唔覺佢係杏仁,反而係花生醬味
甜度唔高,仲有d鹹香味道,未見油膩
服務態度不錯,真係自動收碟斟水
另外,有咩需要都好快叫到人,又唔會黑口黑面:^)
用餐當日係平日lunch黎既
可能新開張,冇以前Prime同時段咁滿座
而家去應該就冇咁逼,唔怕冇位


text:
今天係情人節,放咗工,都唔諗去邊度食囉,番入沙田新城市,行到邊就食到邊啦
去到,食店門外處處到企滿人等位,食日本菜要等一百張檯,食悅翠小廚要等廿多張檯.
今日,都係襯番個節日氣氛,食西餐好D
但知客小姐話有好多人都唔等,走咗架啦.於是就等一陣啦果然冇耐,就到我地啦
Parkview今日的佈置,同平時唔同,好配合今天的主題
入到黎,都唔諗食其它野囉,就叫個佢地set好咗的情人節餐啦 香檳,紅酒
入到黎,都唔諗食其它野囉,就叫個佢地set好咗的情人節餐啦
香檳,紅酒
Cheers
牛油果,柚子,蟹肉沙律拉
濃情心湯
燒美國牛排,煎石斑,荷蘭汁焗大蝦
黑松露菌天使麵
都唔覺有黑松露喎,點都比唔上亞豆丁媽個D啦,一堆堆,好重手咁浦滿在pizza 度架
戀曲美點
奶茶
咁就食完架啦,埋單一隻牛多D咁啦
見網友出外食飯都帶埋吉吉貓陪,禾就冇吉吉貓啦,搵亞Da仔個樣頂住先啦
食完,逛吓商場先
食完雪榚,Panda爸話想去買蠔食,於是就入去City Super度買啦,點知,比人掃哂囉
唔忿氣,行過去一田度買,點知一樣,茅哂
算把啦,第日再食過,況且,我發覺今日賣的蠔,比平日貴咗十元八塊呢,哼,搵老襯
番到屋企,寶貝Da又跳咗上張檯度嗲嗲豬啦
情人節快樂


text:
第三日
出發前,去食埋個茶寮都路里先,之前係衹園太多人
去到係JR京都站既Iestan百貨公司入面既分店,唔洗排隊.
原本一開始都冇諗住到奈良,
但上網見到個若草山好令,而 JR PASS又經,咁就決定係宜到出一出閘,望下啦~
去完奈良,就趕去白濱既梅樽溫泉酒店
點知我地又搭錯車,我地應該一早係奈良搭特急直落白濱,
搭到去和歌山,先發現,總要上左架去唔到白濱既車,原來係得特急先去到架JA!
足足用多左成個幾鐘呀!!!
一出JR已經係8點鐘, 巴士又要等多20分鐘,
所以就上左的士,搭左10分鐘到已經差唔多200蚊@@
趕得咁急,除左係為浸溫泉,都係因為我地驚太夜, 佢地唔Server我地個晚餐,
點知一去到,我未拎個Passport出泥Check in,佢已經知道我個名,
Reception親自帶我地去我地間房,放底行季,再同我地一齊上去餐廳
WAH!已經有間房 ready 好,間房得我地兩個人,門口寫住我個名
我地間酒店,有幾個梅桶溫泉,個梅桶係之前德川家旅都浸過
說真的,玉皇大帝浸過都唔吸引,吸引既係個幾個桶都係望住太平洋!!!
岩岩去個晚,冇MUD人,自己一個用一個大梅桶.望住一望無際既大海,同天上邊個星星,浸溫泉,真係好 Kimochi!!!!!


text:
由於燒腩仔公公有糖尿病,所以艾菲係屬於妊娠糖尿高危人士(之前燒腩仔姨媽係中咗㗎),第一次去QE見姑娘時,就已經畀咗個期艾菲喺年廿八返去飲糖水(糖水一般係26-28W去飲,不過艾菲個預產期係改遲咗幾日,但QE話唔超過一星期佢哋都跟最後一次經期計).
呢胎無上次陀燒腩仔時咁大食,但就超鐘意食垃圾食物,杯麵薯片汽水之類嘅無益嘢,艾菲係完全無戒,仲要年廿七晚返咗娘家食團年飯,所以做test前只係戒咗一日白飯咁大把,雖則上次見Dr Wong時佢話應該無咩問題(BB豆豬size唔特別大),但心入面點都有少少怯.
凌晨十二點開始戒口,水都唔敢飲太多,然後第二朝未九點已經到咗QE(9:15嘅booking,不過怕好似上次喺健康院咁搞到十二點幾先有得走,所以專登早少少到),一到二樓就有個阿姐指示跟住排隊(完全無睇你係幾點期),9:10左右已經可以入抽血房抽第一次血,然後出來就埋counter位拎呢枝傳說中嘅糖水.
人生中第二次飲糖水,老實講艾菲唔覺得難飲,暖暖地又甜甜地咁啦,飲完亦無反胃嘅感覺,只係keep住要去洗手間,不過眼見其他明顯係第一次飲嘅媽媽飲之前好驚嘅表情,甚至畀隔離嘅老公嚇,真係忍唔住笑.
飲完交返去counter到,阿姐就會畀個時間你幾時去抽第二次血,兩小時內無得離開醫院同食嘢,咁艾菲都早有準備,一早帶定書去慢慢睇,不過啦...真心覺得宜家D人無乜公德心,雖則呢到唔係圖書館本身有開電視,但都唔好任由小朋友開住speaker大大聲喺到睇普通話卡通嘈住人啦,其實呢個世界有樣嘢係叫耳筒㗎,終於坐咗大半個鐘艾菲都忍唔住要轉個稍為寧靜嘅位繼續坐落去.
差不多到11:15,counter阿姐就勁好人咁提第一批嘅媽媽去排隊準備抽第二次血,艾菲係遲五分鐘嘅第二批,所以等咗陣之後都好快埋咗去排,登記完入到抽血房啱啱好係11:20,然後出返來交返牌板去couner位,阿姐就會每人派一包梳打餅同鈣思寶,仲驚我哋餓咗成朝會暈低力勸我哋食埋先走,真係服務好到唔畀個讚QE都唔得呀﹗
相比起上次喺健康院搞到十二點幾差唔多一點先有得餓住肚走,今次11:30都未艾菲已經行到落佐敦,感覺實在係好到難以置信﹗然後一早約好米高同燒腩仔出來食返餐好順便落花墟買花,仲放肆到叫咗杯凍檸茶畀自己飲,之後幾日新年更加係食得毫無避忌啦,然後等到今日都兩個星期仲未有電話,艾菲就當自己pass咗呢關㗎啦﹗嘻...


text:
啱啱睇番希臘相,其中有張係同一個金髮女郎嘅合照.不過隔籬仲有一個唔識嘅女人,究竟係乜水嚟嘅呢?即刻開罐啤酒,點番枝煙,故事情節就浮晒出嚟嘞.哈哈,原來情節同Coffee早排爭取加餸嗰篇有類似,咁就要寫喇!
話說九十幾年前跟團去到希臘,喺一個陽光燦爛嘅日子,上到雅典Acropolis對面嘅一個小山頭.離遠見到一班女團友圍住一個金髮女郎影相,咪行埋去睇吓囉.題外話,唔知點解跟親團都係陰盛陽衰(泰國團除外),影相比較麻煩.女士鍾意影人,又較為姿整,本來呢都唔關我事,最弊係有時要等個位影相,真係等得嚟都夠鐘上車啦.
言歸正傳,原來個金髮女郎係麻豆,喺個廢墟前面影緊輯相.睇真,真係成個山寨版夢露咁樣喎,不過係健碩版嚟架,而且仲有埋腹肌添!班女團友見到佢就好似執到寶咁,個個都要同佢影合照.不過到我行到埋去,「夢露」已經嫌班團友阻住佢開工,唔肯再影合照.嗰陣雖然已經幾十歲人,不過就未試過同金絲貓合照,如果錯過咗呢個機會就實在太可惜喇.冇錯,為咗我嘅幸福,一定要努力爭取!咁咪行埋去同佢講囉,就算佢唔肯,最多都係食個大檸檬啫,又唔使打一身嘅.
哈哈,唔知靚仔係咪著數呢,佢居然肯喎.嗱,我一向唔敢自認靚仔架,係Coffee話架咋.都已經企好晒位,準備影架嘞,點知有個女團友走過嚟,話佢都未影,問可唔可以一齊影喎.都行到埋嚟嘞,唔通我話唔得咩,咁冇風度嘅我又真係做唔出.咁佢就企咗喺「夢露」另一邊,好彩唔使我左右逢源啫.真係嬲佢又唔知,話佢又唔好意思.佢為咗爭取自己嘅幸福,竟然要犧牲我嘅幸福.本來係浪漫嘅二人世界,而家變成不倫不類嘅三人行!
好彩,有個物理定律叫做異性相吸,「夢露」忽然主動黐咗埋嚟,都算有番少少補償啦.不過張相出嚟嘅效果就好怪,明明我同「夢露」係一對,無啦啦隔籬多咗個第三者,破壞晒意境!而且個團友另外有人幫佢揸機,佢係望咗去另一邊嘅.同樣道理,喺佢自己嗰張相裏面,我同「夢露」都唔係望住鏡頭,咁嘅合照影嚟又有乜意思呢?當然,我唔係記仇記到而家,我真係冇咁小器,只係睇到張相就記番起啫.
以前用菲林機,影出嚟嘅相都覺得珍貴,背後嘅回憶都多.呢幾年轉咗用數碼機,去旅行一影就幾千張,返到嚟都係睇一次就算,根本就唔會得閒再摷番出嚟睇.不過咁,如果要我轉番用菲林機,我又打死都唔制喎.人就係咁奇怪架喇,成日講乜集體回憶,話嗰至係真正嘅財富喎.如果可以時光倒流,又睇吓佢地願唔願意返去嗰個集體回憶嘅年代?
後記:
本來呢篇嘅標題係叫做「A貨夢露」,但係個「A」字可能會令人聯想到成人情節,容易引起誤導,所以改為「山寨版夢露」.


text:
今次去泰國我地係跟康泰去, 如果唔計細細個同屋企人跟旅行團返大陸旅行, 計搭飛機出國既話, 呢次可以說係我第一次跟旅行團去旅行. (我每次去日本一定係自遊行, 之前去台灣, 關島都係自遊行)
好多人問我今次泰國之旅好唔好玩, 我既答案都係「OK啦, 普普通通啦~」, 有時我覺得自己既要求幾高, 無論係工作時既要求, 對人既要求, 甚至對玩既要求都好高, 稍有少少不稱心不如意唔啱心水我就好容易會唔高興黑面唔滿意. 所以我覺得同我去旅行既人某程度上都會幾掃興. 就好似今次去泰國咁, 我都有好多唔滿意既地方, 少如架旅遊巴個咪有少少問題, 我地又被安排坐到最後排, 根本聽唔清楚個導遊講咩, 至到個團多細路我唔多鍾意, 大至間酒店核核突突等, 都令到我覺得今次既泰國之旅唔太好玩.
同埋經過呢次之後, 我都係唔再係旺季去旅行勒, 我地今次呢個團既團費平時二千蚊有找, 但聖誕去就要成三千蚊, 住埋D cheap爆酒店. 如果三千蚊團費係平時去泰國既話, 我相信一定會住好食好好多囉. 同埋長假期去一定係多細路多一家大細去, 我真係唔多鍾意細路喎, 我只係會覺得佢地好煩好嘈. 同埋呢次聖誕去泰國, 係勁塞車囉, 真係塞到阿媽都唔認得, 耽誤佐好多行程.
本來我地諗住農曆年去韓國旅行, 但旺季去團費又貴又唔抵, 都係無謂去啦... 同埋今年開始要派利是, 無啦啦多筆開支, 好窮呀, 嗚... 所以我地下次既旅行地點應該係歐洲honeymoon(無錯我地結婚成年都仲未去honeymoon), 去歐洲唔知跟邊間旅行社好呢? 係咪跟金怡, 翠明果D好呢? 我地打算六月左右去, 我要豪華團食好住好架~
同埋今次去歐洲我地唔想幫人買野啦, 我地想舒舒服服咁去honeymoon呀, 唔想仲拎埋D咩咩袋既相呀資料呀等等過去, 去到又要花時間幫人搵幫人摷幫人買. 我地想無壓力咁過去輕輕鬆鬆渡蜜月呀~ 其實我唔係咁鍾意去旅行果陣搭單幫人買野, 所以調番轉人地去旅行果陣我都唔會叫人地搭單幫我買D咩.
(流沙包我地今次去honeymoon我唔想搭單幫人買袋呀!)


text:
2012年6月27日 星期三
心火盛
22 則留言:
需要查證,前因後果,回覆刪除
表面證供,未必事實!
你次次都咁工整既.回覆刪除
故事就係:家姐係廚房,我叫佢返入房一齊瞓,經過廳,大小姐撲過去攬住家姐黎咬,又腳撐.我喝都唔停,我伸隻手入大小姐個口喝佢,佢先肯放手.家姐即刻就跳上床,大小姐返梳化眼眨眨唔順氣.
都唔知幾時先可以唔打交.
咁,有冇為雙方驗傷呢?回覆刪除
也可以詳細檢查廚房內,
有沒有甚麽異樣,
日頭你不在家時,
是沒有錄影個播,
可能廚房有證據,
要做法官要公正.回覆
平時我唔係度,家姐同亞妹會係關係房,我返到去先會放佢地出黎.刪除
家姐最鐘意係個廚櫃頂度攤抖,所以,一開門家姐就會靜雞雞急急腳走去櫃頂.
可能大小姐唔鐘意佢地經過佢地盤.
咁家姐有無受傷?回覆刪除
佢可能覺得你偏心呀,錫下佢同佢傾下計啦回覆
佢唔鍾意妳錫晒細嗰2個, 唔錫佢呀~回覆刪除
而家嫌佢老, 妳就帶嫩口新歡返嚟, 霸佢張床, 佢被逼瞓廳,
條氣唔順咪打佢囉.
呢d嘢, 應該要用一年時間接受, 亦有可能唔會接受到....回覆
無呀!無呀!!刪除
我從來都嫌棄佢架!不過我都知大小姐可能會咁諗.
唉!好似大婆蝦二奶咁.
家姐有無受傷呀?回覆刪除
呢個唔係一時三刻可以解決得到,比D耐性啦!回覆
我試過掃開佢背脊d毛毛,又唔見到有傷口,但係知佢一定痛.刪除
希望有咁既一日啦!
而家兩姊妹都盡量避開大小姐架啦.
可唔可以將家姐妹妹困籠, 放係廳, 等大小姐小習慣下佢地2位D味道 , 慢慢接受呀?回覆刪除
其他方法, 我真係諗唔到啦.
hahahahhaha
希望大小姐唔好妒忌啦..而2個細既, 又生生性性!!!!!回覆
今日好D啦,兩個小朋友識避開大小姐,又識去我度做避難所.刪除
依啲問題真係幾難解決.回覆刪除
家姐好可憐,希望佢無嚇親啦.回覆


text:
安全抵達雅典啦!!
點解我地咁煩揀Rafina落船?
最主要係由Mykonos -> Rafina既船,時間最好
不過天氣其差加上天色灰暗
看看時間卻只是下午三點半呢!
我同小吉子一落船已急不及待找巴士站
從碼頭右手邊走
便是一個荒涼既巴士站
點知個website diehard (不過呢家竟然 full function仲有英文)
最後都係睇書先知道Rafina到雅典既巴士係橙色
運行時間係0530-2230每30分鐘一班
一見到橙色巴士駛近
還以為去雅典呢!!
原來由Rafina去機場都係橙色巴士架
結果我地兩個繼續被風吹
吹到另一架巴士到達(都有30分鐘)
一上車便比$$
位位EUR $3
沿途都會停好多個Metro站
不過小吉子話我地最好都係坐到去總站
再行兩個街口到Victoria站比較方便
***
一個半鐘巴士順利到了Victoria站附近
也找對了Victoria站
點知其中一條metro線最重要幾個exchange站封閉
我同小吉子兩個當堂冇哂心機
又唔知點算好
好彩遇著兩位講國語既傳教士
好熱心教我地坐邊幾架巴士到最近既Omonia站轉乘Metro
不過我同小吉子商量過都係行落去比較穩陣
起碼一大條直路
唔駛又要把行李拎上拎落
***
由Victoria站行去Omonia只需要20分鐘左右
不過沿路我地都係快步行走
因為愈接近Omonia站好似愈雜
人又多車也多
更知道Omonia出哂名多小偷
連等過馬路好多人都以奇怪眼神望住我同小吉子+兩個行李
所以我特別提高警覺睇住自己貴重物品
仲有係一枝箭快步行到Omonia Metro
想停低影兩張相也沒有時間呢!!
***
終於順利到了Thisio
酒店近在眼前(3分鐘步程)
今次book呢間酒店
貪地點方便之外
裝璜modern
而且地點唔複雜
起碼唔會同Internet睇相好大分別
雖然今日頭頭碰著黑
總算冇驚冇險去到酒店
安頓好後
我便與小吉子出去
開始遊雅典


text:
[希臘‧愛琴海] 往Meteora的火車上
佢沿途講呢塊田種的是橄欖,果塊田種的...都係橄欖! 希臘人唔駛食其他野架咩? 下? 間唔中就幾塊棉花田. 可惜天陰, 唔係一定更靚.有時佢又會指住出面,講下打二戰時納粹軍響呢度殺左好多人.又或者,呢度好多納粹軍中伏比人殺哂之類. 老人家,打仗真係佔人生一大部份.
呢d時候我地就面貼窗咁搵車站名牌.我冇作大, 好多車站名牌都比d樹呀草呀遮住,係搵一輪先見到架呀! 見到喇! 咦? 喂! 冇英文架? 拎住本書逐隻希臘字母對? scanner都冇咁快啦! 就係咁樣經過幾個站都係咁,我地放棄,唔理自己響邊了.
隨住時間過去,我們對天氣的憂慮開始減少, 唔係因為天氣好左, 係我地開始擔心我地有冇搭錯車. 旅行書話搭5個小時火車就到,望望隻錶,都就快下午一點. 點解叔叔仲唔落車?
我地,包括埋韓國仔,都有少少發茅. 但係我地又冇可能質問希臘叔叔 "喂亞叔,你係唔係老點?".只有旁敲側擊問佢仲有幾多個站,不過佢只係答"就到架喇".可能係我地英文唔好,我地問佢唔識聽;又或者係我地唔識聽啦!老實講呢位識英文好人的叔叔係我地唯一希望,因為查飛佬連希臘話都未必講得好,點可以旨意佢?
果位查飛佬,有時會開少少包廂的門,響喉嚨"咕"一堆音節出黎(我估係next station is 乜乜乜之類).即係呢,有時即使你唔明希臘話,你都知佢d語氣根本係唔願講野果種囉.
聽落好似好衰咁,但係當亞叔同我地say goodbye落車時(當時已經係一點半左右),我地真係鬆左一口氣. 因為仲有4個站就知有冇搭錯車了!!


text:
Tuesday, 5 August 2008
The Gospel Hoax: Morton Smith's Invention of Secret Mark
Stephen C. Carlson, The Gospel Hoax: Morton Smith's Invention of Secret Mark, Baylor University Press, 2005.
最近睇o左本令我覺得非常驚訝o既書. 作者唔係學者, 而係律師, 出本書話著名學者 Morton Smith 係大話精, 佢話發現到o既 Secret Gospel of Mark 其實係 hoax, 係惡作劇. 自從 Da Vinci Code 之後, 年中不知幾多唔係學者o既人出書講耶穌, 講教會歷史, 但係十本書中有十本都係垃圾, 一味亂 up 當秘笈. 但係呢本唔同, 著名耶穌學者如愛丁堡大學o既 Larry Hurtado 同 Duke U. o既 Mark Goodacre 都竟然極力推薦呢本書. 真係異數.
講少少背景. o係 1958 年, 一個天才學者叫做 Morton Smith o係 Mar Saba 修道院發現一封由 Clement of Alexandria 寫俾一個叫做 Theodore o既信, 而呢封信入面提及兼且引用到 Secret Gospel of Mark. Clement 係公元第二紀教會中一個好出名o既人, 所以如果係真, 咁 Secret Mark 就係年期算早o既福音書. 內容講到有一日有個女人求耶穌救返佢已經死o左o既細佬拉撒路 (新約福音都有類似故事), 不過耶穌都未做/講任何o野, 拉撒路就已經鹹魚番生, 自己走o左出o黎. 後來到晚上, 拉撒路只披住一張白布, "同耶穌過o左個夜晚" (意義不明...), 耶穌教佢"天國o既奧秘" (同樣意義不明...). Morton Smith o係 1975 年先出書講呢個新"發現"o既福音書. 問題係, 雖然有佢影落o既相, 但係當其他學者話要睇實物, Smith 就話封信係修道院o既物品, 佢唔可能帶走. 呢個解釋合理, 但係今日如果學者要睇實物的話, 修道院會話俾你聽已經搞唔見o左, 因為佢地有好多書, 唔見o野好平常. 所以就產生一個問題, 只有發現者 Smith 自己見過實物, o係冇得驗證o既情況下, 好難講到底係真有其信, 還是假o野.
由於 Smith 係知名學者, o係哈佛同哥倫比亞教書, 佢唔需要靠造假o黎出位, 所以好多學者都比幾乎面子佢. 有耶穌學者開始當 Secret Mark 係真o野o黎研究: 有人話 Secret Mark 其實仲早過聖經入面o既馬可福音, 亦有人話 Secret Mark 講到早期教會以斷背為一種宗教儀式云云... 不過當然, 亦有為數不少o既學者對 Secret Mark 好有保留.
而我想講o既呢本書, 就話 Secret Mark 係 Morton Smith (而家佢已經死o左) 搞出o黎o既 hoax. 作者好小心分開 forgery 同 hoax. Forgery 係為錢, 或為名而造出o黎o既假o野, 而 Smith 冇動機做呢 d 咁o野. Hoax 就唔同, 造假只為表示自己比其他人聰明, 有 d 類似惡作劇. 而 hoax 同 forgery 最重要o既分別係製作者o既心態: 前者雖然係造假o野出o黎欺騙人, 但係同時又希望終有一日會有人睇得出佢其實係講緊一個幾咁利害o既大話, 可以欺騙到人咁多年, 所以 hoax 會留有一 d 只有聰明人先睇得見o既"密碼", 係製作者以佢o既方式講"冇錯, 係我做o既, 而家先睇到, 你話你係咪 on9?"
呢本書o既作者係律師, 所以佢就以現代字蹟 forensic 去驗呢封信. 佢指出好多地方其實都有假造字蹟o既 characteristics, 例如筆劃最後唔尖, 有 d 應該直去o既筆劃變成彎彎曲曲, 有 d 筆劃斷開又再接返之類, 都指出寫呢封信o個個人似係好慢好小心咁"畫"字多過好順咁"寫"字. o係本書度有相睇, 我覺得佢指出o既地方的確有 d 詭異.
之後, 本書又提及 Smith o係其他學術發表當中有另一份文獻 (佢發表過大量呢類o既希臘文文獻), 而好怪異地, 呢份文獻o既字蹟同 Secret Mark 非常相似. 據 Smith 講, 抄寫呢份文獻o既人叫做 M. Madiotes. 但係 Madiotes 唔係真名, 希臘文根本就冇呢個名, 有可能係 madao (譯: 光頭, 或者古惑仔) 呢個希臘字, 加個希臘文常有o既 ending 落去 (好似日本名叫"光頭太郎"咁). Smith 佢o既名o既簡寫亦係 M., 佢係一個光頭, 如果佢係 Secret Mark o既仿製人, 咁佢就真係非常古惑. 所以 Stephen Carlson 認為, 呢個其實係 Smith o既簽名, 就好似 d 乜乜大盜偷完名畫留底個朵一樣.
而且, Smith 留底o既"簽名"唔止一個. o係呢封 Clement 寫o既信入面, 講到"當真o野同雜質混合埋一齊, 就會失色, 就好似鹽變到冇味一樣". 問題係古代o既鹽係一舊舊, 唔係一粒粒o既, 點樣同雜質混合呢? 而發明將鹽製成並且保持成粒狀o既人係 Morton Salt Company o既化學工程師, 當時係 1910 年. Morton Smith... Morton Salt Company... Stephen Carlson 相信呢個係另一個 Smith 玩o野證據.
呢本書仲有講好多其他o野, 不過我諗都講夠. 我覺得呢本書值得一睇. 唔係學者寫o既, 只有一百多頁厚, 但係竟然有學術價值. o係最近一期o既 Journal for the Study of History Jesus, 就有學者寫文反對呢本書, 證明呢本書係有討論o既價值, 唔似得好似 d 乜乜 Holy Blood Holy Grail 同 Jesus Papers o個 d 垃圾咁.
Posted by Howtindog at 06:49
0 comments:
Subscribe to: Post Comments (Atom)


text:
Google+ Followers
Google+ Followers
2010年2月4日星期四
Ella搵爸爸
但係好想出咗哩篇打尖blog先
送比be爸嘅!
31/1/2010(星期日)
軼賢小主又病病
星期五開始流鼻水
食咗保嬰單都唔掂
星期六晚仲開始咳咳
星期日朝早即刻同軼賢去睇醫生
近排超多人病,
晨早打去book都要11:30am先有位
仲要等咗個幾鐘先輪到軼賢小主
睇完醫生攞完藥已經1pm喇!
輪候期間be爸接咗個來電
喺嫲嫲打嚟問be爸得唔得閒?
可唔可以入屯門幫軼賢姑姐手搬嘢&執屋
be爸當然係~
應承喇!
同我地返咗屋企後就同埋爺爺嫲嫲一齊入咗屯門喇!
之後軼賢媽餵軼賢小主食午飯同食藥
因為朝早排隊睇醫生無瞓過覺
一食完藥,快速瞓著.
瞓醒差不多4pm,
一瞓醒唔知攪咩
見成屋無人,猛話要搵爸爸
嘩!
成個下午流流長,
咪諗住帶軼賢去遊樂場玩吓
等佢唔記得搵爸爸喇!
點知 由出門口就要軼賢媽抱住,
點都唔肯自己行
心諗 ...
去到遊樂場一定會好開心落地玩
結果
只係sir咗一次滑梯後
就咩都唔肯玩,又是喊住要搵爸爸呀! 爸爸呀!
跟住又係點都唔肯行,
响遊樂場喥要軼賢媽抱住後
指我去哩邊去果邊
話有爸爸呀!!! (真實對白)
唔係化,
咁樣唔係辦法喎!
立即打比Be爸,
打比爸爸時
軼賢又唔出聲講嘢喎!!!
激C人
問be爸可唔可以快d返嚟
答案係:未得呀!
天啊!
抱咗軼賢小主咁耐軼賢媽真係有d頂唔順喇!
全程雖然係唔係好耐,只係30分鐘
但係BB唔比軼賢媽坐低喎!
(軼賢小主個樣幾不滿)
訂閱: 發佈留言 (Atom)


text:
4月份是旦酥糕爸的生日月,作為賢妻嘅我當然要好好預備節目大肆慶祝一番,但睇睇假表,可動用嘅假期數目係負數,唯有委屈旦酥糕爸,要到五一假期先可以大玩特玩.
今年旦酥糕媽為相公安排了一次由旦酥糕旅行社
贊助嘅 「長洲」2日1夜浪漫深度豪華遊
!
長洲話遠唔遠,話近又唔近,搭快船船程都要半句鐘(慢船則一句鐘,不過價錢就平一半),但不失為一個遊山玩水嘅好地方,郊遊路線非常易行而且相對平坦,好適合一家大細去遊玩!
細個去長洲多數住東堤,人大咗要求高咗,
所以今次揀咗華威酒店,雖然設施一般但景觀一流!
(鳴謝是旦酥糕爸提供相片)
去長洲郊遊多數有三條路線選擇:島北,小長城(東邊)及張保仔洞(西南)線
(Map from Web)
今日我哋行小長城
(鳴謝是旦酥糕爸提供相片)
一路行都係鋪得好靚嘅麻石路(不過落雨天要小心滑到),沿途海景一覽無遺,只可惜天氣麻麻
行小長城嘅特點就係可以欣賞到好多奇形怪石呢舊叫饅頭石,圓圓地又有啲似喎!
回頭一望,就可以睇到東灣景色
繼續行呀行...
呢個叫花瓶石
長洲的東端
沿住小長城會一路行到玉璽石,但眼見前無去路,就要行返小小回頭路,見到有指示牌"往花坪"就沿住樓梯上山
山上係有好多樹蔭,行起上嚟都好舒服
行行下就見到一片樹林,滿地都係類似松針嘅落葉
呢片綠真係心曠神怡
建道神學院
關公忠義亭
香港氣候不太適宜櫻花生長,所以喺香港絕少見到櫻花嘅蹤影.
但其中有好幾棵就生長喺關公忠義亭呢度,雖然屬於台灣山櫻品種,但每年開花依然吸引到唔少龍友嚟影相.
可惜我地去到時花已淍謝,剩返啲車厘子
(不過聽聞今年有個自私精顧住影相夾硬折斷咗一節櫻花樹!可怒也!)
春天少不免都會見到杜鵑花
鎮"亭"之寶:龍骨
旦酥糕爸最愛燒烤,行完山就返酒店霸爐,兩個人的燒烤特別浪漫
(鳴謝是旦酥糕爸提供相片)
第二日我哋就出發到張保仔洞
(Map from Web)
你只要喺輪碼旁嘅公眾碼頭徘徊+攞出一副遊客樣,就自然會有人兜搭你坐街渡去張保仔洞
街渡會喺避風塘內行駛,話咁快就到張保仔洞附近嘅西灣碼頭
跟住指示牌行就唔會蕩失路
去到張保仔洞嘅入口,因為洞入面係完全伸手不見五指.呢幾位自由行同胞喺洞外擾嚷咗好耐,都未決定到底入定唔入
至於旦酥糕爸媽就一馬當先,拎住電筒就攝入去
喺洞入面尚算空氣流通,但基本上都要彎腰而行,近出口位仲特別窄 (好彩旦酥糕爸過到乍)
出咗張保仔洞向鯆魚灣方向繼續行
不過中間嘅一道橋爛咗,要經石灘繞過
回望張保仔洞
好大舊嘅五行石
白鰽灣
過咗白鰽灣就往上行,沿住山頂道西會經過長洲墳場,宜亭,眾樂園,天福亭等.我地行到天福亭附近就落山返碼頭,無繼續行去關公忠義亭個邊.
宜亭
馮程程會唔會都住埋係度?
長洲之遊到此就告一段落,多數收睇


text:
「賽馬」
老實講我對跑馬一啲興趣都無,就連馬場都只係去過一次.當然好多香港人都對跑馬好有興趣,不過我連點買馬都唔識,莫講話睇馬.但係跑馬真係有好多野可以分析,不過當中有好多唔同嘅因素要考慮,例如天氣,場地,路程,馬嘅狀況,騎師嘅狀況,等等!所以真係仲難過買六合彩,尤其係三重彩!要三場賽事都要買中頭馬,嚟個可能性真係可以話微乎其微.所以賭馬真係同倒錢落海無分別!
「終點」
唔知大家有無睇過最近熱爆嘅一場馬,就係一隻馬由出閘開始大落後到最尾超越所有對手仲跑第一!當然好多人都或者會覺得撞彩啫,但係最近嚟隻馬再一次出賽,而雖然佢再一次出閘包尾,但係又再一次係最尾嘅直路發力,再一次超越所有對手!真係睇到你歎為觀止,怕晒手掌!邊隻馬咁勁?佢個名叫做巴基之星!而大家係嚟隻馬身上學到啲咩?咪就係輸在起跑線但係贏在終點線囉!
「輸贏」
好多人其實好在意輸贏,但係就算開頭俾你贏咗又點?因為就算嚟一刻你贏緊但係唔代表你到最後會贏.所以未到最後一刻,贏定輸都未知,只要堅持就有機會贏.就好似巴基之星一樣,就算出閘包尾又點?唔止一次而係兩次都證明咗未到最後都未知誰勝誰負!一場馬就已經道出好多做人嘅道理,雖然唔知佢第三場嘅表現會係點,但係已經唔重要,因為一日未落場都未知輸贏!
Also published on Medium.


text:
2014年6月4日 星期三
跟得夫人遊歐洲 - Day 6 英國adventure
2014.6.4
一早同個仔用LINE傾針
點知有畫無聲
吾知係咪因為哩個Video Call
搞到我個pocket wifi爆晒quota
今日Daddy全日做野
佢叫我自己一個周圍行吓
最後睇Tripadvisor 見到Neal's Yard好靚
就自己一個跟住指示搭tube, 再行一大段路黎到
仲要之後先知自己去左哩個Convent Garden係英國好出名既旅遊景點
真係比我傻下傻下撞中左
可惜今日天氣吾好
on and off 的落雨
問左幾個人先黎到哩個 Neal's Yard
就係比哩堆colorful 屋吸引左黎
點知真係就係得哩幾間屋咁大把
一轉彎已經無
不過哩度好多小店好特別
一個人游閒咁逛下
感覺好舒服
哩間Cath Kidston好多靚野
好多都想買
不過好驚會打爛
所以最後都無買
Convent Garden 好似flea market咁
好有特式
最鍾意哩度
好多可愛店鋪
影左當買左
一個人食lunch
比哩個人Free Wifi吸引左入黎
(因為個pocket wifi日日爆額, 所以盡量慳得就慳)
英國緊係食Fish and Chip 啦
點知坐戶外都係收吾到wifi
激史
專心食野影相啦
如果好太陽
坐低食個Maracoon 都吾錯
再周圍行下
其實都吾係好知自己去左邊
真正的“騎警”
番去Oxford Circus 果邊再行過
個天黑到不得了
大雨到要入去鋪頭避雨
又見到哩D膠鞋
真係好後悔無買呀
雨過天青
突然又咁好天
原來同一時間
Daddy係前幾條街見到英女皇出遊
吾怪之得突然好天啦
自己一個行左成日
攰到吾想再行
會合DADDY又去食dinner 了
晚上8點仍然咁天光
Lovely dinner, nice !
明天飛米蘭了
Bye Bye英國!
訂閱: 張貼留言 (Atom)


text:
其實想打呢篇Post好耐,想向midby媽致敬.
記得midby仲未出世,midby媽已經再三叮囑,佢會堅持餵人奶,作為冇乳爸爸,唯一可以做既,就係俾佢無限既支持,因為我知道,餵母乳同埋要堅持餵母乳,都係非常非常艱巨.對媽咪既健康,亦係一個好大既挑戰.midby出世之後,佢唔可以埋身食,midby媽要用pump,初初要面對痛楚,谷奶,出血,塞奶,附加既焦慮,驚恐,不知所措,又要經常半夜起身(以前仲要起兩次身),精神又唔夠,放棄呢個念頭,都唔知出現過幾多次.見到midby媽咁辛苦,內心其實都交戰咗好耐,生BB已經受咗一次苦,有邊個做老公會忍心見到老婆咁辛苦?但我又好記得,midby媽對母乳既信念,之前對母乳所做既research (應該話係data searching)做得咁詳盡,見佢咁有決心,我硬住心腸冇叫佢停,又問下陪月呀,搵下資料(係咁意),希望可以幫到佢.有時見到佢喊,亂咁講嘢,我都忍唔住鬧佢一輪,但係過咗一陣又後悔.如果換轉係我,我都冇信心可以面對.
捱左一排,開始變得順利喇,塞奶既情況亦都少左,奶量又多左,見到D奶袋塞滿咗個冰格,心裡面不禁讚嘆一番.midby媽其實都掙扎過:pump奶用左咁多時間,照顧midby既時間少左,驚midby唔認得佢,但係依家midby都好跟midby媽呀!
諗番轉頭,做冇乳爸爸,都要付出,唔可以淨係享受成果:
- 捱夜:其實媽媽一個人半夜起身餵奶係好辛苦同悶既,尤其是pump奶,又唔係對住個女,無所事事咁,黑麻麻,真係幾難捱.依家我都冇陪midby媽 pump奶喇,但係最初一兩個禮拜,如果媽媽有需要,一定要主動幫手,出手,出力,出熱水,可以幫既就幫,因為輪辛苦,佢比你辛苦百倍;
- 主動:母乳媽媽用左好多時間去pump奶,所以照顧小朋友既時間又會少左.就算有工人,媽媽都唔會太放心,所以要主動去學,多D 向媽媽update BB既進展,等媽媽知道bb食緊佢製造既奶,可以健健康康;作為爸爸照顧bb,媽媽亦唔會覺得bb跟左其他人唔要媽媽;
- 支持,支持,再支持:眼見好多母乳媽媽最終都放棄,好多都係因為以為自己冇奶,又或者係怕痛.其實包括midby媽在內,餵母乳都經歷過呢個階段,好難話一開始就好順利.要對媽媽有耐性,耐心聽下佢既苦處,盡量滿足佢既需要,但又唔可以俾佢輕易放棄,作為丈夫,佢軟弱既時候就係睇你頭,你既想法,支持,對佢會有好大影響;言語既支持亦都好重要,女人唔同男人,一句窩心既鼓勵說話,勝過一切物質.
midby媽,你放心啦,midby將來一定會健健康康,同埋好錫你架,因為佢身體每一寸muscle,都係你俾佢架!


text:
2010年7月15日下午2:35公開累積瀏覽 283
Island Seafood 係我地頗喜歡嘅餐廳, 以前常常嚟, 但而家久不久先嚟一次, 因為覺得的食物已經無咩新意.
嚟到, 梗係睇吓有咩野生蠔先...都有十幾款選擇, 但係無Pearl or Belone (唔知係咪唔係season 呢?)
叫咗兩打生蠔..頭一round 叫咗一打, 包括美國嘅Kumamoto, Ireland 嘅Gigas, 法國嘅Tasrskay 同埋Ancelin. 美國蠔比較淡味, 先食, 隻Gigas 都唔錯, 今日仲做緊promotion. 最後食濃味嘅法國蠔. 隻Ancelin好夠蠔味.
第二round再叫多一打, 美國嘅Miyagi, 澳洲嘅Smoky Bay, 再嚟愛爾蘭嘅Gigas, 法國嘅Roumegous. 呢個round 對的蠔有的失望. 唔知係咪之前食咗法國蠔(但係已經飲咗幾啖水, 淌埋口, 隔咗一陣, 先嚟第二個round), 的Miyagi 同Smoky Bay 都唔得. 隻Gigas 就ok. 但隻Roumegous 都唔夠隻Ancelin 咁好味.
每人食咗八隻生蠔, 夠哂.
今日嘅house bread 都唔錯, pizza bread 有的辣椒响面, 幾好味, 我食咗三塊.
呢個係今日chef special menu
叫咗個Greek salad, 都okay
香草牛油焗田螺, 嚟到時唔記得影相. 食完先放番的殼落去影, 所以咁醜怪. 但係的香草牛油醬做得唔好, 麻麻..
二公子話要食炸蓮藕片, 但我諗佢記錯咗, 應該係炸薯絲. 但係呢碟蓮藕片唔得, 炸得太燶.
呢碟White Truffle Ravioli, 都係麻麻, 無帝苑酒店Sabatini 整得咁好食. 上次响Sabtini食嘅白松露意大利雲吞, 好香好好味.
呢碟Black Truffle Penne其實已經成為呢度嘅主打. 的汁好味黑松露味都好香. 呢碟黑松露長通粉貴咗好多... 呢份係appetiser portion, 最初嚟食係hk$168, 跟著加到hk$198...今次已經加到hk$288. 因為每次都叫, 印象好深刻.
呢個Goose Liver Risotto 鵝肝意大利飯都係appetizer portion. 將的鵝肝撈埋的飯一齊煮, 但係鵝肝味唔出, 麻麻. 同埋我唔係好鍾意意大利飯嗰的硬心.. 食咗一匙羹, 其他由型爸同二公子攪掂佢.
雖然無叫到其他main course, 但係已經好夠. 甜品都食唔落.
而家同型爸出嚟食飯, 通常都唔叫set dinner, 因為怕portion 太大, 食唔哂同太飽. 寧願叫四個appetizers 都唔叫main course. Portion 細的又多的選擇.
Overall, 今餐都okay 架


text:
朝早太早起身 所以好攰 無咩 idea 煮飯
諗唔到 唯有整 d 屋企有 而功夫唔多嘅嘢啦
是日懶餐 - 無料炒米 + 粟米湯
無料炒米 - 唔想額外煎漢堡扒 所以求其用小量急凍海鮮粒就算 再埋咖哩粉一齊炒 真係好香呢 但實在太小料喇 眼見里奧大人好辛苦喺堆米粉度 " new " d 海鮮粒出黎食 好似好慘咁 因為我好小會煮咁小料嘅米粉呢
粟米湯 - 始終都係覺有蛋花好食 d
本來諗住散步 但實在太攰 所以都懶得去呀 唔做運動嘅藉口真係長諗長有呀
今朝凍咗 加上又唔知點解特別眼瞓 所以真係唔想起身呀
人地話食甜嘢會精神 d 所以食芝腿菠蘿包 + 凍奶茶 ( $17 ) 其實食菠蘿包好煩 因為賬卜卜好難咬 所以我多數壓平先食 咁食就方便好多喇
都唔知做咩計 番到菇場雖然有嘢做 但個人超級眼瞓呀 如果番工時間係朝 10 晚 5 你話幾好呢
媽咪又煲咗花旗參石合豬展湯 所以晏晝就同媽咪 里奧大人去美心皇宮飲茶 喇
依家經濟唔好 好多店舖都唔駛等到 x'mas 已經 further sale 所以尋晚同里奧大人一齊放工去 michel rene 因為係最後一日做 promotion 所以即刻買咗 6 件裇衫 + 3 條 tie 都係 8 百幾咋 尋晚仲係 真係平到震呀
買完就番屋企喇 其實真係好想食埋飯先番屋企 但前日已經醃咗豬扒 唔整唔得 所以最後都係要番屋企煮飯喇
是日晚餐 - 燒汁豬扒炒飯 + 薑蔥蓉伴菜心 + 齋 3 味 + 傳統蕃薯糖水
燒汁豬扒炒飯 - 有肉有飯 咁樣整真係幾方便 味道又唔錯喎
薑蔥蓉伴菜心 - 唔想食咁多蠔油 又唔想 sai d 蔥尾 所以就整咗薑蔥蓉件菜心喇
齋 3 味 - 喺 "自家素食 " 買嘅 $18 有 3 樣 所以就揀酸齋 齋叉燒同齋鴨腎喇 不過味道就麻麻
傳統蕃薯糖水 ( 強勁版 ) - 里奧大人話黃芯先甜喎 所以咪又整兩個試下囉 黃芯又真係好似好味過紫心咁喎 不過呢 食完飯即食糖水真係好飽 里奧大人喊住話 "太大碗喇 太多蕃薯喇 出街食無咁多蕃薯架 咁多當飯食都得喇 下次唔好煮咁多喇 1 個蕃薯夠架喇 " 咩咁煩架 食就食啦
尋晚真係好飽 烏低身時覺得好辛苦 有 d 喘咁 可能真係飽得滯呀
今朝又同媽咪 朱朱食早餐 不過覺得今朝有 d 凍 所以唔願起身呢
晏晝我扮哂好人問里奧大人想食咩 ( 其實我真係諗唔到想食咩 ) 之後我又話去佢最鍾意果間啦 ( 即興記 ) 佢開心到震 因為佢勁鍾意食福字麵呢


text:
放紙鳶好講技巧嘅,紙鳶分兩種,一種有尾嘅,另一種係冇尾嘅.有尾嗰種好易放,因為放咗上天之後比較穩定,但係唔好嘅地方就係一啲挑戰性都無,對於我哋呢啲貪勝不知輸同埋以為自已好醒嘅人 ,一定唔會放呢種低B嘅紙鳶.而無尾嗰種叫馬拉鳶,放咗上天之後無咁穩定,唔係咁易控制,但用嚟介線就非用馬拉鳶不可.由於無咗條尾作穩定作用,隻紙鳶會兩頭擺,我哋就係利用佢擺動嘅方向,用力一拉條線,隻紙鳶就會向 嗰個方向俯衝,但當你稍為放鬆條線,隻紙鳶突然無咗拉力,佢又試開始兩邊擺.我哋利用以上嘅原理,嚟控制隻紙鳶俯衝,急昇同埋轉彎.如果想介斷其他嘅紙鳶線,一定要有好好控制隻紙鳶嘅技巧先至得.嗰陣時啲人覺得放有尾紙鳶係低層次啲,好似揸車必定揸手波車而唔係揸自動波車,道理一樣.嗰陣時我同我個死黨組成介線二人組,所向披靡,戰績標炳,介親線都好少輸.真有打遍天下無敵手嘅感覺.
講真嗰句,我同個死黨玩乜都啱.玩完紙鳶之後,最鐘意就係去射雀仔.所謂工欲善其事,必先利其器.首先要整個彈弓先,我先前講過,番石榴嘅樹枝係最硬淨嘅,所以我哋要揾棵番石榴樹,鋸個椏义出嚟,再去單車舖執啲唔要嘅單車內胆,然後將啲車呔剪成條狀,總共兩條,咁就可以做一個彈弓.我個死黨射雀仔好鬼準,通常都會有收獲.依家諗番起,我哋都好殘忍.啲雀仔本來好地地咁出嚟揾嘢食,點知無端端俾人射死咗,永遠番唔到屋企,你話幾咁凄涼.我哋將自已嘅快樂建築喺啲雀仔嘅 痛苦身上,之不過當時完全唔覺得唔啱,重唔知幾過癮 ,將射死嘅雀仔掹晒啲毛,劏洗乾淨,用醬油醃一醃,然後落油炸到卜卜脆,好食過肯得基.但有時唔到你唔信邪,聽上咗年紀嘅人話 ,燕子係觀音大士嘅士兵,千祈唔好射殺佢哋 .如果唔係會有報應喎!我哋乜都唔信,但試咗幾次,喺好近距離都射佢哋唔中,有一次重連條膠都斷咗,彈到手臂都腫埋.唔通真係咁邪?我哋開始半信半疑,自此以後,我哋都唔敢再射啲燕子.
除咗射雀仔之外,重有一樣野好好玩嘅就係捉田鼠.唔知大家有無見過種瓜嘅田?種荳角,種瓜跟種菜係有分別嘅.種菜只要將啲菜苗逐行逐行插好,依時淋水,施肥就攪掂.但種荳角同埋種瓜就首先要將每一行嘅泥土推高約一呎,變咗《行》同《行》之間嘅泥土相對低咗落去,由於種瓜同荳角需要較多水份,故此低咗落去嘅地方會泵滿晒水,方便灌溉.喺夏天,當嬌陽似火嘅時候,啲水被陽光猛烈照射,溫度不斷上昇.喺度瞓緊覺嘅田鼠俾啲水淥到扎扎跳 ,由地洞爬出嚟,游晒出水面透氣.你只要一手撓落水面,就可以夾住三四隻田鼠嘅尾巴,跟住捉佢哋上嚟.我最高嘅紀錄係一次過捉八隻,左手四隻右手四隻.吓?唔駛驚喎 ,田鼠唔會咬人嘅.佢哋同老鼠有好大分別,田鼠個身肥嘟嘟,身長約兩吋,但係條尾就有成三吋長,佢哋個樣好得意好趣緻架.我哋雖然乜都食,但係啲田鼠我哋唔會食咗佢哋,只不過捉嚟玩吓啫, 玩完之後會放番佢哋走.
同田鼠相反嘅就係狗毛蟲,佢哋個樣特別核突同埋乞我憎,佢哋有啲大到成二三吋長,如果唔小心俾佢哋躝過,啲肌肉會鬼死咁痕痒同埋腫痛,跟住仲會發炎添.試過有一次有條狗毛蟲由屋頂跌咗落我背脊度,我自然反應,一手就拍落去,條毛蟲俾我拍扁咗.呢次慘喇!佢嘅毛同埋身上邊嘅毒液,整到我背脊嘅肌肉紅腫同潰瀾,足足搞咗幾個星期先至好番晒.自此以後,我對啲毛蟲恨之入骨 .重諗 咗一個好殘酷嘅方法對付佢哋,我首先點著枝蠟蠋,然後用啲蠟蠋油滴到條毛蟲周身都係,跟住用火點著佢啲毛.毛蟲啲毛就好似蠟蠋嘅芯一樣, 啲火好快就蔓莚開去,唔駛一陣間,成條毛蟲 就著晒火,佢雖然不斷掙扎,之但係啲火愈燒愈烈,條毛蟲搏命喺地上典嚟典去,想整熄啲火,不過徒勞無功,終於《壯烈犧牲》.而毛蟲燒熟之後,發出一陣燒焦嘅氣味,嗰種氣味,同依家燒烤嘅味差唔多,所以我唔係好鐘意燒野食,因為一聞到啲氣味,我就諗到一條燒到硬晒嘅毛蟲,胃口都反埋.我當時完全唔覺得殘忍,重以諗到呢個對付毛蟲嘅方法為榮添!
我嗰陣時讀過一本書, 叫《仲夏夜之夢》.而實際上,仲夏嘅夜色真係好迷人架.我鐘意走去啲田野玩,夜嗎嗎,有乜野好玩喎?咁你就錯啦.喺漆黑色嘅夜空,除咗繁星點點之外,重有成千上萬嘅營火蟲不斷飛舞,你話幾咁壯觀!我同細佬通常會揾個蝴蝶網,跟住走落田基度,唔駛一陣間,就笠滿一大袋營火蟲,玩到攰晒先至番屋企.我哋放晒啲營火蟲入蚊帳裡面,一面瞓覺,一面欣賞,唔知幾咁過癮 . 唔講或者你唔知,除咗營火蟲會發光之外,重有一種會發光嘅蟲 .有一次夜晚,我經過路邊見到草叢中有點光,以為係營火蟲,即刻施展擒拿手,一嘢擸落去,重唔捉到你?營火蟲!我慢慢攤開隻手,用另一隻手捉住果點光,驚佢走甩,咦?點解咁得意嘅?乜呢隻營火蟲無翼架?一睇之下,原來喺我手裡面係一條肥嘟嘟嘅蟲仔,嚇到我一手將佢擯走,自此以後,我見到發光嘅野都唔敢亂擸.
嗰陣時嘅夏天好鬼熱,如果撞啱焗雨,重加辛苦.我細個嘅時候,莫講話冷氣,連風扇都欠奉.之不過就算有都無用,因為我住嗰條村無電力供應.到咗夜晚,啲氣溫仍然徘徊喺30度左右,間屋又細又焗,問你點瞓?隔離鄰舍一樣個個都熱到唔會留喺自已間屋度.故此到咗夜晚,啲村民都坐晒出門口乘涼同埋吹水,好鬼熱鬧.我最鐘意揸把葵扇,喺村口嘅大麻石上面露天而睡.隻手不斷撥扇,撥到攰就自自然會瞓著,唔駛好似依家啲人,吓吓都話要食安眠葯先至瞓得著覺 .重記得有一晚,熱到飛起,撥扇撥咗好耐先至瞓得著.矇矇矓矓之間,突然感到好舒服,好涼爽喎,好似游緊水咁,正呀 !以為發緊夢,原來係落緊大雨,拿拿聲走番入屋.呢啲咁嘅生活,只有我嗰個年代先至有,講得好聽啲,就叫做與大自然合而為一.當年生活雖然艱苦,但就幾多彩多姿,如果有得選擇嘅話,俾我再揀多一次,我都係揀番以前嘅生活,如果唔係,想當年就冇嘢值得寫架啦!


text:
2014年12月7日 星期日 陰天
小芊芊 ♥ 25Months 26Days
大埔海濱公園
我的純潔小白兔 ^3^
佢好鐘意條頸巾
初初買回來佢第1眼望見時
同我講 " D彩色波波咁靚既 , 邊個架? "
今日天陰陰冇乜計劃
就咁帶左隻小白兔去大埔海濱公園行下
lunch係新達廣場搞掂
見商場的聖誕裝飾係雞仔
幾隻大雞仔吸引左小芊芊
係度玩左好耐先捨得跟我地走
去到公園途中就訓著左
今日專登拎返架小芊芊坐駕出黎
隔左半年冇用過
小芊芊仍然興趣不大
一開始坐左陣就 "媽媽抱"
老公推出推入我睇見就唔慣
覺得顧住個細仲要顧埋架車好唔方便
老公一句 "等佢訓左你就知!"
呢一句應驗得好快!
等佢訓 lum左一放佢落車
well~~~放低左25磅既大石頭
拖住老公沿海旁行左1小時
終於可以遇親子於拍拖
真係好耐未試過咯~
又到千千媽最愛既聖誕節
小芊芊一黎到呢個zone
就自己走黎走去
想叫停佢望鏡頭
越黎越難!
笑~ 最近個個都話小芊芊似我
SUPER VERY HAPPY (似我幾好呀 XD)
我睇返佢D相就覺得
佢好似我細個影相果個樣
遲下搵返D相簿出黎對比下先~
影完呢一幅
佢係咁話好驚要我地放佢落黎
幾大都影多幾幅先放過佢 :p
一叫佢笑就笑得甜甜地
再叫佢笑就e起棚牙
再再叫佢笑就會咪實對眼笑 XD
係呢個冰屋入邊有個哥哥聊佢
佢就一野推開人 惡C得佢…
我同佢講哥哥想同你一齊玩咋喎
佢先釋放返D善意去摸下哥哥
呢個妹妹有時真係幾惡
真係要再比多D心機教導下佢先得
" 媽咪, 我要拆禮物! "
左圖 : 比佢一下就托起左綠色舊禮物
右圖 : 但想揭開個綠色大盒但唔成功
好苦惱咁搵我地求救 XD
❃☃❃☃❃☃❃☃❃☃❃☃❃☃❃☃❃☃❃
其實佢咁樣訓
點都舒服過訓我膊頭
我都想出街眼訓時有架咁既車比我訓 XD
醒左 搵片草地落腳先
小芊芊今日淨係掛住玩波波…
MERRY CHRISTMAS!!!
笑得勁開心!
DADDY吹左個大既比佢
佢就比左我
然後同DADDY講 " 我要細細個 "
跟住DADDY吹左好多個細既比佢
雪人呀~
我同DADDY研究過
佢D眼睫毛至少有1CM長
出街好多人第1句同我講既就係
" 你女女D眼睫毛好長喎 "
我都不得不羨慕 : 真係超長!
捉泡泡佢一向興趣不大…
反而好鐘意自己吹…
佢經常性望住D泡發呆…
然後……
而家捉都費事捉
索性mou係地下篤飄落係草地上既泡泡
話佢懶好定話佢醒好呀…
吹蠟燭就叻
吹泡泡未識掌握唔係次次得
吹左好多口水出黎 XD
今日出街街食茶點時間大解放
燒賣話唔好食要食魚蛋
佢係咁話好好味
我要同佢搶過先有得食 -_-"
近期大愛之一
栗子第一魚仔餅第二
食芝士魚仔餅指定動作
每次兩隻手仔一齊拎
小芊芊稱呢個單槓為 "打鞦韆" XD
真鞦韆佢冇咩興趣
呢款 " 自制鞦韆 " 勁愛玩 :)
圖一 : 又要玩又要驚 (叫DADDY放手 但DADD放手就話驚)
圖二 & 圖三 : DADDY放手 佢又跟住放手 然後要DADDY接住佢
之後hyper到不停話要咁樣玩 -_-"
愛刺激既小妹妹
每次見到呢類玩意 或者搖搖板之類的
一定有我份
佢會不停咁欽點我
坐前座 / 後座 / 背住佢坐 / 面對住佢坐
XD
好耐冇見過呢種繩網
小芊芊未識玩
不過擺左佢上去之後
佢同我講好好玩
之後睇下人地放風箏
小芊芊最近上課學郊遊
又做左隻風箏勞作
小芊芊望住D人放風箏好開心呢
雖然今次未有準備
加上DADDY上星期扭親手腕
等DADDY好返之後
係時候拎返我地那些年果隻
彩色大眼魚風箏出黎
同阿女去玩咯!
❃☃❃完❃☃❃


text:
其實對於標榜可以用"捽"就可以"捽走"死皮既產品, 我係無乜好感.
點解, 因為我以前曾經試用過某牌子既去角質凝膠, 個BA試果時係咁話"捽"出黎果D係我臉上既死皮同污垢, 但係我係佢行開之後試左係番鏡度咪一樣"捽"得出所謂既死皮, 所以所謂既死皮只係產品裏面含有既一種成份.
咁我點解仲會試, 咁當然有得唔"洗"錢試用都係一個原因, 但如果佢呢隻品牌唔好我都唔敢膽試啦.
之前就係美容網度見到有SIS讚Oslee既美肌水又便又好用.
咁同樣既我都有興趣知道佢既其他產品又係如何呢.
唧左黎係透明既凝膠, 帶少少香味, 不過就唔多覺似玫瑰, 對於唔鐘意太香既SIS應該係可以接受.
未用先前番臉有少少油啦, 仲未係出得好旺盛既時候.
我將頭先手背上果D擦左落番臉度, 但因為好快乾, 我都未"捽"得切佢就乾左半咁滯, 會建議使用既SIS, 先將要使用既份量先點哂係臉上既幾個位先再一齊推開按摩, 如果唔係邊塗邊按摩, 除非你番臉又細而動作又好快先得囉.
結果第一次"捽"唔出, 再唧多少少出黎, 呢次要快D. "捽"到啦, 白色一粒粒. 可能番臉 唔係好污糟, 所以無咩野"捽"到出黎.
按摩完, 沖水就搞掂, 乾淨哂, 仲好似白左D, 不過當然通常洗完臉都係會白D同有番D光澤既, 不過呢樣產品勝在對皮膚無乜刺激性, "捽"完唔會成番臉紅哂, 而且用完又唔會乾, 感覺仲幾乾淨幾清爽咁. 不過唯一唔好應該係乾得太快.
就經濟實惠黎講呢款係一個唔錯既選擇, 係萬寧見過唔駛$80就有一支. 有興趣既SIS行過萬寧都可以睇下.


text:
見到網友 Motonako.A 成日都整 muffin 整得咁開心,Louisa 又借咗個 muffin 模俾我,於是興到就整呢個紅莓合桃鬆餅囉!
材料:
中筋麵粉 83克
泡打粉 1/6茶匙
橄欖油 50ml
砂糖 50克
雞蛋 1隻
椰漿 35ml
紅莓乾 適量
合桃 適量
以上材料份量可做約 5個鬆餅
- 合桃洗淨,用抹手紙索乾水份後,放入已預熱 180°C 嘅焗爐內焗 6 - 8分鐘至香
,出爐稍為攤凍後就將佢剪成細粒.
- 將橄欖油同糖混合,用電動打蛋器打勻.
- 麵粉同泡打粉過篩 3次,然後加入牛油,糖混合物裡面,用打蛋器拌勻.
- 加入椰漿同雞蛋拌勻.
- 最後加埋紅莓乾同焗香咗嘅合桃碎落去,繼續用打蛋器以慢速攪拌至所有材料完
全混合.
- 將麵糊倒入已放有紙模嘅焗盤內, 放入焗爐,用180°C 焗約 25分鐘至熟.
你睇,啲 muffin 焗到金黃色,幾靚!仲有好靚嘅裂紋 o添呀!真係拍得住 Motonako.A 啲 muffin 喎!(發夢咩,人哋 Motonako.A 係 muffin 專家嚟 o架嘛,你個初哥點夠人揮呢!)
貪得意另外整咗幾個 mini size嘅 muffin,我見咁細個,諗住應該都唔駛用咁猛火焗同唔駛焗咁耐,所以我呢次就用160°C 焗10分鐘,睇吓效果點,但原來係唔 OK 囉!裡面已經焗到熟哂,表面都仲未變金黃色,本來諗住再焗多一陣,結果都係無咁做,驚住會焗到好乾硬.
Notes:
1. 原食譜係用牛奶整嘅,但係我呢個唔飲奶嘅人當然唔用奶啦!反正整完椰汁紫
米露仲有椰漿剩,咪用佢嚟代替奶囉,食落口一啲椰汁味都無 o架!
2. 唔知點解次次整 muffin 都唔係完全好鬆,可能係最尾拌入紅莓乾同合桃碎時一
時貪方便,就咁用膠刮攪,無用到電動打蛋器所致.點解我會咁諗?因為睇
個網上 video 時,個導師係全程都用電動打蛋器攪拌,加上我唯一一次能夠完
全將個蛋糕整到好鬆嘅 香蕉蛋糕,就係全程都用電動打蛋器攪拌喇,睇嚟真係
完全唔可以偷懶貪方便喇!
3. 最好用個比較深少少嘅兜嚟攪粉,如果唔係一開個打蛋器時,啲粉就會飛到周
圍都係,有排你執手尾!!


text:
好多決定 好多選擇 關於我 關於titi
關於我的選擇
今年公司份"阿披so"攞"A" 知道自己會升職
人工有得加 照計應該好開心
但我反而感到有壓迫感 工作量會多左
花無百日紅 今年爆數 唔等於下年會做得好
加上外出好多勁好嘅offer工作 (真係好吸引)
但代價可能係收工晏d 冇咁多時間陪titi
所以好難抉擇
關於titi的決定
呢兩日冇得打blog 勁上網睇有關titi讀書嘅野
港島東真係好多名校哩 mami好想幫titi報到一條龍
最理想係st paul嘅n1之後st paul嘅小學 中學
同事s依家幫緊我 如果成事
titi就係陳方安生等名人嘅校友咯
mami唔係望女成龍先揀名校
只係唔想佢去到d學校
隔離個同學仔係冇屋企人理 冇人等佢返屋企
講衰d 嗰d父母連子女學壞都唔知
喺一個冇同學讀書嘅地方 titi多數都唔會讀架啦
所以好多家長都想小朋友入名校呢
成績其次 最重要唔好誤交損友 (減低可能性)
條路就幫佢鋪好 之後是龍是蛇就睇佢嘅造化咯
最起碼 日後唔會後悔當初冇幫佢揀間好d嘅學校丫
講到呢度 大家會問 titi七個月咋 咁快諗返學?
初初我都咁諗 但近日有個客叫我好問定
一查之下 嚇死我呀 係真架 依家要考慮報邊間
好多好嘅幼兒園(一條龍幼兒園) 準備報名啦
有d六月報 有d十一月呀
mami依家嘅手頭上有好多唔同區嘅資料
如果大家需要嘅可以互相交流下丫
例如讀邊間nursery會去邊間小學.....
入返正題 幾日搵到件買左好耐嘅甲蟲披肩呀
好似未影過相 嘻嘻 model titi
又要麻煩你咯


text:
Thursday, December 23, 2010
風雪中的港孩
一早起身睇到哩個新聞標題,我都想喊.
成班溫室港童,配合一班過份保護自己仔女既白痴父母,再加上低能香港政府,完美配搭炮製出一齣鬧劇.
歐洲地區天寒地凍,大風雪隔幾年就有,飛機停飛正常不過,揀得哩啲地方讀書就預左,無人想天氣差,一班後生仔女因為趕唔切返屋企過聖誕,父母就嘈到拆天要政府動用社會資源派幾架包機接佢地返來?香港政府自從上次泰國紅衫軍事件派包機遲左俾人話之後,就次次有事都即刻話派包機,但都要睇下單野合唔合理囉,好似菲律賓人質事件當然要派,全香港無人會鬧,但今次哩單野,稍為有D常識既都知道,成班後生仔喺機場酒店打幾晚地鋪會死咩?如果有啲細路慣左高床軟枕,咪返宿舍等囉.我有幾個歐洲人朋友身處倫敦,都係無機位返老家,佢地連機場都費事去,喺屋企開個skype,同阿爸阿媽講一聲「miss you so much」,然後繼續house party.
就算真係返唔到香港過聖誕,喺英國過聖誕好慘咩?有乜野咁急要返香港呢?老實講,班友仔返到香港,喺屋企食完餐做冬飯,由於時差關係瞓唔著,放低筷子,啖飯都未吞晒就即刻約friend出街玩啦,今次果幾架包機,除左會刺激左羅傑承個新K場嘅生意,蘭桂芳啲酒吧賣多幾打shooter同埋多幾個失身少女,我諗唔到仲有咩意義囉.
本來今次事件,係果班港童學習獨立同埋面對逆境既好機會,但係而家佢地學到既係:有咩事就發爛楂,大聲夾惡,怨天尤人,就可以解決所有事情.
香港傳媒又係攪笑,間機場酒店多幾個人瞓地下就係「集中營」,蘋果仲用日記文體咁寫,寫到荷理活B級災難片劇本咁,話所有人都「人心惶惶」,而家只不過係無得搭飛機返香港咋,唔係第三次世界大戰呀﹗
好喇,咁而家接完英國果班,其他受大風雪影響既歐洲國家都有香港留學生架喎,係咪又派架包機,好似泥鯭的咁兜晒佢地返香港先?如果唔係就好唔公平囉.
3 comments:


text:
Portal:香港巴士總站
香港巴士總站
香港巴士總站是指香港巴士路線作為終點站的地方.大多數巴士總站都有多條路線使用,而大部份巴士總站附近都有一些人流甚高的設施,例如港鐵車站,住宅區,工商區等.
在香港,有各式各樣的巴士總站設計,每個巴士總站的設計都不盡相同.但大致上可以分為:
- 坑位型,最常見的巴士總站類型,站內有不同的車坑供路線使用.主要是單坑(只有一條車道)和雙坑(有兩條車道),例子有康盛花園巴士總站.
- 鋸齒型,站內有很多呈鋸齒型的巴士站,中間有一些停泊區,供巴士在未開出時停泊.這可以令巴士站的空間得以善用,因為坑位型巴士站,巴士未開出時,會停在坑位中,這會阻礙其他巴士駛過,故大部份坑位型的總站,每條車坑只可供一條路線使用,但鋸齒型巴士站,巴士未開出時可以停在停泊區,不會阻礙其他巴士駛過,可以容許多條路線使用一個巴士站.這設計亦越來越多套用於新式巴士總站內.例子有寶林巴士總站.
- 路邊型/普通分站型,純粹是一個普通的路邊巴士站,但用作巴士終點站之用,這些總站設在的巴士站,如果是全日路線,要不是只有該條線會使用,就是一個很長的巴士站,例子有調景嶺巴士總站.而一些繁忙時間服務的路線也很多以普通分站作總站,因為巴士無需要等候開出,只需要隨便找一個地方停下等候,直到開車時間便可以直接駛到巴士站接載乘客,例子有273C的九龍坑總站,這在平時只是一個普通分站.
- 迴旋處型,總站設在迴旋處,方便巴士調頭,這設計出現在只有很少空間的巴士總站,由於這些巴士總站的空間有限,故使用的巴士路線多要使用長度較短的巴士行駛.例子有黃石碼頭巴士總站.
特色條目
觀塘(裕民坊)巴士總站(Kwun Tong (Yue Man Square) Bus Terminus)是香港觀塘市中心第二大的巴士總站,是有三條巴士路線的巴士總站及四條小巴線,位於同仁街與輔仁街之間,鄰近裕民坊休憩處.
觀塘(裕民坊)巴士總站在1980年代以前,是觀塘市中心最大型和最多人用的巴士總站.在1982年7月24日起,為解決觀塘(裕民坊)巴士總站的線路擁擠而啟用觀塘(月華街)巴士總站,於削走五線,及後有3條新線,19A取消,38延長,現月華街總站為觀塘區最重要的交通樞紐,此現象可引用一俗語「妹仔大過主人婆」.
特色圖片
歡迎參與
此專題專責改善香港巴士總站及公共運輸交匯處的條目.開辦初期,本專題亟需各位維基人鼎力幫助,請多多支持!
分类
現時共有17個分類:
- Category:香港巴士總站
- Category:香港公共運輸交匯處
维基主题
- 美洲
- 大洋洲
- 其它


text:
基姆湖(Chiemsee)→慕尼黑市中心(Munich)→機場
08:43食早餐,今日得我哋一枱
噖日見到酒店餐廳Pizza係即焗,好新鮮,雖然麵包唔係熱辣辣,都好食
經過噖日早餐,好期待今朝早餐會係點樣?
種類同噖日差不多,但擺法就唔同,今日Parma Ham,Melon多D,芝士就一樣好多好多,三角型的軟芝士好味
好多料⋯正,但好肥
面對住Chiemsee食咁豐富早餐,一個字⋯正
盡晒力,個麵包應該拎走,但我哋重要食午餐⋯可惜
10:54開車去慕尼黑Munich
去到慕尼黑市中心,好好彩喺附近搵到個街邊錶位,行幾分鐘就到瑪麗恩廣場Marienplatz,但唔好處就係每2小時就要入一次,入1小時喺附近行吓先(街邊錶位€2.5/1個鐘,都幾貴)
12:22見到瑪麗恩廣場
瑪麗恩廣場好多人
老公影相時,我一個企埋一邊,又個伯伯走過嚟同我傾偈(繼Dubrovnik之後,又係伯伯),問我邊到嚟呀等等,佢成日去中國出差喎,咁我順便問吓佢匈牙利個交通罰款去銀行交得唔得,不過佢都唔係好清楚!
又影瑪麗恩廣場
呢D車幾得意
旅程最後一日,終於見到強國團,之前都係韓國團多
夠鐘入錶,老公一個行去,今次入夠2個鐘,我行一陣,之後就去MAREDO等
上次到慕尼黑,呢間餐廳嘅牛扒好好食,一直念念不忘
出發前冇諗過Chiemsee會冇豬手食,慕尼黑呢一餐一早諗住食MAREDO的牛扒,出名食豬手的~皇家啤酒屋Hofbauhaus(簡稱HB)好近,但我好想食MAREDO,有諗過午餐分開食,老公食HB豬手,我食MAREDO牛扒,但老公話唔好,老公唔係好情願情況下,放棄食豬手
13:27
我食Ribs-eye-steak,300G €19.5
老公食Rumpsteak,200G €19.90,包焗薯,沙律
我上次食Lamb Steaks都唔錯
啤酒€3,可樂€2.5,我唔記咗上次可樂係百事,重要好似溝咗水咁,唔應該飲
細妹同妹夫比我哋早十多日去德國玩,都有介紹MAREDO比佢哋,佢哋食完話一般, 細妹話Ribs-eye-steak都OK,我就梗係唔死心,隔咗幾年,咁遠嚟到,點都要食多一次,大家食嘅餐都係一樣
套餐沙律只可攞一次,細妹話唔知,攞多次,收咗佢幾歐,所以我有問清楚,不過咁大碟,一碟都飽啦
老公個餐較抵食,但牛肉就少D
老公怕生,但都太熟,妹夫話"鞋",不過Rumpsteak係會鞋D,肉味就較濃
我的Ribs-eye-steak,7成熟雖然有血,但都係"鞋",而且有筋,可能太厚,上次係分開2舊
唔係唔好食,但上次有肉味,好淋,冇筋
老公話我太美化,但上次老公都話好好食,好食到食晒先記得影相
聖母院隔離的MAREDO
食飽,老公漏咗嘢喺車度,行去先,我埋單
之前食飯埋單,通常我哋都會比整數,好態度,再比多侍應€1-2,今餐€44.90,咁我一時唔為意,咪講€45囉,點知個職員即話:「你比€0.1我,唔係嘛」,咁佢咁講,我都覺係少,即時話€48,佢梗係即時找錢比我啦,€3.1喎⋯我想反口都趕唔切!
我見到當地人埋單都係數Coins比呢個女侍應,應該都冇乜比Tips啦,越諗越"慶",以為我係強國豪客,一定要比咩,落單時已經唔覺佢態度好,埋單時嘅態度簡直係惡劣!
呢一餐味道已經比回憶中失望,重要比個女侍應咁對待,你態度好,我食得開心比Tips有乜所謂,佢咁串更加唔應該比,越諗越"慶"同嬲,之後同老公講,老公重要話我喎,人哋已經好激氣!
慕尼黑始終係大城市,同小鎮D侍應真係好唔同,噖晚間餐廳比€1Tips,侍應都話唔使添,1小時車程已經差咁遠!
架車就泊喺呢條街
重有少少時間,去食品市場Viktualienmarkt
食品市場有間NORDSEE,上次食過
上次我哋喺食品市場買過芝士,今次老公想買今朝早餐食嘅軟芝士,有位太太見我哋唔知買邊隻,就介紹咗佢覺得最好味比我哋,返到香港,我覺得味道太濃,果然佢哋食芝士口味同我哋唔一樣
14:54再見慕尼黑


text:
基本資料
簡介
位於峇里島中部山區,屬於山谷場;由日本集團投資興建及管理;呢度氣候與峇里島其它地方好唔同,全年都比較清涼,入夜後氣溫更低,球會客房更有電暖爐供使用;亦因為球會位於山區,附近只有零星的村落,故除打波外,就冇乜好做, 因為今次跟大隊開早波,天未光已經出發,所以頭幾洞d相片唔係咁清楚…..
球會設施及服務
會所外型幾特別,亦幾寬闊舒服,餐廳提供印,西,日式食品,客房佈置比較簡單,服務就唔錯,呢度俾人有種原始森林o既感覺
球場及果嶺保養
球道及果嶺保養都好正,不過球道係用大葉草,睇落比較粗糙,而週圍環境就靚到爆燈,加上紅紅黃黃o既花卉園藝,令到成個環境靚到不得了!
球僮知識及服務
我個caddie原來係Single handicap,又做左3年,所以場地資料永無錯,服務態度亦唔錯 .
球場設計及趣味性
唔好以為呢個係山場就難打,相反因為球道闊,少沙少水,果嶺斜度不大,所以一d都唔難,不過因為用大葉草,d rough 特別難打,需要小心處理
球道相片
-
左狗腿,最好貼住左面棵樹打
球道中間有條水渠,問清楚先打
-
果嶺左面有沙池
-
個太陽而家先姍姍來遲,右狗腿,睇落好窄,其實落點好闊,靠少少右打第二杆近d.
中間又有條坑,小心果嶺左邊係hazard
-
小心左右沙坑
-
大直路
-
又一條直路
-
左狗腿,冇乜危險
-
右狗腿,開波右矮樹頂過最靚
-
左狗腿,想偷位響左樹頂過,不過唔好太左喎
-
小左dogleg
-
-
又係直o既
-
小左狗腿
-
又一個難度唔高Par3
-
小S型球道,左OB
開始上斜
-
開波落斜
-
小右狗腿,開波落斜
-
先落後上
Green升起左
評分
整體上難度不大,對高手黎講可能唔係咁好玩;但係園藝及景觀就無得頂,保養亦有非常高水平.
如果唔嫌個場離市區遠少少,值得一試 Eagle.6/04年


text:
Waitomo Caves à Tongariro National Park à Mt. Tongariro à Tawhai Falls à Lake Rotopounamu à Turangi à Tongariro National Park
住宿 : Plateau Lodge (National Park Village)
係 Waitomo Caves 嘅 Museum
係紐西蘭要自己入油架 !
今日起身整理好晒D行裝之後,就食返個自製三文治早餐,順便整埋個 Lunch 個一份,因為今日要去行山都唔定,根據昨日嘅經驗,個個 Tongariro National Park 附近應該係無嘢可以買來食 ! 食完早餐之後就 Check out 走人,後來架車行行下發覺留咗隻手錶係間房,即刻掉頭返酒店攞返先 ! 我哋大約 9: 30 a .m. 出發途經嘅地方都幾荒蕪下,今日重要係烏雲密佈同埋有D霧雨添 !
去到 Tongariro National Park 大約 12:00 p.m. 到,之後就搵下今晚住宿個地方同埋睇下附近有無D咩嘢食.
係住宿個一區淨係發現有一間係個火車站隔離嘅食店,但係又無 Menu 又無價錢牌係門口,都唔知呢間嘢係食咩 !? 唯有繼續搵下重有無其他食店啦 ! 跟住就去到一個油站,入面有間店舖,都有D日用品同食物買,但係價錢就幾貴下,順便入埋油,原來連汽油都貴DD….然後我哋就去 Tongariro National Park 出發,本來想去睇一個瀑布嘅,但係去完個 Information Centre,就改變行程喇,變咗去睇雪山,一個湖同埋一條小型瀑布.個雪山可以揸車去到幾近下,不過要睇個山就要行去睇喇 ! 雖然係有車去到,但係條路都幾難行….
睇完雪山就去一條瀑布,最簡單嘅一個行程就係睇個瀑布喇,行大約15分鐘就到啦…雖然係小型,但係睇落去都幾靚架 !
之後就係呢個瀑布附近到食個三文治Lunch 喇.然後就去睇一個係山入面嘅一個湖,呢個其實唔係好大,但係行一個圈就要90分鐘.由於個天色唔係咁靚,所以個湖睇落去就無咁正啦 !
睇完呢個湖就驅車去 Turangi 嘅 Supermarket 到買今晚同埋聽朝嘢食物,然後就返間 Lodge,返去個路途個能見度得個5m 到,真係好大霧 !
去到間 Lodge 就 Check-in ,然後就整今晚嘅晚餐.呢間 Lodge 嘅廁所地磚係有暖板架,所以踩落去唔係凍冰冰架 !
個房都幾四正架 !
重有埋廚房設備添呀 !
Motel Outlook
得8度到咋 !
是夜晚餐~~~~好味 !
我哋重係呢上網 Check 下嘢添呀,不過係紐西蘭上網都幾貴 ! 30分鐘就要 NZD$3 喇…..其實都幾貴 ! 係好多亞洲國家基本上好多都係可以免費上網,紐西蘭似乎都重要改善下…..


text:
唔係要忙month end, 就係要忙功課, 連見面及飲茶既時間都少左, 今早難得有機會去飲茶, 覺得好開心呢~
去一間叫做[客家好棧]既茶樓飲茶, 我都係第一次去, 間茶樓唔太大, 但比人感覺都幾舒服, 又唔算太嘈雜
客家好棧既大門, 仲影到姑姐背影, 比佢知道實鬧死我..XD
內裡既格局, 毎人都有足夠空間, 唔會太迫
自己既座位, 毎件餐具都細細件, 好得意
首推呢個金錢肚陳村粉, 極之好味, 汁又夠味, 同陳村粉又夾
第二好食就係呢個排骨陳村粉, 總之有陳村粉就好味, 好少地方可食到
第二好食就係呢個腸粉, 腸粉皮又簿又滑, 叉燒唔太肥
呢個三鮮燒賣唔止燒賣咁簡單, 燒賣肉用蝦肉做
呢個鮮奶桂花榚唔錯, 濃郁桂花香味, 滑滑既鮮奶, 全件都好香好滑, 兩者味道特別夾
其他食品仲有呢個簿撐, 但個人覺得太油膩
鳳爪排骨味道唔錯, 排骨滑溜溜
呢個牛肉球都唔錯, 但我不太like佢肉質太硬
同上星期五食既紅油抄手比較, 呢個略勝一壽, 皮不但夠簿, 又可以鎖住肉汁, 加上汁既配合, 簡直係完美
飲完呢餐茶後, 開始計畫定呢個月出左bonus之後, 再請父母, 姑姐, 妹及dede一共六人食晚餐, 見其中一個餐有魚翅, 又有鮑片...係時候盡下孝道, 請佢地食餐好^^
kumi's new life
2011年3月5日 星期六
同父母去飲茶
唔係要忙month end, 就係要忙功課, 連見面及飲茶既時間都少左, 今早難得有機會去飲茶, 覺得好開心呢~


text:
鳳城水餃
A 級安格斯肥牛
手唧蟹籽麵
田園菜籃
馬來沙嗲鍋
次次個開口都好細 今次阿姐好好人 拎把較剪出黎幫我地剪大 d 個開口 但剪得太大 好似食魚肉腸咁 嘩哈哈
里奧大人一定要飲啤酒 話打邊爐熱氣喎
綠豆沙材料好足呀 又唔太甜 食完好似無咁燥熱 平時就唔食架喇 驚涼得滯會頭暈呀
食完熱又食凍 d 牙又酸又痺 唔知點咁 哈
( 31-DEC-2014 WED )
2014 最後一日喇 話咁快就一年 lu 今年好鬼忙呀 覺得 d 時間唔夠用添呀 哈哈 ~
早餐唔太餓 食奶醬多 ~
菇場忙呀 其實個心成日掛住有無得放早 所以無咩 mood 做嘢添 ~
11 點幾收到 email 話今日放 4 點 勁開心呀 所以要開行 turbo 做嘢喇 ~
今日個 Lunch 夠哂大盒 食飯食到驚囉 所以慢慢食到 1 點先食完 之後幫家姐同事去阿信屋買蟹柳 最搞笑阿齋問我買咩 我話買蟹柳 因為好抵 佢又話買 6 條 哈 ~
準時開工 發咗顛咁做做做 做哂 d urgent 嘢先 其他留番下年做 lu 年年有餘嘛 哈哈 ~
里奧大人無得放早 所以我去媽咪屋企陪媽咪 一齊睇電視真係好開心 不過我坐到 6 點就走 lu 想去 pizza hut 食嘢 所以早 d 去攞位 ~
去到睇 menu 又覺得唔係太啱 因為晏晝食飯食到好飽 唔想再食飽肚嘢 所以即去稻香喇 因為我想打邊爐多 d 呀 ~
好感恩里奧大人 6 點 35 分走人 7 點 15 分黎到 食到差唔多 9 點就番屋企 lu ~
番到屋企里奧大人就上網整嘢 我就即沖涼喇 之後睇電視 ~
咁里奧大人話瞓覺 果時原來已經 11 點 50 分 我話一齊倒數啦 一齊迎接美好感恩 2015 年嘛 所以最後 12 點幾先瞓 哈 ~
( 30-DEC-2014 TUE )
依家天氣凍 真係要懶床先起身 之後沖咗熱水涼都覺凍呀 woo ~
唔太餓 所以食奶油多 不過今朝有 d 攰 要飲咖啡 但我其實只係飲 1/3 杯 飲哂會覺得好反胃 依家飲熱奶茶咖啡 都會係小奶 同埋我一定唔會加糖 家姐話好苦喎 不過我飲咗咁年都慣哂 呵 ~
菇場唔忙 同 8 卦睇有咩好團 但無咩好團囉 ~
Lunch 出去食 行下阿信屋 又比我見到家姐鍾意食嘅蟹柳 原價 $10 依家 $7 仲有 8 折 超勁抵啦 打比家姐 家姐以為我睇錯 咁我問咗 staff 先話佢知家嘛 唔信我都有嘅 衰 ~
財散人安樂 次次出街都買嘢咁唔掂 但唔帶銀包又好無安全感喎 ~
諗住 hea 過 2 點幾無啦啦超級忙呀 真係要開行 turbo 做 因為如果聽日放 4 點 做唔哂就唔係咁好啦 不過放工都未做完架 但聽日應該半日就搞掂 所以放工都走 lu 同埋今日所有大粒都唔喺度 唔準時走對唔住自己呀 哈 ~
去完街市買餸 搞掂哂就去換喇叭 番到屋企抖陣就煮飯喇 ~
呢幾晚都係 9 點幾飲咗一細杯芝麻粉沖水 但半夜三更就會熱醒 唔知關唔關事呢 所以我今晚都係番到屋企即飲好 d 如果半夜都係熱 即係唔關事啦 咁要開哂 d 窗先得喇 哈 ~
7 點半煮完 自己食先 lu 想去徑步嘛 咁里奧大人 7 點 50 分先放工 咁等埋佢先一齊徑步囉 ~
是日晚餐 - 螞蟻上樹 + 芥蘭炒臘腸
螞蟻上樹 - 浸咗 1 包仔粉絲 好似唔夠咁 咁浸多包啦 反正想清哂去 點知整嘅時候就覺得勁勁勁多 好後悔呀 因為今晚同 lunch box 都要食好多 嗚 ~
芥蘭炒臘腸 - 前晚買 2 斤芥蘭 只煮咗 1 斤 咁今晚要清埋果 1 斤啦 灼完再加臘腸炒炒炒 好鬼攰囉 下次都係唔好兩個餸都係炒喇 ~
洗埋哂碗 抖到 9 點半就去徑步喇 今晚如果里奧大人唔去徑步 我都照去 因為今晚煮多咗飯 我足足食咗兩碗 衰里奧大人食果小小就話唔食 咁我 lunch box 已經成碗飯 加埋大量粉絲 無位"質"囉 咁唯有我食埋佢啦 慘 嗚嗚嗚 ~
徑咗半個鐘 番到屋企即沖涼喇 之後睇陣電視 11 點幾瞓 lu ~
1 pack 有 5 件 真係好抵呢 但光波爐每次只可以焗 2 件 所以要分 3 次焗 有 d 麻煩 哈哈 ~
( 29-DEC-2014 MON )
今朝又好凍呀 好似得 12 度 房嘅玻璃窗直頭濛查查添呀 室溫真係相差咁大 ?!
里奧大人無啦啦同我講 話我尋日去找數嘅時候 媽咪同佢講話唔知點解我咁火爆 里奧大人就同媽咪講 佢最憎比人屈 哈哈 因為家姐唔會理佢媽咪講咩 都懶得理佢 但我唔會囉 我都同里奧大人講架 如果佢屋企人屈我 我都會發顛鬧架 一視同仁 哈哈 ~
餓呀 要食芝腿治 ~
番到菇場做 report 搞掂就 hea 過 lu 好難得呢 ~
食完 lunch box 就幫家姐去一田買白胡椒粉 之後再去買頸巾比姐夫 行多陣就番菇場喇 ~
實在太好喇 忙咗陣又 hea 等放工 呵呵 ~
放工諗住搵人整廚房燈 點知話 d 師傅放哂假 要下星期先得 咁由佢 lu 下星期再搵 ~
行行下有人叫我 原來係 "煩單" 以前喺菇場真係唔覺得佢會講嘢 木木獨獨咁 依家做咗基金呢行 完全係開籠雀咁 不過都係講基金呢 d 所以我傾咗 10 分鐘左右都走喇 ~
番到屋企醃好三文魚骨 之後抖陣 今晚煮丁麵 所以就自己食先 lu ~
是日懶餐 - 黑椒三文魚骨
黑椒三文魚骨 - 同光波爐焗真係十級方便 因為唔駛 d 油彈到周圍都係 同埋最正係"必" 哂 d 油出黎 唔駛入口油林林 上次用煎 pan 煎勁多油呀 食完好滯 所以家姐教我用光波爐呢 呢 pack 三文魚骨係佢買比我架 仲有 1 pack 喺冰格 下次會叫家姐再買 因為平靚正呀 ~
里奧大人 8 點半番到屋企 一話煮丁麵佢食就勁開心 ~
搞掂哂都 9 點幾 咁諗住徑步 不過對眼好痛呀 所以都係唔徑 lu ~
沖埋涼就食生果 睇陣電視 11 點瞓喇 ~
( 28-DEC-2014 SUN )
今朝同里奧大人瞓到差唔多 11 點 鬧鐘完全無響過 里奧大人都唔知係咪 set 錯咗嘢 咁都番唔切教會 所以約媽咪同家姐 12 點飲茶呢 ~
媽咪話食呢碟飯嘅 咁家姐黎到見到 話咁多人 做咩唔叫炒嘢食 咁媽咪就話 "咪係囉 碟飯係阿妹叫" 嘩 我即刻發哂顛咁鬧媽咪呀 話妳叫就妳叫啦 做咩話我叫 我最憎人咁屈我 家姐都話媽咪又係衰嘅 自己叫咪自己叫囉 又唔會話妳 里奧大人就話媽咪做咩講大話呢 第時無人信妳 不過最後我都同媽咪講對唔住 因為覺得咁惡鬧媽咪真係唔啱呢
家姐喺一田買嘅士多啤梨 話好甜喎 所以特登拎比我地食呢
我地依家全部用三叔 Note 4 影相真係唔錯
飲到 2 點 今次又係畫鬼腳 我輸咗 呵 ~
我地各自歸家 我就自己去買餸 里奧大人就番屋企做公司嘢喇 ~
3 點鐘無啦啦好鬼眼瞓 頂唔順入房瞓 平時會喺梳化瞓架 因為出過街嘛 但真係好鬼凍 所以真係要入房瞓 入到被竇都要郁幾郁 個身先暖呀 ~
瞓到 4 點 勁精神呀 之後滾湯 搞掂哂就熨衫 好鬼凍呀 唔郁唔得囉 ~
7 點準時食飯 實在太好喇 早 d 食早 d 徑步 ~
是日懶餐 - 蒜頭豆豉蒸排骨 + 蠔油芥蘭 + 蕃茄薯仔瘦肉湯
蒜頭豆豉蒸排骨 - 次次整呢個餸 都覺得自己超級懶 但我想徑步嘛 唔想煎嘢囉 今晚里奧大人居然爬飯 佢似乎好鍾意食呢個餸咁喎 ~
蠔油芥蘭 - 唉 灼得太耐喇 無哂口感 ~
蕃茄薯仔瘦肉湯 - 我休養嘅時候買咗幾嚿瘦肉 諗住燉肉汁 但媽咪成日煲湯比我飲 所以 d 瘦肉到依家先食咋 今個星期媽咪無煲湯 所以我先可以滾湯咋 但仲有 1 嚿瘦肉喺冰格 真係要快 d 清埋佢先得 ~
搞掂哂就抖陣 8 點 15 分出發去徑步喇 woo 勁凍囉 急步徑咗 2 個圈 對手先唔凍咋 ~
徑徑下見到教友同牧師 仲以為自己眼花添 哈哈 ~
番到屋企即沖涼喇 之後食生果 睇電視睇到 11 點幾 係時候瞓喇 ~
( 27-DEC-2014 SAT )
今朝要番工 但起身又唔係話好辛苦喎 呵 ~
平時同里奧大人一齊行去地鐵站 我次次都行到冒汗架 但自己一個人行就唔會 所以我成日話里奧大人行得太快囉 不過佢話唔係 咁其實又唔算太快 只不過我係想慢行啫 反正大家都預早咗好多時間番到公司 唔駛咁急囉 ~
勁想食麵餐 但真係食唔哂 所以都係食三文治算喇 家姐好多時星期六就會喺屋企整三文治 佢話好好味 我話咪搞我 哈哈 ~
菇場無嘢做呀 上下網又放工 勁正 ~
去牛頭角藥房買完嘢就番屋企 經過戲院 睇到 "翻生侏羅館 Night of the Museum 3" 有好多位 仲係 7 點 50 分添 打比里奧大人 佢又聽唔到電話 所以番到屋企即同佢講 之後一齊去買飛喇 ~
今日去舖頭 所以又約姑奶食 tea 差唔多 2 點幾先出發 搞掂就一齊去食 tea ~
食完就去姑奶屋企坐陣 諗住搞掂啦 點知仲未得 咁里奧大人話去麥記食雪糕喎 咁鬼凍 我話食一兩啖架咋 ~
番到屋企都 4 點 lu 里奧大人就做下公司嘢 我就開機洗衫 之後就 hea 過 lu ~
抖到 7 點半就出發喇 睇戲一定要食爆谷 今次最勁 買大杯裝 不過食極唔完咁 都幾辛苦 哈哈 ~
呢套 "翻生侏羅館 3" 都幾好睇 之前 1 & 2 都好好笑架 今集幾好笑之餘 仲有 d 感人添啦 喊到我呢 好在係 happy ending 咋 ~
睇完都係 9 點半 唔係好餓 但要食囉 驚半夜餓醒仲慘 ~
食完要即走喇 番屋企即沖涼 之後睇 "上班族楚漢誌" 原來今晚大結局 丫 無得睇佢地有 d 唔慣添 ~
今晚整 li 整 lu 又 12 點幾先瞓 真係唔得囉 太夜瞓 對身體唔好家嘛 ~
野菜餅烏冬
飛魚籽軍艦 / 海膽墨魚軍艦 / 芥辣八爪魚軍艦
海鹽赤海蝦 / 三文魚壽司
蟹肉三文魚籽丼
鵝肝壽司
三文魚手卷 / 軟殼蟹手卷
彩虹卷
三文魚腩壽司 / 吞拿魚壽司
炸蝦天婦羅壽司
中華沙律
里奧大人只配給一隻手指甲 size 嘅 wasabi 比我
( 26-DEC-2014 FRI )
好嘢 今日又係假期 瞓到 10 點起身 lu ~
諗住唔係尋日就今日行山 但天文台話今日仍然會落雨 咁唔行喇 改為 shopping ~
食完早餐 最後決定去荃灣 因為我幾鍾意行荃灣呢 d 舊區 好多 "林沉" 嘢買 ~
好有聖誕氣氛咁噃
番到屋企沖完涼就出發 lu 今晚約咗家姐 所以都要爭取時間 哈 ~
面對現實搭地鐵啦 我成日同里奧大人講話不如搭 van 去官塘 再搭 van 仔去荃灣 因為我真係好憎搭地鐵 不過佢話仲嘥時間喎 ~
我只係識去剪髮表妹果頭咋 但我記得去佢果度係經過一個商場 咁就去行下啦 都有幾多嘢睇咁 ~
里奧大人主攻買 Cord 我就主攻買衫同鞋 咁我無興趣睇電話嘢 佢又無興趣睇女人嘢 咁我話分開行 行下行下我見到有 Burger King 咁就約定里奧大人去 BK 等 之後我行咗唔知邊 開始有 d 驚喇 因為我搵唔番 BK 正想打比里奧大人 估唔到行多幾步就迎面見到佢 我當堂定啦 哈 ~
我話買完對 boot 就去食嘢 因為我驚一陣搵唔番間舖頭呢 ~
蘑菇雙層芝士安格斯牛堡 - 激死我呀 我其實想食華堡 咁上次喺山頂華堡係 5 號 所以我話 5 號餐 但買嘅時候都覺得好似唔係呢個名 點知坐我地隔離嘅男人食華堡餐 我先知自己叫錯呀 嗚嗚
雙層燒烤煙肉堡
2 點喇 里奧大人話餓喎 咁去 BK 食嘢啦 食完又再食過 ~
好開心呀 買咗 3 件長 tee 比自己 再買咗 2 件衫同隻杯比家姐 最開心人人有份 我覺得買嘢比人係好開心 因為妳見到佢開心嘅樣 妳就會更加開心呢 ~
買完嘢都係 3 點半 咁去搵剪髮表妹 本來諗住買豪大大雞粒比佢食 比個驚喜佢 不過最後都打比佢先 因為豪大大無咗 唔知佢想食咩嘛 佢話想要杯梅子綠茶喎 我成日整鬼佢架 間唔中會打電話比佢 叫佢望出面 佢真係次次都望 之後就會鬧爆我 嘩哈哈 ~
咁里奧大人話頭先唔太飽喎 諗住睇有咩小食啦 不過又唔啱食 所以直接去搵表妹喇 ~
假期無咩人 所以可以坐低傾計 加埋佢個 frd 一齊傾 傾呀傾 佢地問我去咗邊個商場行 我話新之城 衰表妹叫個 frd 唔好信我呀 話我求其 up 因為佢知我唔認路嘛 我之前搵佢幾次都係問警察點去架 佢話我痴線 駛唔駛問警察呀 我話警察成日行 "必" 問佢地實識啦 ~
傾呀傾 傾到 5 點 15 分 係時候要走喇 ~
搭 van 仔番屋企 20 分鐘唔夠就出到九龍灣 勁正 咁買埋暖手器同喇叭同就番屋企喇 ~
暖手器 ( $109 ) - 都 OK 架 差電 10 分鐘 可以暖到 2-8 個鐘 個 range 都好大下噃 但我試咗啦 兩個鐘已經唔太暖囉 不過算啦 菇場真係好鬼凍 手指僵硬哂真係好辛苦 呢個真係一年四季都啱用呀
感應喇叭 ( $229 ) 唔駛插線勁正啦 擺部手機喺頂 咁就可以聽歌 擺喺廚房最好 一路聽歌一路煮嘢最開心
今日唔知點解腳痛呀 之後行幾個鐘都唔痛架喎 唔通酒精入骨所以痛 ?! 哈 不過應該唔會啦 飲果半杯 Balieys 又唔係白蘭地 ~
今晚同家姐去元氣 好感恩有卡位坐呀 咁樣傾計舒服 d 唔駛成日擰埋臉傾 哈 ~
7 點食到 8 點 今晚我話輸咗請食飯 但唔想玩猜情尋 家姐話玩劃鬼腳 咁佢地叫我劃 我劃到里奧大人請 不過佢簽卡 用哂 d cash dollar 咁咪即係 free dinner 又好喎 ~
即番屋企整電話喇 不過無話比家姐知 但叫佢帶齊電腦如 Tab 話幫佢 update 嘢 咁我地又將電話同電話套包埋一齊 變咗一個大盒咁 家姐以為係相架 因為佢知道我記得佢想買相架 咁佢拆禮物嘅時候 見到 d 電話套覺得好奇怪 之後見到部手機就勁開心啦 不過我話係二手 但佢都一樣咁開心 因為佢話玩釣魚 條魚都大 d 好玩好多呀 哈 ~
一睇已經好鍾意 咁家姐成日話想買杯 咁就買比佢啦 咁啱呢間嘢做限時特價 樣樣都係 $39 咋 所以即買
佢地整嘢 我就沖涼先 之後睇 "來生不做香港人" 我仲追埋 "上班族楚漢誌" 又係好好睇 我真係好耐無追劇喇 仲要係 10 點先做呢 對我黎講係夜架喇 因為睇埋都 11 點嘛 ~
今晚又飲 Baileys 喇 但一定要加冰 之後比埋家姐飲 佢話幾好飲喎 差唔多飲哂成杯 之後仲懶勁 話想飲 d 唔加冰 不過我無比佢飲呀 差唔多 10 點左右 佢無啦啦話塊臉好慶呀 係咪紅卜卜 我話直頭成個關公咁啦 條頸都紅哂呀 哈 ~
里奧大人叫我加 3 粒冰 我加夠 8 粒呀 哈
最搞笑係我之前叫佢幫我交稅 咁佢就會有 d 唔知咩 coupon 佢話諗住今晚喺我屋企用 PPS 過數 咁多個人聽住 d number 無咁驚 之後里奧大人話叫佢聽日先交 依家大家都醉燻燻 我覺得里奧大人最搞笑啦 用 "醉燻燻" 形容 人地唔知 以為我地劈酒 但其實我地 1 杯加冰 Baileys 三個人飲 哈哈 ~
11 點幾先搞掂呀 等埋家姐番到屋企 whatsapp 我安全到埗先瞓 ~
睇多陣電視 12 點幾自己瞓先 聽日要番工嘛 ~


text:
放工去左藍田行一陣, 然後等入境處開門, 都幾多人排隊, 好彩我係去領取, 唔係申請, 唔係有排等呀, 大約 30mins 搞掂走人, 然後約宅男出 TST High Tea, 都無乜特別, 普通茶餐廳食就算啦, 之後行下街咁
之前係卓悅買既起泡網穿左, 但係卓悅搵唔返, 因為果個最平, $4 咋, logon 早排都仲有, $18 / 2個, 但近期又唔見, soap 用起泡球 d 泡都係唔夠密, 唯有貴 d 買 Muji 啦, $15 宅男俾錢, 呵呵
跟住宅男要去旺角買 game 既野, 就出發落旺角啦, 咁經過 $10 shop 又去行下,
買左個樽仔 (點知返到屋企見 patpat 係卓悅買 $9 咋, 個樣仲靚 d 添),
好多 sis 都搵唔到既 Like Gel Nail Top Coat, 竟然我買時仲有 4-5支,
洗粉樸液, 用左好多支, 買定囤貨啦
又俾我發現到起泡網喎, 星期日玩完甲同 sandra 行 cwb 果間都唔見, 激死, 見有又買埋啦, $10 平 d , 同埋呢個 size 大 d, 用係身方便 d
跟住食埋晚飯就歸家啦, 其實無乜特別, 平時好少放閑日, 但感覺好 ralex, 街度無乜人, 可以慢慢行, 最好係唔洗係公司對住 d 煩人!!!


text:
( 31-oct-2009 sat )
估唔到星期六都會塞車 仲諗住慢慢食添 點知一樣係要咁趕
星期六多數 hea 住等放工 有嘢做都唔想做 好在無嘢做啫
逢星期六晏晝就最開心 因為可以同里奧大人一齊 lunch 雖然成日見 但我唔會厭
食完行陣又 4 點 lu 順便買糖水番屋企食 希望好食啦 中式糖水真係好難整得好食呢
夜晚無胃口 所以求其去學利魚蛋粉食嘢算喇 每月一到真係乜 mood 都無哂添
( 1-nov-2009 sun )
噢 又係每月一到最辛苦嘅時候啦 好在係假期 可以瞓足一日 咁就無咁辛苦呢
( 2-nov-2009 mon )
呢日 sick leave 呀 個頭超痛 頂唔順呢 斷斷續續瞓到 4 點幾起身睇醫生 再陪里奧大人食 tea 又番屋企再瞓過 lu
瞓到 8 點又起身 lu 因為 feel 到里奧大人要食嘢呢 好在有胃口 勁想食車仔麵 又要麻煩里奧大人落街買 無住家飯仲要周圍走 我真係好心痛呢
( 30-oct-2009 fri )
又 happy friday 喇 今朝無乜攰嘅感覺 所以幾 happy 呢
番到菇場 hea hea hea 到 lunch time 不過都仲未諗到食 d 乜
又未餓 行下百佳先 行咗廿分鐘就去買嘢番菇場食 lu
嘩 晏晝無啦啦好鬼攰好鬼攰 勁唔想煮呀 毫無頭緒煮乜好 所以同里奧大人出去食算喇
好想打邊爐 但里奧大人熱氣 所以話去大家樂 good idea 啦 依家有一人火鍋嘛
我叫里奧大人揀食乜 佢話食叉燒燒鴨飯 我話唔好啦 食走地雞或者生炒骨啦 佢大笑話 : 又係妳叫人地揀 揀完又話唔好 是但啦 妳話事啦 !! 噢 不過講講下我又真係次次都係咁 假民主啊 最後我都叫番燒味飯啦 費事一陣叫咗 d 嘢唔好食就煩咯
隔離枱有兩個女仔打邊爐 只係一個火鍋 share 食 但就將 d 嘢食霸哂成張枱 仲衰到一左一右咁坐 叫人地點坐呢 自唔自私 d 呀 我打邊爐都係用自己面前嘅位放嘢食架咋 雖則係唔方便 但人地設計到都就哂位架啦 唔需要霸埋人地 d 位咁囉 同埋明知食飯時間多人就咪咁做嘛 得人憎
食完同里奧大人行陣 jusco 先番屋企 依家有八達通自助收費 自己搞掂 好好玩架 好似 cashier 咁 scan 又有單據喎 買一兩件嘢真係唔想排隊囉
魚片豆卜紹菜 - 椰菜好甜 索哂 d 汁好正呀 平時我唔食椰菜都覺得好好味呀
白切雞 - 冰鮮雞黎架 我都幾鍾意食雞 最緊要唔駛自己煮呢
薑蔥蓉 - 又係超好味 點解我整唔到咁好味嘅 係咪要用好多熟油先好味呢
豉椒蒸黃立倉 - 好新鮮好厚肉 正呀
江瑤柱蝦乾炒合掌瓜 - 清清地唔錯呢
蒜蓉辣椒 - 超好味
粟米蛋花湯 - 今次因為突然即興上媽咪屋企 所以煲唔切湯 用粟米湯代替 但點解 d 蛋花咁滑嘅 我又整得唔滑架噃 why why why
芋頭糕 - 媽咪話想食 所以買個靚芋頭番黎比工人整 估唔到又好味噃 材料只係芋頭 + 豬肉 煎到 d 邊燶燶地 好好味呢
( 29-oct-2009 thu )
呢朝難得早咗小小出門口 所以又勁想食煙肉蛋漢堡喇 食完行番菇場真舒服呀
之前天氣乾燥皮膚痕 只怪自己又飲得太小水 無嘢做連郁都唔願郁 但依家飲番多 d 水真係皮膚無咁痕啊
晏晝去大榮華買紅豆沙 + 叉燒包 我好小一個人食一碗紅豆沙 不過估唔到又好味噃 好香陳皮味 真係無驚喜反而有驚喜 因為我諗住酒樓 d 糖水多數一味係甜同無豆囉 食完覺得個人好滋潤咁呀
今晚去媽咪屋企食飯 呢似係即興 所以無湯 不過無所謂 我自己可以煲嘛 最緊要係齊人聚一聚啫


text:
2014年3月31日 星期一
蜜糖雞翼 + 蒜芹炒米粉 + 芥蘭 ( 31-MAR-2014 )
( 31-MAR-2014 MON )
呢個星期都係落雨 真係聽見到令人無咩 mood 咁呢 我覺得呢 d 天氣令人眼瞓先最慘 哈 ~
天黑黑 所以早餐食自己想食嘅嘢 就係吞拿魚碎蛋飛碟 感恩去到無人 可以坐自己鍾意嘅位呢 ~
菇場又忙啦 都係 11 點搞掂 之後 hea 過喇 ~
差唔多 1 點先食辛辣杯麵 所以好似食完好快就要開工咁 哈 ~
無啦啦超勁眼瞓呀 勁食話梅薑止眼瞓 我好鍾意食架 ~
好在今晚唔駛去買餸 咁 d 時間好用好多呢 ~
好鬼餓呀 所以快煮快食 咁里奧大人又話差話唔多 8 點半先番到屋企 咁我就即沖涼 之後再煮出前一丁比佢開心下呢 ~
是日懶餐 - 蜜糖雞翼 + 蒜芹炒米粉 + 芥蘭
蜜糖雞翼 - 好有心機焗架 我自己覺得非常靚仔 whatsapp 比家姐 佢都話好靚仔 我話無咩幾何咁靚 要落足心機欣賞呢 哈 ~
蒜芹炒米粉 - 勁想食蒜芥炒米粉好耐架喇 不過里奧大人唔鍾意食炒米粉 仲要係齋添 咁所以呢個米粉係我自己獨享 就咁撈豆板醬已經好好味 之後家姐又話好正喎 幾咁俾面呀 ~
芥蘭 - $8/斤 又大大碌 方便洗呀 哈 ~
等埋里奧大人沖完涼就睇心計喇 今晚我睇睇下都瞓着咗 因為真係好鬼攰 所以 10 點幾都入房瞓 lu ~
2014年3月30日 星期日
梅菜蒸鯇魚 + 菠菜 + 芫茜皮蛋魚片湯 ( 30-MAR-2014 )
( 31-MAR-2014 SUN )
今朝 10 點起身 梳洗之後就去食早餐 lu ~
沖埋涼就番教會 之後就番屋企休息休息 ~
里奧大人做公司嘢 差唔多 3 點先食 tea 我要清咖啡 coupon 所以一定要去麥當勞喇 ~
我同里奧大人講話去麥當勞唔食薯條 唔似去麥當勞 佢話唔覺 話我自己想食就真啦 哈哈
食完就去買餸 番到屋企都 4 點半 即刻燉肉汁再預備晚餐呢 ~
7 點 15 分有得食 算係快架喇 不過其實都應該快啦 就咁灼同蒸之嘛 超勁方便 ~
是日懶餐 - 梅菜蒸鯇魚 + 菠菜 + 芫茜皮蛋魚片湯
梅菜蒸鯇魚 - 丫 唔係里奧大人小食魚 我都唔想整魚 因為我知道我實食唔落 同埋買大魚肉嘅時候 我真係勁想走 因為左邊魚佬劏緊條大鯇魚 勁驚啦 咁諗住叫右邊魚佬比 $15 大魚肉 點知佢又拎咗條大鯇魚出黎劏 咁我真係要走喇 勁驚 之後我行去隔離檔買啦 點知仲恐怖 份份鯇魚都郁嘅 超勁驚啦又 之後去番第 1 檔買份唔郁嘅鯇魚 最搞笑係我拎錢嘅時候 跌咗個十蚊喺碟魚度 我叫咗一聲 個魚佬嚇到彈一彈呀 話比我嚇親喎 大佬 我好驚碟魚會郁嘛 好自然嘅反應囉 ~
菠菜 - $8/斤好抵 所以買黎食 ~
芫茜皮蛋魚片湯 - 里奧大人生痱滋 所以煲比佢飲 今次買 2 札芫茜 同埋只係煲 2 碗水 但係白雪雪都唔似莞茜湯嘅 嗚 ~
搞掂哂就沖涼 食埋生果就睇心計 ~
無啦啦落超勁大雨 睇住電視喺好短時間之內由黃雨變紅雨再變黑雨 d 雨聲仲好大聲 遮蓋電視聲 但無理由開到電視機咁大聲家嘛 所以最後要開冷氣呢 ~
今晚 11 點瞓喇 呢排勁潮濕 都係早 d 瞓好 d ~
2014年3月29日 星期六
壽司 ( 外賣 ) @ 屋企 ( 29-MAR-2014 )
( 29-MAR-2014 SAT )
今日係補番 2 月嘅 off 咁諗住去長洲架喇 不過依家唔駛諗啦 天黑黑 ~
瞓到 10 點先自然醒 好在食得切早餐咋 哈 ~
食完就番上屋企沖涼 之後行雷閃電落勁大雨 所以要等一陣先出去 ~
里奧大人就去 bank 整嘢 我就去 Mega Box 買戲飛先 ~
買完飛都係 12 點幾 里奧大人坐 shuttle 又塞車 所以我去 H & M 行陣先 今次勁開心 因為買咗 1 件外套 1 件 1 衫同 2 條 legging 全部都好鍾意呢 ~
原來都已經 1 點半 所以我去搵食先 之後無耐里奧大人都到 lu ~
今次試食嘢 就係去 "喇沙大少" 食 lunch 我覺得 ok 啦 因為我其實唔餓 但又想試下 哈 ~
馬來海鮮喇沙 ( 大蝦, 蜆肉, 蟹柳, 魚蛋, 豆卜, 雞蛋 )
馬來魚蛋濃蝦湯麵
馬來拉茶 / 馬來拉咖啡
食完去 Aeon 買嘢飲 之後就去戲院喇 今次睇 " Noah " 由 3 點 10 分睇到好似 5 點幾 今次買埋副 3D 鏡 $6 對又抵喎 最正係下次可以用得番 如果記得帶嘅話 ~
諗住約姑奶食飯 不過佢好忙 所以我地自己食算喇 但我地又未餓 咁就去大眾睇書 都睇咗 1 個鐘咯 ~
去完 Ikea 買香草三文魚就去 Aeon 買壽司番屋企食 今晚唔坐 shuttle 喇 所以打的番屋企 爽 ~
番到屋企都已經 8 點 咁就要開餐喇 早食早消化 ~
沖埋涼就睇心計 今晚 11 點幾都有 d 眼瞓 都好 我都唔想太夜瞓呢 ~
2014年3月28日 星期五
Istanbul Express @ 尖沙咀 ( 28-MAR-2014 )
Authentic Turkish style salad 土耳其特色沙律 ( 蕃茄 / 青椒 / 洋蔥及洋芫 配以橄欖油及檸檬碟 ) - 衰 mi 啦 話好似碟血淋淋生肉咁 搞到我唔想食 不過我覺得有陣 "隔肋底" 味 驚
Lavas Bread 土耳其式薄包餅 - 正宗食法係細細塊包住 salad 食 包到好似雪糕筒咁形狀呢
Turkish Ezme Salad土耳其依絲美沙律 ( 青瓜片 / 洋蔥 / 蕃茄 / 羊乳酪及香草 配以橄欖油及檸檬碟 ) - 好酸 不過又幾醒胃 但食唔哂 我打包番屋企食 惜食也
Sigara Boregi 土耳其式春卷 - 其實即係炸芝士春卷 味道好似油炸鬼 哈
Chicken Shish Roll 土耳其式烤雞肉粒卷 - 我覺得無特別 因為我仍然覺得喺泰國食嘅 Kebab 係最好味呢
Apple Tea 蘋果茶 - Menu 個杯好靚架 所以叫黎飲 點知原來係白色杯碟 勁失望
Turkish Lemonade Drink 土耳其式粒粒檸檬特飲 - 阿 mi 飲嘅 佢最鍾意酸 mi mi 嘅嘢
Turkish Tea 土耳其拉茶 - 問咗係咪 Menu 隻杯先叫黎飲 我好鍾意佢地 d 杯 細細隻好得意 同埋 mimi 話 8 折就飲多杯啦
Ashure - 我地正想諗下食咩甜品之際 waiter 突然拎碗甜品比我地 話無花果咩咩 雖然甜 但又幾好味 同埋都有好多料 不過最驚係有提子呢 @@
( 28-MAR-2014 FRI )
Happy Friday 喇又 仲係勁潮濕天氣 oh no ~~~~
早餐食吉列魚柳餐 因為突然好想食炸嘢呀 ~
菇場忙呀 所以好快又到 lunch time 喇 ~
Lunch 食酸辣米線 又係突然好想食酸辣嘢 但食完真係好飽好飽 ~
又繼續忙啦 好在 5 點就忙完 可以抖陣 因為真係好攰呢 ~
今晚約咗 mimi 去尖沙咀食飯 所以放工就搭地鐵 join 埋 mimi 一齊喺尖沙咀地鐵站等呢 ~
約咗 6 點 15 分 不過我遲咗 10 分鐘先到 好在之前針灸都係喺 P 出口 如果唔係會更遲 哈 ~
今餐食土耳其菜 當然由 mimi 帶路啦 呢晚有 d 風 但 d 風呎埋黎係好立痴痴咁 非常之唔舒服呀 ~
book 咗 6 點半 去到都無咩人 但我又覺得 ok 喎 起碼唔嘈嘛 我地仲坐窗邊位 咁就更好添 ~
我好鍾意佢地 d 燈
第一次食土耳其菜咋 所以無頭緒食咩 個 waiter 比完餐牌我地 我地研究完一輪又傾下計 唔記得要 order 食物 之後 waiter 問我地食咩 我地又再睇下食咩好 哈 咁問佢有咩好介紹囉 佢話食咩就食咩 ~
丫 mimi 買咗 2 個糯米糍比我同里奧大人 實在太客氣喇 多謝笠笠 33 煙韌嘢最啱我 哈哈 ~~~
嘩 今晚真係傾傾傾 傾傾傾 個口好攰呀 因為個口唔係食嘢就係講嘢 無停過 今晚好開心呀 因為 mimi 講咗好多嘢呀 平時我係口水婆嘛 ~
間餐廳好靜架 所以傾得非常之舒服 完全忘我境界 之後我望望下得番我地同另一枱咋 咁即望下幾點 原來已經 10 點 18 分喇 oh 坐咗差唔多 4 個鐘 呵呵 咁之後我地快快趣玩埋自拍 影咗好多都唔得咁 mimi 又要影角度 笑死咗 笑到有 d 熱添呀 ~
呢餐抵呀 因為 openrice 有 8 折 真係全靠 mimi 上網 check 咋 其實次次同佢食飯 我都無嘢要搞架 因為佢會問我想食咩同埋邊區 我講完之後佢就即刻做嘢 超級快手 如果靠我就真係邊到都唔駛去 lu 唔該哂笠笠 ~
又係由 mimi 帶路去地鐵站 mimi 話我真係完全唔記得點行番出去 係架 我唔認路架 試過里奧大人接我放學 之後我懶醒帶佢行條 short cut 去巴士站 點知原來學校隔離係有個巴士站 行咗好多冤枉路呀 自此里奧大人唔再相信我所以嘅 short cut 呢 哈 ~
差唔多 11 點幾就番到屋企 我即沖涼啦 頭先地鐵車廂勁焗呀 再加埋行番屋企 真係出汗呀 ~
雖然我同里奧大人都飽 同埋好小咁夜食嘢 不過都要食埋個糯米糍 襯新鮮食先好味嘛 勁 ~
搞 lee 搞 lu 又 12 點幾先瞓 好在聽日 off 可以自然醒咋 ~
2014年3月27日 星期四
嘉華大酒樓 @ 官塘 ( 27-MAR-2014 )
金腿麒麟蒸花尾躉球
鎮江焗肉排 - 初初以為比咗京都骨 因為鎮江骨顏色唔係咁家嘛
豉油雞 ( 半隻 )
沙薑雞腳 - 上次見到人食 所以勁想食 估唔到好味喎 開心開心
( 27-MAR-2014 THU )
今日雖然潮濕 但有太陽咁都唔錯 但如果有 d 風就更好啦 ~
早餐食芝腿治烘底 今次烘得好靚仔喎 所以 d 芝士係半溶狀態 好好味呀 ~
菇場忙咗陣 諗住 hea 點知勁忙添 ~
又未餓 又係行到 1 點先買嘢食番菇場 出面勁熱呀 最慘係無風 ~
忙多個幾鐘就搞掂 唔知頭先係咪熱得滯 所以有 d 眼瞓 ~
放工即走喇 今晚同埋媽咪 家姐去嘉華食飯 媽咪又拎咗 d 淮山合桃豬展湯比我飲 唔怪得我咁飽咁啦 ~
媽咪同工人上屋企先 我就同家姐去阿信屋睇零食 今次勁呀 忍到手唔買韓國辣椒醬 雖然想買好耐 但再諗下又唔知幾時先整 所以都係唔買喇 我想清哂屋企 d 醬呀 ~
差唔多 8 點就走喇 里奧大人都已經番到屋企 仲食完飯添喇 如果尋晚佢咁早放工就好啦 邪 ~
又睇心計 不過我 10 點 15 分都瞓喇 超級勁攰 今晚里奧大人話要開冷氣瞓喇 無風好難頂呢 ~
2014年3月26日 星期三
別府 @ 九龍灣 ( 26-MAR-2014 )
燒麵豉飯團
炒野菜
鬼石坊主地獄拉麵 ( 1 辣 )
三文魚壽司 / 山葵八爪魚軍艦 - 我覺得 d 三文魚壽司 好似好多條肥虫一齊爬上碟到咁 嘻嘻
( 26-MAR-2014 WED )
今日無風 又 up up 濕濕 呢 d 天氣真係好難頂 ~
無啦啦想食出前一丁 雖然食唔哂 但都覺得好滯咁 下次都係食米粉算喇 ~
老闆又喺隔離房開會 好在我都有嘢做啫 ~
Lunch time 又未餓 所以周圍行下 行到 1 點就買麵包番菇場食 ~
吞拿魚包超好味 又多餡 菠蘿包就麻麻地
又忙啦 差唔多 3 點就搞掂 可以 hea 過 不過個頭有 d 痛 慘 ~
放工即番屋企 今晚唔煮飯喇 想去稻香食麻辣雞煲 不過里奧大人話喉嚨有 d 唔舒服 所以唔食喎 ~
佢 8 點先放工 等到悶 之得求其食個麵就算 不過好在 Pokopang 有 free 道具 咁我可以狂玩 玩到眼都濛埋 慘 ~
最後去別府開餐 食完就即番屋企沖涼喇 之後一路睇心計一路打機 眼都濛埋 玩到差唔多 12 點先瞓呀 ~
訂閱: 文章 (Atom)


text:
前往午飯途中,突然聽到喵喵聲不絕.
眼前某餐廳準備收工嘅女店員抱住隻貓,身旁係另一位手持傳單嘅女同事.隻貓實在太得意,於是我決定行埋去睇下佢哋喺度搞乜鬼.
店員姐姐話阿貓幾分鐘前喺隔嚟店舖嘅帆布帳篷跣腳跌咗落嚟,跟住就見佢拐下拐下咁周圍喵,驚佢整親啲骨,所以抱住佢諗住搵人幫手,但大家聯絡到嘅貓義工都唔近尖沙嘴,似乎冇人幫到手.搞咗一輪,阿貓開始掙扎要走,我話其實佢郁來郁去都面不改容,應該唔會係跌親啦,一路係咁叫應該只係受驚...跟住店員姐姐話其實阿貓同媽媽之前都係喺呢頭活動,提議我哋一齊搵媽媽出嚟,帶阿貓返媽媽嘅懷抱...
冇耐就喺附近一條後巷,大概三,四米高嘅食肆排氣喉同帳篷夾雜嘅位置搵到媽媽!店員姐姐極速搵咗堂梯返嚟.五個參與今次拯救行動嘅人當中我最高,由我抱返阿貓上去.
好嘢!一家團圓喇!
其實我當時真係好驚,地面唔平,堂梯又兀下兀下,我仲要係著住對boot,落嚟嗰陣對腳真係震晒...
食完飯,我同友人講要買褲,因為其實而家著緊呢條已經穿咗窿.友人答我:「我見到吖!」咁即係我高高在梯上嘅時候,地面上嘅四位女士統統都見到啦!
最後要講嘅係我之後去洗手間嗰陣發現自己一直都冇拉褲鏈.成件事真係好性感.


text:
睇埋本現代史, 但係其實重有下集. 同左 mother 和 sister in law 去飲茶, 個肚成日都有 d 唔舒服...之後搵埋 gelgel 就同 kalee 和 jj 去睇 5*2, 除左主角兩人既關係, 其實主角身邊的人既感情關係都幾值得去諗, 好似男主角阿哥同一個細自己好多既男人攪基, 但係佢要接受個男仔會有外遇...重有女主角既父母都好奇怪, 已經唔係好愛對方, 但係唔會分開, 係個女既婚禮, 可能因為開心得濟, 兩個又會表現出恩愛既一面, 到個女生仔, 甚至之後個女離婚(以上內容係戲入面都係倒轉咁出), 佢地既關係都係好差, 正如個女所講, 佢地已經唔再講野, 但係唔會分開...當然 la, 男女主角既關係絕對係更奇情...自己去睇 la...
之後同 gelgel 去左 cwb, 睇 micheal x nike 係 sixs 既展覽, 行左陣街街, 食野既時侯, 個胃勁痛, 都無咩點食...重攪到 gelgel 好擔心 tim~~~ 之後行左去砲台山先搭車走...
今日係第一日拎 mp3 去街, 急急腳入左廿首歌, 係西鐵度開 random咁聽, 連續幾首都出 guns and roses, 係較近代既 band, guns and roses 都絕對算得上係我既最愛之一 (當然重有 nirvana).


text:
以前跑過幾次迪士尼,可惜次次都無得入迪士尼跑,所以得知迪士尼10K有得入園區跑,就即刻報左有史以來報過最貴既比賽,荷包好痛(其實係男朋友痛),不過見佢包埋張飛都算抵,所以先有比卡超亂入事件.
有d人好鍾意變裝參加比賽,我見過個阿叔次次著住女裝泳衣跑,有玩開比賽應該知我講緊邊個,我唔係同路人,如果計埋Couple Run(個次有設最佳服飾獎而我順利蠃左),今次係我第二次著奇怪衫參加比賽.至於點解係比卡超,因為最近玩開Pokemon,比起迪士尼d角色我比較鍾意比卡超,而且扮公主太樣衰恐怕會成身雞蛋,所以都係做比卡超好d.而且我堅信比卡超係米其既朋友,大家都係鼠,只不過米其老母樣衰d咁解.去到迪士尼,果然見到幾條女扮公主,靚唔靚就見仁見智,不過我佩服佢地既毅力同勇氣,著住公主裙莫講話跑步,步行籌款都難啦.由於遲到關係,我由挑戰組變為歡樂組,同公主們一齊跑,真係幾歡樂.途中遇上白雪公主,我輕鬆地係佢面前跑過,後來先後悔無捉住佢影相,否則比卡超同白雪應該係最九唔搭八既世紀合照.
無驚無險終於完成10K,時間比想像中過得快,集集下郵唔覺意就跑完.一路跑d打氣團見到我嗌「比卡超加油」,仲有我男友係隔離幫忙配音,「比卡比卡比卡超......」,真係好搞笑.如果唔計途中多次熱死危機(唔知邊個同我講今日會落雨),呢個比賽簡直完美.本來以為可以跑入園區同死物影下相已經唔錯,點知迪士尼安排左唔少角色黎招呼我地,我都影唔曬.
以下係我d集郵相.
仲有大會派發既金牌,人人有份,結果我即刻影左張相sd比阿麻,話我贏左金牌,開心死佢,仲話要慶祝......主辦單位鼓勵我地講大話,仲要幫手提供埋道具,我真係無辦法唔照做.呢個無疑係我今個夏天最開心既比賽.


text:
名爵 (尖沙咀店) The Grand Hall (Tsim Sha Tsui)
商戶搜索
服務詳情
評語 提交評語
因為一開始我老公嘅媽咪唔prefer酒店,覺得酒店啲嘢唔好食,所以雖然我哋喺酒店出門但就唔係喺同一間酒店擺酒.嗰時我哋為咗可以喺婚展前去晒尖沙咀所有嘅酒樓度睇睇先,婚展前一個星期就每晚放工去3-4個景點咁睇,真係好攰!另外因為我哋只係擺十圍,圍數唔多都無乜地方可以揀,好多酒樓太少圍都唔肯間場俾我哋,話另一邊好難搵人租.我哋後尾行咗好多間先揀到名爵,主要係因為佢地點方便,喺新港中心.佢哋嘅職員都態度好好,唔會見我哋未落訂就唔理我哋,都好仔細帶我哋睇場,介紹新娘房同啲設備,例如projector嗰啲喺邊度.
之後,我哋就喺婚展落訂,因為婚展有抽獎,我哋嗰時先confirm booking就可以抽獎攞啲優惠,例如係現金回贈.不過佢哋啲Sales真係轉得好多!一開始有一位龍先生幫我哋,之後就再轉咗好多個,到最後係一位唐小姐幫我哋跟晒全個event.
嗰晚啲嘢都無乜甩漏,只係播錯過一首歌,兄弟姊妹同賓客對於嗰晚流程同影音嘅feedback都覺得OK.不過,佢啲侍應服務我自己就覺得唔係太滿意,可以跟足啲.例如refill飲品,有賓客或者我自己無嘢飲時都無refill到.我老公之後都有同事反映返話嗰晚佢叫過侍應幫佢斟嘢飲,但最後係自己行去攞嘢飲,做埋侍應嗰份.雖然佢啲侍應服務有待改進,但啲嘢食就好好,我哋嘅朋友同事都返嚟同我哋講啲嘢好食,係standard以上.


text:
今日又要出去派傳單了,
雖然今日拎左好細疊,但都係派左一半都無
都係因為係葵芳MTR派
個到己經有好多人派傳單
D人又點會拎
但今次派傳單可能有收穫過上次
因為今次有個婆婆好似好有興趣
但係呢,有個女人勁鬼異囉
我首先無睇到佢,
但佢企係我面前,望住我
我以為佢想要張傳單,咁就俾佢啦
咁佢又同之前個婆婆一樣問我咩黎家
咁我就介紹話D電腦班..BAR BAR BAR呀
佢又好似好有興趣,咁我講多幾講佢就無啦啦問我
你讀到幾年級呀,我本身好細聲講大學
之後我即肯改口話中七
之後佢又好興奮話我都睇得出你讀得幾多書家啦
之後佢又問你住邊呀,派傳單幾多錢呀,你有無兄弟姐妹,
你份工做到幾時呀
我諗,關你Q事呀
之後佢就入主題話咩佢有個侄女可以幫我搵工
我話唔駛啦,我呢份做完個SUMMER就要返學
之後佢就走左
過左無耐佢又走返出黎,我諗你唔係又想煩我呀
佢行過我身邊又問你爸爸媽媽做咩家
我又諗,FUCK,我爸爸媽媽一定唔會做你呢D野
正碧棋!!
就是這樣了
之後我諗返,我FORM 5幫SA SA派傳單時
都有個女人係到問我咩佢公司都請人,叫我去IN
呢D女人都唔知做咩家
好心佢地就醒D啦
搵到搵個蠢D家啦
搵我呢個咁精明既人
你估我仲係十幾歲既妹妹仔家
FUCK!


text:
Miss Bride
服務詳情
評語 提交評語
Miss Bride係我朋友介紹我去,一入到去佢哋喺中環間舖就覺得環境好靚,而且啲婚紗都好靚同特別.雖然價錢唔平,但我諗反正樣樣都慳咗啲,所以著喺身上面嘅就花多少少錢,等自己靚啲都唔過份吖!其實決定用Miss Bride前我都試咗其他好幾間,但已經唔記得了啲名了.
佢哋唔收試衫費,可以任試,而且服務態度超好,唔似我之前去過其他婚紗店啲人寸寸哋.Serve我嘅嗰位staff真係好好,個老闆娘亦都好nice.嗰度啲衫都好靚,只係晚裝款相對唔多,揀起上嚟有啲困難.Fitting嗰時佢哋都會俾好多advice,講吓邊件襯你,應該著咩底衫喺裡面同埋著住應該點行之類.最後我租咗1件婚紗2件晚裝,我都覺得好靚.
收到啲衫嗰時我覺得件婚紗裡面有少少黃,但其實都好乾淨.我覺得佢哋啲衫真係好靚,唯一問題只係真係比較貴!因為我見件婚紗唔係拖尾,就揀咗個頭紗係長拖尾,不過可能係因為我比較粗魯,當日就唔小心踩穿咗一個洞.我都覺得好唔好意思,所以還衫時我就自己報案,唔係等佢哋check到有問題.由於佢哋啲婚紗同頭飾都係外國返而且襯埋一套,結果要賠$1800,不過其實真係自己唔小心,所以整體嚟講都OK.
13000
佢哋嘅頭紗very good quality!好輕,好透薄,影相出嚟好清楚,長度又啱啱好cover到我條裙,完全喺perfect!
800
因為我比較瘦,聽講呢間專做瘦型嘅衫,所以我就去咗試.我同屋企人去試,最後join咗package.佢冇試衫費,我試咗五,六件,因為全部都好鐘意,所以先試咁多.
攞衫好快,fitting嗰啲都ok,服務好好!
13000


text:
一朝早8:30AM出發去松島,唔洗一個鐘就到,即刻買10點開既船飛,隻船差唔多開過陣,見到幾個香港人上船,原來係我舊同事,估唔到係日本都撞到人.松島遊船最大特色梗係餵海鷗啦,不過一向怕雀仔既我就無餵喇
掛住同舊同事傾偈,都無好好欣賞日本三大美景TIM
遊完船河,去左松島SAKANA市場食海鮮,嘩! 超正,仲記得08年7月去北海道札幌食個D丼係用飲麪豉湯碗咁細既碗裝,都要二千幾YEN,呢度係用正常湯碗,都係二千幾YEN,上面餔滿海膽同三文魚子,超甜唔腥,好惦!
食飽飽,跟住就趕路去山形,由於冬天關係,所以選擇行HIGHWAY,一來安全,二來慳番D時間,同埋聽我舊同事講佢地行錯左條路,因為GPS只會選最短個條路,係山路,行到半路中途先知冬期閉鎖,天又黑又搵唔到路,非常驚險,不過我一早係網上睇人地d blog都知好多人跟GPS出事,所以我知要行國道13再轉國道347先可以順利進入銀山溫泉,所以都係預早d去到會安全d.宮城同山形好似兩個世界咁,宮城一D雪都無,山形就好大雪.仲記得我同事比佢去銀山溫泉同藏王D相我睇,佢銀山溫泉D相見唔到雪,真係有D怪怪地.好彩我未去到已經咁大雪,斷估都唔係無雪啩?
差唔多到銀山溫泉,我地去到都唔知應該將架車泊邊,我見到我地住個間古勢起屋個停車場,初初泊左入去,但係唔對路wor,離溫泉街好遠wor,咁大雪,我地又兩大喼行李,無理由要行過去嫁,於是我叫老公駛架車去酒店門口放低左行李先算,一擺低就有旅館職員接我地,放低行李,交低車匙,我地就可以上房lu.
古勢起屋係銀山溫泉裡面少有可以網上book房,再加上我係星期六入住,選擇更加少之有少,所以就算要共用廁所,我都頂梗上.上到房坐一陣,就落溫泉街影相,天開始黑,又落雪,真係好靚呀
影完相6點就番酒店食飯,都唔錯
浸完溫泉早d瞓,雖然要同人SHARE廁所,我住2樓,個女廁有4格,去咁多次廁所都無撞過人,可以接受.


text:
早上回到家中,阿媽就問我:「今晚你整薯仔炆雞翼好唔好?」,當然冇問題喇!之後阿媽就返工.阿B起身食完奶後,就一齊落街買雙面膠紙整埋尋日未完的廚房,落下看更話今日上午冇食水,下午冇鹹水.
後來記起今日有朋友生日約左食飯,所以就同阿婆講今晚唔係到食飯,雖然如此,我都仍然會整〝薯仔炆雞翼〞,我唔係到食,但其他人都食架嘛!又諗少樣餸,加上聽到阿媽同阿婆講放工買唔到餸,所以等到有水就開始煮.
今日好忙整完廚房,執屋,再煮〝薯仔炆雞翼〞,先炸薯仔後炸雞翼,阿B係我執屋時己訓左,但當我開始炸雞翼就醒左.當時已4點幾係阿B食奶時間,所以我立即去開奶,然後繼續煮,阿B中場休息又扭計又喊,於是我拎住個鑊蓋入去睇下咩事,但怕雞翼燶,望一望後返回廚房,我從鑊蓋條隙望雞翼~真係有少少燶,於是我就從隙夾起雞翼,就係一剎那間油爆得好勁,兩隻手和面都被油爆到,同一時間在我眼前有油彈在眼鏡片上散開,散開的範圍有五毫子咁大,當時我又驚又怕又痛又大叫,使我手上所有野都掉落地上.
我去到鏡前望下塊面,見到眼皮微微腫起,於是立即在灼傷處搽〝牙膏〞.死喇!我未洗白白,一陣點算呢?好痛架喎!但當前有3件重要事一定要做左先.
第一‧打比肥仔叫佢請假,明天我唔湊阿B,因為我怕塊面會腫起一舊舊.
第二‧打比老公話比佢知我現在情況和今晚去唔到食飯.
第三‧今日有朋友生日約左食飯,而家去唔到,要通知朋友,但係這班朋友的聚會我常常都去唔到,一係應承去,但臨時有事去唔到,就好似今次咁,對於佢地都有點唔好意思.
這3件事都做完,我又要繼續炸埋未炸的雞翼,突然又彈油,今次冇事,不過,驚到個心都跌出嚟!洗白白時灼傷的地方被水掂到好鬼痛,阿媽放工後知道就問我點樣?點會攪到咁?尋日炸魚柳都冇事.原本我有朋友生日約左食飯,但又應承左你煮,又聽到你同阿婆講放工買唔到餸,阿B扭計,我心急整囉!下次應承左可以唔煮,可以煎午餐肉,開豆豉鯪魚,成日食都厭喇!
剛才好在戴住眼鏡唔係眼都盲,要即刻去急症,炸既時候都怕被油彈到已用鑊蓋擋住,點知咁勁係條隙都中招.我被油炸到後右邊手指尾腫了少少和痛,手背有幾點紅和痛,所以我怕明天塊面都係咁就唔知點出街,咪叫肥仔明天請假,而家個〝人中〞好似傷風流鼻個鼻損左咁痛.基本上我沒有表面傷痕,實際就好痛.


text:
「假期」
今次嘅假期我諗最興奮嘅係郭大少,因為佢一見到間酒店房個泳池就已經想衝落去游水.今次間酒店房其實都幾大,所以佢基本上可以好開心咁周圍爬,而最近佢好想自己行,所以佢要我哋拖住佢圍住間房不斷行.唔知係唔係心理作用,我同老婆都覺得每次佢去完旅行都好似長大咗.好啦放完假又要回歸現實,因為之後有排忙,真係放完假好似無放假咁.
「完結」
話咁快就去完五日四夜嘅蘇梅陽光與海灘之旅,真係好好彩,因為去之前一直睇天氣預測都係話會狂風雷暴,仲要落足五日!心諗有無咁黑仔呀,之前去沖繩已經落足五日雨搞到我哋基本上無游過水.今次蘇梅之旅真係玩好開心,因為每朝起身去食早餐,之後返房游水同食晏.食完又可以再游水曬太陽.不過開心嘅時間真係過得好快,希望可以好快再去渡假啦!
「專心」
今次旅行終於可以影到好多相,因為真係天氣太好,雖然大部份嘅時間都係酒店,但係好開心同老婆終於去到蘇梅渡假.放假嘅日子真係好少上網,基本上唔知香港發生緊啲乜嘢事.不過其實有時無得上網都唔係一件懷事,因為可以安安靜靜咁同老婆同郭大少去玩.但係一返到香港就要處理一大堆累積落嚟嘅工作.不過唔緊要啦,因為去旅行真係好開心嘅!
Also published on Medium.


text:
Lingling係傳統既品學兼優既學生, 由中一至中七, 永遠都係名列前矛, 我地呢d上堂訓覺, 落堂打波走去玩, 係成績之上當然可以話係遙不可及!! 真係唔明, 我地明明係兩種人, 家陣又會咁熟, 咁friend!! 不過, 又係個句, 係中學時代同佢真係冇咩兩句, 係除左抄功課個時之外! 因為好明顯, 大家玩個班都唔係同一班人!! 我地相熟既時候都已經係中學畢業之後既事!! 我諗係呢班女生之中, 除Jackie之外, 同Lingling都算係傾得至多計既人!!
Lingling的家, 比牛牛的家仲要嚴, 之前講過, 中學牛爸牛媽每逢到晚上10:00p.m左右就會開始佢地既"追魂call", 招佢地個寶貝女返屋企, 不過幸好的是, 對牛牛黎講這已成過去!! 但係呢d事情直到現在, 依然發生係Lingling身上, 當我地出街食完飯, 再去飲杯野或食個甜品既時候(多數都已經係10:30p.m左右)就一定聽到Lingling會係電話度同佢媽媽講句: 係呀, 就走啦!! 返緊黎啦!! 我曾經有一次忍唔住問過佢, 都咁大個人, 家陣都管住妳幾點返屋企, 妳唔覺得好煩既咩?? 佢解釋俾我知, 細個個時都有為此而煩過, 不過人大左, 父母仲可以管你/關心你, 呢個係一種福份, 你應該要珍惜!! 從此睇得出, 佢對"家"係十分之重視!!
係咁多個朋友之中, 我成日都覺得Lingling係讀得書最多既一位, 係中學時代佢既成績就不在話下, 雖則話佢係讀書讀得叻, 但係好不幸佢都未能順利進入大學, 只能進入higher diploma課程, 不過, 咁並冇打擊到佢, 佢完成higher diploma課程之後, 緊接再用多兩年時間就再完成埋大學degree課程! 雖然係俾人用多一年時間, 不過我覺得咁會好似抵d, 話晒用多一年時間就可以多一張cert拎, 都幾化算下!! 不過亦因為咁, 佢就從此踏上不歸路, 因為佢係學業生涯上作出一個唔太好既決定就係去進入左一個甚少女生選擇既學科!!
係呢班全女班當中, 多數由我organize大家d活動之外, Lingling就係另一個主力!! 但凡有親d咩大型活動(such as: 旅行, 返大陸, 行山, BBQ等~~~~~)Lingling都是必會事先上網搵齊資料, 做足功課, 再俾大家參考, 解釋有咩玩, 邊度玩最抵!! 記得好耐之前, 我地成班難得有一次去中山, 佢就事先去定旅行社搵左好多資料俾我地!! Lingling畢業出黎辦事之後, 發現朋友既重要性, 我記得佢同我講過, 返工放工, 生活好刻板, 好少時間同d朋友聯絡, 所以依家佢時不時都會打電話俾各朋友了解最新既生活狀況!!
係中學時代既佢因為終日埋首係書本間, Lingling對感情事一冇所知! 到左大學時代, 情竇初開既佢經常搵人問詢問意見, 我地呢d咁淵博的, 當係可以解答到佢既問題啦, 當時既我總係叫佢嘗試一下拍拖既味道, wahahha, 係我既推波助瀾下佢終於開始第一段情(當然佢都有問過其他人既意見啦)!! 曾經, 我地對佢既感情事作出一番評論, 但時間可以証明一切, Lingling恭喜妳, 係妳努力堅持自己眼光同信念下, 終於開花結果, 希望你地有一個美滿幸福既將來!! 仲有, 我真係未見過有人會恨結婚恨得咁誇張, 佢已一早疊埋心水結婚生仔, 佢仲話要30歲前就要生個隻!! Lingling依家成日都為左搵樓, 睇屋係度苦惱緊!! (好似已經接近完成階段, 恭喜晒!!), 如果佢真係買到屋之後, 我地繼Jackie, 小狗屋企之後, 又可以多一個地方玩, whahahaha!! Lingling到時妳記住買返部Wii!!!
Lingling 呢度既規矩, 要留言呀!! 我知係你地班人入面, 你算係update我個blog最快既人, 快d留言呀!! whahahaha!
(下期預告: 小貞貞)


text:
「改名」
相信每個小朋友都會扮下鬼臉,當初郭大少未出世嘅時候一齊係度諗佢個英文名叫啲乜嘢好.我哋好無聊咁隔住個肚問佢,不過到最後我哋兩公婆決定等佢出咗世之後睇下佢個樣先至再決定.依家佢個英文名真係襯晒佢,因為佢而家越嚟越多古靈精怪嘅表情.真係人呼其名,無改錯名.再唸番之前我哋有嘅選擇,依家真係覺得佢同個英文名一模一樣.完來真係要睇到樣先知道佢乜嘢名.
「鬼臉」
唔知幾時開始,郭大少開始識得扮鬼臉.宜家經常成日嗡鼻,整個好鬼得戚嘅樣同我哋玩.其實我哋都唔喺佢面前嗡鼻,但係唔知係唔係遺傳咗我細個啲衰嘢,因為我好細個嘅時候,影相都會嗡鼻所以依家郭大少辰時卯時都整個嗡鼻樣俾我哋睇.當然我搵番之前細個啲相出嚟睇,然後發覺其實佢啲古靈精怪樣真係都幾似我細個嘅時候.真係比佢激死!
「成長」
依家睇番郭大少啱啱出世同而家相比真係唔同晒,不過最起碼有一點佢咁耐都無變就係成日都好開心同好鍾意笑.當然佢經常古靈精怪嗰個樣真係好鬼得意,因為講真唔係個個小朋友都好似佢咁,一出世就會笑.好多都係冇乜表情,事關真係一個嬰兒,你可以覺得佢哋比啲乜嘢反應你.所以真係覺得自己都算有福氣,有個靚靚老婆同一個咁鬼得意嘅仔!哈哈!


text:
呢篇blog打咗三次喇,都未出到,
又唔知道點解save唔到~
上兩星期去咗舊鄰居屋苑游水水.
B be件三點式未啱著,拿拿臨去香工買咗件Minnie,
小檬呢套都係香工,兩件加埋百六蚊.
水著全家福
一去到都估到小檬唔肯落水
唯有喺水則邊玩吓比佢warm up
呀妹呢已經比呀朱公公抱咗去玩,不知幾梳干.
呢班舊鄰居已經識咗廿幾年,雖然好多大人睇住,
做媽咪都會心掛掛成日望住.
人地嘅拉叔好叻茶小朋友游水,
佢好有心理機終於氹到小檬比佢抱住去游,
佢地話茶小朋友游水,要爸爸媽媽唔在場先得,
同場另一妹妹,得6歲已經自己游嚟游去,潛上潛落,都係呀拉叔教.
睇嚟下次我都係上返佢地屋企游乾水,唔好睇,
希望可以教識佢,起碼唔好驚落水先啦.
眼見其他小朋友玩水玩得咁開心,我都好想小檬可以大膽啲!
你睇B be個樣已經超級眼瞓
隻眼細咗三倍
姐姐抱住佢瞓咗一陣,
已經用毛巾抹乾,不過我都驚佢凍親.
小熊B be
都係同佢上去沖涼換衫,跟住自己,好快小檬,爸爸都上嚟.
要安排全家嘅沖涼衫褲乾淨污jo毛巾泳衣,真係暈低咁滯.
晚餐時間
拉叔帶咗我地去食私房菜
好好味呀~
個牛乳蝦好好食,有機會可以試吓,位置洪水橋附近
不過要預先訂定架


text:
2014年5月29日星期四
140529屯門醫院產檢(16w5d)
月頭去健康院產檢 比佢地轉介過屯門醫院跟進 約左朝早 咩都未食係西鐵買美心麵包啦 一心諗住屯門醫院跟進會好啲 點知唔係囉 根本無分別 一樣都只係聽心跳 無超聲波照 咁掉我過黎做咩呢 等時間耐左之餘 仲要遠左咁多 真係比人搵笨
2014年5月23日星期五
140523一田購物優惠日2(15w6d)
因為尋日發現買漏野 所以訓醒就再去一田 今次由關生陪我黎行
經過Puma 見到好多BB波鞋仔 實在太可愛 我企係度望左好耐 忍手忍手忍手 要遲啲先買鞋仔呀 而關生見我睇BB鞋仔 佢又走去試波鞋 仲笑自己要轉買平波鞋 慳啲錢比豬B用
之後又去返ChuChu個專櫃 睇返原來佢有好多奶咀頭 我影低相第日要買叫關生去買 行左陣開始多人就走 真係唔想同人迫呀
返到屋企睇戰利品 再買多套ChuChu奶樽
ChuChu既BB洗衫液 Promoter話佢呢隻無味 對初生BB比較好 無咁易敏感
ChuChu既BB洗衫液補充裝
關生今日滿載而歸 買左3對鞋囉 仲話自己轉左買平波鞋 要做個好爸爸 慳啲錢比豬B洗喎
同款買左紅色又買綠色
仲有另一個款既白色
行左2日實在太攰啦 如果仲有野唔齊都無計 遲啲先補飛 今時唔同往日 真係頂唔順咁行街啦
2014年5月22日星期四
140522一田購物優惠日1(15w5d)
今日一田購物優惠日 聽啲媽咪級朋友講 係入貨既好時機 雖然要買乜都未知得清楚 但難得優惠日都去行下 睇下有咩啱買 今次又係我媽咪陪我去行下 我媽咪話想買床單
不過而家啲床單無之前咁抵 最起碼少左張冷氣被 記得之前買係有送埋架 而家乜都貴 連床單都間接加價 可能我地早去 未到收工時間 竟然Line公仔床單仲有貨喎
之後就去我想睇既BB部 真係唔知咩牌子打咩牌子 好似每學一樣新野都要時間適應 原來BB野都勁多牌子 個度有個職員不停介紹Tommee Tippee 電蒸氣煲 佢話超抵 原價$500而家特價$425 計一計即係85折 即係抵唔抵呢
但我個朋友極力推介NUK 佢話佢頭2胎都係用佢 原價$690而家特價$552 圍去8折都真係好似抵啲喎 但阿妹買左個隻牌子呢度無 所以都係睇定啲先決定
另外今日重點要睇既就係BB沖涼液 我問左好多媽咪級朋友 都唔同意見 沖涼液有平有貴唔重要 最緊要阿B用左唔敏感 簡單啲講要出左世先知 但總結最多人推介用瑞士寶寶
去到佢專櫃見到好多套裝 但好似唔係好啱用 好似2支爽身粉套裝咁 $280兩支係平 但買咁多都唔知啱唔啱用 萬一唔啱用就浪費左 諗住睇下就算走人 點知Promoter姨姨突然出現 見我大肚知道未買過 佢都提議我唔好買套裝 單買比較好 同埋揀啲防敏感比阿B 始終初生皮膚比較敏感買好啲
之後就係另一重點要睇既奶樽 好多媽咪級朋友極力推介ChuChu啦 10個媽咪有9個都用緊既 我乜都唔識 個Promoter又勁介紹要執啲咩 我同媽咪聽到哦哦哦 就買左一堆啦
轉身後面就見到有BB車 呢個簡直係最傷腦筋既項目 都唔知買咩牌子 買咩款好 平至幾百貴至萬幾都有 真係好鬼難決定
不過媽咪話BB車可以大啲先決定買 我心諗大左仲可以帶埋豬B黎試車 所以睇完就算 唔會買住 運個吉就走左
拎住袋ChuChu用品都無乜心機行 同媽咪話比完錢就走 排隊途中見到施巴貨架 真係平瑞士寶寶好多呀 不過都係個句 等豬B大啲先再諗轉其他 最緊要佢用
比完錢就搭西鐵返娘家 睇下幾多戰利品 大部分比媽咪爭住拎 雖然個個係我媽咪 但我都勁唔好意思
數下戰利品先 有細佬勁鍾意既Line公仔床單
另外買左怪獸同B.Duck床單
ChuChu系列 洗奶樽液連補充裝
ChuChu系列 乳墊2包
瑞士寶寶系列 沖涼液 爽身粉 同潤膚露
瑞士寶寶媽咪坐月系列 含薑成分專用洗頭水 沖涼液 按摩油
ChuChu系列 奶樽清潔棒
ChuChu系列 奶樽1套4個裝
點知share比媽咪級朋友話我買漏野 4個奶機唔夠 仲有未買洗衣液 咁唯有再去買啦
2014年5月13日星期二
140513元朗容鳳書飲糖水(14w3d)
呢個星期不停聽到媽咪谷講 飲糖水又甜又辛苦 我都好驚 其實佢地唔講 我都唔知咩係飲糖水 原來佢係Check血糖 全名叫葡萄糖耐量試驗 好鬼長呀 健康院要我地8點9前到 之後由姑娘介紹一陣佢地會點做 空肚抽血>飲1大支糖水 呆坐2個鐘>再等叫名抽血 走得 因為人數眾多 大家要耐心等待
最後個女仲大大聲鬧個男無叫佢起身 搞到佢出醜無哂面 其實由頭到尾 都係個女自己發癲引人注意 關生細細聲同我講 「娶個咁老婆真慘 其實你啲脾氣都唔係好臭姐」關生算唔算讚緊我呀
2014年5月7日星期三
140507元朗容鳳書產檢(13w4d)
今日到元朗容鳳書產檢 傳聞中最浪費時間 又最癈既政府健康院產檢 今日一早去左廁所唔記得要留尿 所以買左早餐等留左尿先食 點知人多到唔好意思拎出黎 怕影響到人
真係估唔到多人多成咁 仲要排隊耐成咁 由量血壓>度高磅重>見姑娘>抽血>見醫生 每做一個step都要等成個鐘 我足足未到9點等到1點 好彩關生陪我 如果唔係悶屎我
另外見姑娘同醫生時話我太肥 下星期要一早返黎飲糖水 同埋我講有纖維瘤 醫生話健康院無儀器幫唔到我檢查 轉介我去屯院產檢 寫左轉介信要親自去排期產檢 好鬼煩呀
最後可能我驚血既關係 覺得今日最恐怖既環節就係抽血 足足要抽4支血 我覺得做媽咪真係好偉大 雖然我咁驚血 但我都可以忍耐 為左豬B我乜都可以忍 加油呀
2014年5月5日星期一
140505元朗Dr.Fung產檢(13w2d)
雖然10日前係屯院產檢完 但無相拎返屋企望下 梗係覺得爭啲野咁 3月尾馮醫生話唔洗照得咁密 叫我book六星期照一次 咁就約左今日啦 今日除左關生專登早收工陪我檢查之外 仲有媽咪陪我去睇阿B 我一放工即去診所 可能約左6點3 夜診第2個 所以唔洗點等就到我
返到屋企之後 我同關生不停望張相 仲幫阿B改花名 (因為幾個月前 我陪阿妹照過BB 當時姨甥仔已腳仔長長 應該好高大 所以我叫佢做高腳豬) 而我B腳仔短短 就叫佢做矮腳豬 但關生話唔好聽又唔順口喎 所以關生叫佢做豬B 其實叫咩都好 最緊要阿B健健康康
2014年5月3日星期六
140503又打敗仗(13w)
真係好無鬼用 我打敗仗又發燒 唔睇醫生都唔得 怕阿B比我更辛苦 落左樓下曾醫生睇 佢知道我有BB後 就接住講:其實啲藥都幫唔到你幾多 你要靠自己 聽完就完全知道啲藥會無料到 我好乖咁食藥訓覺休息 希望快啲好返啦 對唔住阿B
訂閱: 文章 (Atom)


text:
「一年」
一年前嘅今日我同老婆都好期待一個新嘅生命嚟到呢個世界!我哋兩個都因為太緊張所以瞓得唔好.不過仲好記得你嘅第一下喊聲,第一次擘大眼,第一次笑同好多好多嘅第一次.而最感恩嘅係你平平安安嚟到嚟個世界同健健康康咁成長.雖然你對我哋嚟講係一個挑戰,但係我哋每日都努力學習,希望將最好嘅嘢俾你.話咁快你已經一歲啦!真係快得驚人!
「一歲」
郭大少生日快樂!你大個仔啦!一歲啦!希望你以後都開開心心,聽聽話話,唔好咁曳曳!今個月學嘢好似快咗,而家識得自己揸住嘢自己食,不過依然食得好少.同佢去上堂再無咁黐身,總算可以俾其他人抱下.不過當媽咪一係屋企就會非常扭計,攪到媽咪超級煩躁.係我眼中你仍然係有少少與別不同,因為你由出世咁耐,你都係好鍾意笑面迎人!希望你大個之後都會係咁啦!
「懷念」
其實爸爸對你只有一個期望就係開心做人,而你個中文名同英文名都係有同一個意思!雖然有時唔知你係唔係叫我,但係我會懷念你而家每朝同我係客廳到玩,雖然好多時我都好攰,瞓係旁邊,但係見到你開心就心滿意足.同你出街嘅時候,大部份嘅時間你都會黐實我,要我抱你.依家仲識得同我拍手同錫錫,不過唔鍾意我嘅時候就搵手撥開我.有時真係無叫錯你做郭大少!
Also published on Medium.


text:
呢間酒店真係嘛嘛!噚晚開頭D冷氣以經唔係好涼,不過還可接受,但係瞓到半夜,個出風机就開始響,仲有水滴出黎添,好彩我同大人都仲可以瞓着,到第朝即刻揾領隊換房.
講番今日嘅行程先,會由泰國過緬甸邊境遊,乘篤篤車參觀緬甸著名大金塔寺(緬甸首都仰光大金塔寺嘅縮影),乘船欣賞金三角湄公河沿岸景色,上島到訪老撾邊境(木棉島),喺島上食午餐同購物,回清萊遊覽皇太后夏日行宮同埋皇太后嘅御花園,再去埋鴉片博物館.
早上六點半起身,梳洗好就落酒店餐廳食早餐.
早餐都係嘛嘛地!
食咗早餐出外面等上車出發.
上車出發喇,有人喺度抗議D唔知乜野.
好快就到咗泰國邊境美塞市,由呢度關卡過境到緬甸大奇力城.
泰緬兩邊嘅關卡.
呢邊係泰國邊境美塞市關卡.
呢邊就係緬甸大奇力城嘅關卡.
到此一遊.
過咗黎緬甸,由呢度行落去,有好多攤檔售買當地特產同紀念品.
買完野就坐篤篤車往參觀緬甸著名大金塔寺(緬甸首都仰光大金塔寺嘅縮影).
大約廿分鐘就到目的地.
入去又係要除鞋.
大金塔啱啱進行緊唯修工程.
四圍行吓先喇.
邊位識呢D緬甸文,唔該解釋吓!
都有D景睇吓嘅!
嗯!喺呢面冇用膠布冚實喎~
大人同我都喺度攪攪震!
係喺呢邊先至影到大金塔咋.
呢專佛像係凹入嘅立體雕刻黎架.
離開大金塔寺就往湄公河邊,乘船欣賞金三角湄公河沿岸景色,再上島到訪老撾嘅老撾邊境(木棉島).
由呢度乘船過老撾嘅木棉島.
遠望到大金佛.
喺眉公河遊咗一陣,架船就埋到去老撾嘅木棉島喇,
又係到此一遊.
食過嘛嘛地嘅午餐就自由活動,喺島上週圍逛吓,買吓D手工藝品.
大姨有收獲喇,真開心.
呢D酒,睇見都想嘔!
都係買番個椰青潤番一潤先.
遊完老撾木棉島,乘船過番黎泰國清萊,上番自己架旅遊巴,往遊覽皇太后夏日行宮同埋皇太后嘅御花園.
好快就黎到皇太后夏日行宮.
入面唔比影相,咁就喺屋外影張算喇~
由皇太后夏日行宮一路行過去,就係佢個御花園喇.
皇太后嘅御花園都有蔓佗羅.
見到咁多靚花靚草,連大姨都有番D笑容!
我又喺度攪攪震.
大姨,都話叫你平時跟大人去做吓運動喇,行幾級樓梯都嗦哂氣!
見個場景咁靚,成班老友記影番張大合照先.
參觀完皇太后夏宮花園,上番車往參觀鴉片博物館.
呢間鴉片博物館內須然有幾層,但展品就唔係好多囉!
好多鴉片烟鎗都冇影,因為喺東莞嘅博物館都成日見到,反而呢個海洛英嘅包裝招紙就少見,所以影低佢.
又到食晚飯嘅時間.
食飽飽就車我地去買芒果,各人都買咗D番香港做手信.
D芒果又大又甜又新鮮,真係好靚.
大人都買咗十幾個.
買完芒果就上車番酒店,番到酒店,待應生已經將我D行理搬咗過去新房間,我地一番房就開行冷氣,睇有冇問題先,果然同噚晚果個房D冷氣爭好遠,開咗一陣以經凉哂,嘆埋杯奶茶,今晚有覺好瞓喇.


text:
Kelly Wong Photography
服務詳情
評語 提交評語
當時我同老公係雙魚河拍緊拖,咁岩見到佢地影緊相,就好隨意咁行過去睇下佢地service係點.未行過去之前,見到佢地幾有禮貌,又會成日幫手招呼下啲guest,啲後生嘅都幾一眼關七,叫人去啲靚地方影,幾殷勤.另一邊有人係到曬相,好快手,又好cheerful,個感覺幾開心.同埋佢用啲螢光色嘅物體區分啲guest,make sure佢地cocktail周圍行完返黎會有相拎,好似拎籌咁.於是我地就約左時間去佢studio睇下啲相同video,我老公覺得攝影師kelly好好,因為佢會聆聽client想要啲乜野,而且好實在,做到就做到,做唔到嘅野會同返你講.因為好多service provider都會講話想要乜野都俾到你,我之前都有見過另外兩個攝影師,但相比起來kelly踏實啲,影出黎嘅相都好自然,因為我地都唔需要好華麗嘅.$27000係有provide到extra嘅service,其中有$5000係做返個即影即拍嘅效果.
佢地一朝準時黎到,成team6個人,之前傾果陣都唔太清楚到時佢地會點安排啲人.朝早黎左4個先,後尾就黎齊.結完婚之後睇返video果陣發現有個女仔完全冇見過,原來係有一直keep住幫手影相.佢一早講過唔會同我地講啲喜慶嘅說話,因為有啲人未必鐘意,所以佢地唔會做.另一樣好好嘅係佢會專心拍攝,唔計kelly其他攝影師都影得好好,而且成個過程冇偷懶,盡量影.之前我要求佢地拎哂所有相同video嘅,連淨係影左幾秒嘅video都要,佢都話冇問題,又唔洗加錢.睇果陣發現佢地好嚴謹,唔會求奇做野,就算拍一個唔太關係嘅鏡頭都會係咁影,所以後尾睇返啲相同video都好感動.食飯果陣播果個video,後尾勁多人whatsapp我問點解拍到好似movie咁!其實我地冇特別request要拍movie,佢地都唔係拍到咁誇張,只不過係佢capture每個人嘅perfect moment,連首歌嘅內容都係tell到個story,睇得出佢地好細心同埋團隊做得好好.
如果新人可以揀,prewed或者之前同過佢影相,big day果日會夾得比較好,但係經濟方面未必個個負擔得到.所以可以一早話俾攝影師聽有乜野係一定要影,等佢可以安排時間同埋睇下做唔做到.而且要問佢有乜野需要自己準備定,例如「囍」字等,因為屋企未必貼到係靚嘅地方,可以同左佢地講先,佢地可以即時話返俾你聽貼係邊.係屋企斟茶,父母位果啲,佢一早講話唔會我望住佢先影,寧願我唔望佢,咁佢先可以自然啲咁影.而且我地留意到kelly每次做完一個job都會係website寫返佢同左邊個合作,寫返啲野recognize返人地,唔會自己keep返credit,所以覺得佢好好,又夾到好多唔同種類嘅人,所以都希望佢可以grow.


text:
Photo of the day
一個轉身, 我就由米子去到新大阪啦!! 訓左一晚之後, 我就開始今次旅行重點行程之一: 追睇紫藤花. 之前完全無諗過8日內要去咁多地方,但係為左一睹紫藤花既美景, 所以不惜去多幾個地方追花睇. 上網知道關西地區有幾個必訪紫藤花名所, 包括: [京都] 宇治平等院
&鳥羽水環境保全中心
; [大阪] 泉南市信達宿之野田藤
; [奈良] 春日大社萬葉植物園
; [和歌山] 美山之里
; [兵庫] 白毫寺
&白井大町藤公園
. 論方便京都宇治平等院係我睇紫藤花又可以有得周圍行下既心水地方.
綞過兩旁既商店街後, 便到了平等院入口.
一入門口真係不得了, 見到漫天既紫藤花. WOW, 好靚呀!!
其實過多幾日, 呢度應該會更靚, 開花更多. 不過我見到呢個景, 已經好心滿意足
當日去既遊客唔算太多, 但係個個都圍住紫藤花影相, 要一個人都冇實在有點難.
影左一輪紫藤花, 都要行下日本最具代表性古老建築-平等院
呢個可以影埋個倒影, 又的確唔錯.
我地行左一個圈,之後再去大門影返紫藤花. 個人覺得門口既紫藤花比入面近平等院既更靚.
行完出左去逛宇治老街. 如果喜歡綠茶, 千萬唔好錯過. 真係好多好多間茶店呢!! 我本身就係茶控, 簡直去左天堂. 第一間去既就係一出平等院外既茶舖. 見到綠茶同焙茶雪糕, 簡直兩眼發光.
食落茶味好濃, 而且雪糕面加上一層茶粉, 大叫好好味!
有D店家門口仲有好靚既紫藤花
我呢位茶控去到少不免要shopping, 除左一般既茶之外,仲買左幾款以茶為主題既食物返香港.
係香港都有分店既中村藤吉就唔可以錯過啦!! 當然我都有入去朝聖啦!! 原本好想係度食lunch,
但見排隊既人真係好多, 所以買左外賣. HaHa!!
最後我揀左間家庭式經營既簥麥麵舖開餐, 叫了兩客唔同口味既簥麥麵, 又唔錯呵.
行完宇治, 我地要搭車去和歌山會合兩位朋友啦!! 係車上都不忘食返個中村藤吉甜品先, 我仲帶左外賣比朋友食, 佢地覺得外賣既味道好食過係店內吃呢!! 不過對於我呢個茶控來講, 唔駛問什麼都好好味架啦!!


text:
如果要大家諗一個campaign去提醒香港人注意網絡同網上銀行安全,你會點做?好似政府咁拍下少女誤交損友電視廣告?整本小冊子?錄啲「智Net網上講」podcast比人聽?有無更有創意嘅idea?
比利時金融業總會Febelfin早前就用左一個新方法.佢喺比利時街頭搭左一個帳篷,邀請路人提前體驗一個電視台即將開設嘅新讀心術節目"Ask Dave!",路人因為好奇就走入去試下,點知白頭讀心大師竟然神奇地講中晒佢地生活中嘅點滴,甚至講出佢地嘅銀行賬戶資料同財務紀錄,路人即刻嚇到呆左,不禁讚嘆白頭讀心大師嘅神乎奇技.
好戲在後頭!正當路人一臉茫然嘅時候,旁邊一塊布突然拉下,路人發現後面坐住一班蒙面黑客,好忙咁上網搵緊佢嘅資料,路人恍然大悟,發現讀心大師講嘅野全部都係喺網上面搵返黎.大家不禁大笑,心諗呢個活動真有意思!
呢條YouTube片上載幾星期就已經有5百幾萬個views,消費者透過呢條有趣嘅短片深深明白到網絡安全嘅問題,再通過連結到相關網站瞭解更多貼士,比起睇一個傳統電視或平面廣告更有效,更有說服力.呢個campaign點解會咁成功?以下就歸納左三個成功要素:
一)掌握人性:好奇心
無論有幾好嘅內容,如果吸引唔到消費者行多一步去瞭解多少少,一切都係徙然.今次呢個campaign就充分利用人嘅好奇心,街頭上嘅神秘帳篷,藏著一個可以讀你心嘅大師,講到呢度我都想入去聽下佢講得出我啲乜.
二)寫實貼身嘅內容
喺呢個網絡時代,每個人嘅生活都離唔開網絡,你嘅年齡,你嘅地址,你嘅相,你平時做乜都好可能公開咁係網上比人搵到,你睇完條片都不禁諗下自己會有咩比人搵到,自自然然就更加關注網絡安全去瞭解更多.大家不妨試下Google自己嘅名同Email,睇下搵到啲咩?一定比你想像中多.
三)影片中帶給觀眾驚喜
每分鐘上傳到 YouTube 嘅影片長度大約 60個鐘,一個人一日得24個鐘,YouTube片係多到一世都睇唔晒,點樣可以令忙於睇Gangnam Style JJ版嘅消費者分啲時間俾你品牌嘅內容?咁製片嘅時候就記得要加入啲高潮位或爆點,係呢條片,白頭讀心大師不段讀唔同人嘅心,越講越深入,最後仲黎一個拉布,絕無冷場,消費者睇完咁意想不到嘅片就梗係即刻同朋友分享.


text:
2014年9月17日 星期三
Home Salon
燒腩仔天生多頭髮,好係細細個已經可以梳個一九分界蛋撻頭夠型仔,唔好係大熱天時頂住成堆頭髮超大汗,艾菲睇見佢不停R都覺得熱,勁想用個剷一口氣同佢剷走晒D頭髮就算.
自從佢六個月大,喺公公婆婆嘅幫忙下,艾菲同佢剪過一次頭髮之後,公公見艾菲剪到雞手鴨腳咁,以後每次艾菲話親燒腩仔要剪頭髮,佢都會自薦幫燒腩仔剪,難得有人肯主動幫艾菲手做D咁艱巨嘅任務,艾菲何樂而不為呢,更何況艾菲細個時個頭都係公公剪,所以絕對放心將燒腩仔個頭交畀佢.
每次同燒腩仔剪頭髮,艾菲同公公婆婆三個大人都會出盡法寶,公公負責剪,婆婆負責抱,艾菲負責做支援,但隨住燒腩仔反抗能力越來越大,佢已經由原先氹吓都會乖乖坐定畀你剪,到宜家會喊到拆天,周身郁同出手想撥走公公隻手,家陣我哋又開巧虎佢睇,又畀餅佢食,又唱歌又氹,搞一場大龍鳳先剪到少少,搞到公公都剪到無晒心機.
睇見燒腩仔搞到公公咁唔開心,艾菲做阿媽同做阿女嘅都唔好意思,但又知道燒腩仔宜家嘅狀態,再突然帶佢去街畀陌生人剪就更加係mission impossible,唯有把心一橫聽婆婆個髮型師教,帶佢返屋企一星期剪一次剪到佢慣啦﹗
然後艾菲抱住打死把就嘅心態同燒腩仔試剪,估唔到原來得艾菲同佢兩個獨處,無咗公公婆婆時佢又無咁扭喎,叫佢自己坐喺凳到圍埋垃圾袋做圍巾都無嘈(平時來到呢個位已經喊到拆天﹗),之後艾菲慢慢同佢由後面剪起,每剪一吓佢就喊幾聲,但艾菲解釋D頭髮根本無整到佢塊面,佢望吓鏡見艾菲無呃佢,唯有收聲坐定定由艾菲繼續剪,到修耳仔邊時佢就扭得勁少少(艾菲估佢應該係唔鐘意鉸剪開合嘅聲),不過艾菲同佢講數話好快剪完,跟住同佢一齊數十聲佢都勉強OK,最終第一次喺自己屋企試剪,燒腩仔剪完眼濕濕鼻紅紅咁,都叫做成功透薄咗D同修到兩邊耳仔位,有進步呀﹗!
雖然艾菲都好唔想一星期同佢剪一次頭髮(每次準備同善後真係好甘),不過為咗個仔唯有頂硬上,而燒腩仔試過第一次之後都開始識得反抗,艾菲一邊剪佢就一邊喊住叫「唔剪」,但艾菲一直堅持同佢慢慢剪,最多佢喊得勁時就停一停同佢抹咗眼淚先再繼續,佢郁手就解釋佢知好危險同塞兩件玩具畀佢要佢拎住,一邊剪一邊話佢知剪完好靚仔,終於燒腩仔喊到豬頭咁嘅樣,艾菲都成功剪到個公公唔肯再同燒腩仔剪嘅冬菇頭(因為公公上次剪到個陰好平,之後畀朋友話公公剪到個孫咁薯,佢以後就唔肯同燒腩仔再剪呢個頭啦)﹗
剪完之後艾菲第一時間影相whatsapp畀公公婆婆睇,佢哋回返手指公嘅emoji返來,艾菲即刻畀返燒腩仔睇話公公婆婆讚佢叻同靚,好彩呢個小朋友讚多兩讚就飄飄然,洗完頭沖完涼好快就平伏返心情,艾菲叫佢坐定定畀艾菲影相做record都好合作,最開心係第二日上幼潛時,一眾同學媽咪同老師都讚佢個頭靚,仲問佢係唔係好乖坐定定咁畀媽媽剪頭髮,搞到佢都唔好意思答人問題﹗
經此一役之後,燒腩仔似乎對艾菲呢個髮型師都多咗信心,婆婆問佢以後想畀公公剪定媽媽剪,佢都話要媽媽同佢剪,雖然艾菲萬般唔願意(點解唔揀阿公剪...),不過都覺得係好事來,至少佢對剪頭髮呢樣嘢無再咁抗拒,剪頭髮前仲識得主動問艾菲拎個化妝掃來掃走面上D頭髮碎(實情係拎來玩),宜家艾菲嘅短期目標係令佢坐定定剪頭髮唔再喊,長遠嘅目標就係令佢接受剷頭髮D刨嘅聲,等艾菲可以喺出年夏天幫佢剷返個清爽型仔頭﹗
訂閱: 張貼留言 (Atom)


text: 香港唔少基督教人物都會用類似嘅講法--「民主不是絕對真理/普選不是萬能/民主都有好多問題,唯有信靠上帝才是真理」,他們包括政協鄺主教,吳宗文先生,林以諾先生(早幾年佢評論美國民主制度培養唔到政治接班人,俾人KO到七彩),高皓正弟兄等等.聽到唔少人講番,應該仲有唔少教會用呢套講法教導信徒,亦有唔少信徒buy呢套講法.但當你問佢地人類暫時諗到嘅制度當中,邊種制度先至最能夠保障宗教自由,又最接近聖經關於公義的教導,佢地又答唔到.而如果你問佢地點知上帝嘅心意係咩,邊個會被上帝使用去改變社會,佢地又只能夠講要有信心,彷彿只要祈禱,就算冇民主制度保障,冇人爭取社會公義,冇人捍衛人權法治,個社會點都會走向烏托邦咁,永遠唔會有貪腐,侵犯人權,特權政治,罪案,貧富懸殊咁. 以為躲在會堂裡面不問世事,社會就會變好,就好似有啲人會因為迷信而拒絕接受醫院治療,結果害死自己或者家人咁. 唔係想詆毀對神有信心嘅信徒,而係想提醒大家真係唔好忘記信心同行為係不可分的.如果我地嘅前人冇走出嚟爭取改善社會,而家女人可能仲要紮腳,黑奴可能仲俾人買賣緊(大家應該記得《奇妙恩典》呢套戲?),被誣蔑為異端就要燒死(大家對極端伊斯蘭國家處死改信基督教嘅人係咪咬牙切齒?),女人冇得投票,黑人坐車要讓位俾白人,官員睇教堂十字架唔順眼就要強拆(中國就係咁,sosad). 所謂行公義,好憐憫,唔係淨係指慈善奉獻或者義工探訪,仲包括爭取改良社會政治制度,令佢更加能夠令人人都活得有尊嚴同平等. (圖:The Four Freedoms) 延伸閱讀: 絕對真理?!(Truth Begger) 獨裁政權最需要大祭司 (Kursk) 大家都誤會了高皓正 (Kursk)


text:
愛台灣 ☀ 木柵動物園
2010‧09‧27 琴晚大家都訓得好好呀 一早起身享受酒店嘅美味早餐 雖然唔係自助餐 但好好味架! 跟住我地就搭捷運站到木柵動物園喇 之前喺長隆動物園玩得好開心 所以大家都好期待去呢個動物園呢! 夾埋呢個動物園 我去過兩個動物園喇 媽咪話好快帶埋我去日本嗰個動物園呢! 木柵線嘅捷運車箱特別靚 我地揀左車尾嚟坐 我今日帶埋dondon去動物園呀 佢話好開心喎
琴晚大家都訓得好好呀 一早起身享受酒店嘅美味早餐 雖然唔係自助餐 但好好味架!
跟住我地就搭捷運站到木柵動物園喇 之前喺長隆動物園玩得好開心 所以大家都好期待去呢個動物園呢! 夾埋呢個動物園 我去過兩個動物園喇 媽咪話好快帶埋我去日本嗰個動物園呢!
木柵線嘅捷運車箱特別靚 我地揀左車尾嚟坐
我今日帶埋dondon去動物園呀 佢話好開心喎
yeah! 果然總站就到喇
一出站就見到好多好靚嘅動物喇 好開心呢!
動物園門口有好多人喺度賣野 有帽啦 有扇...
喺門口影張相 就可以入去喇!
園內嘅設施都好好 有好靚嘅locker同bb車租借
ok喇 咩都準備好 我地沿住地圖開始行 第一站係"無尾熊館" 即係樹熊館咯 佢地幾隻都好懶惰 哈哈 好得意架
呢個動物園會噴水出嚟 令環境冇咁熱冇咁焗
之後行一陣 就到左panda館喇 行完一個圈 始終係海洋公園嗰個熊貓館靚d 乾淨d
門票平 但係商品唔平啊 都係睇下算咯 嘻嘻
媽咪最鐘意但又最驚嘅一個館 - 夜行館
嗰度有好多品種嘅貓頭鷹 同好多夜行動物 媽咪一邊睇一邊起雞皮 哈哈
跟住地圖行 行一條大斜路就到非洲區
我地見到羚半啦斑馬啦大笨象河馬啦...
哇 搞咩大灰狼變左隻狗狗咁嘅...
行到企鵝館都行左一大半咯
d企鵝好靚架 我地最鐘意係皇冠企鵝 好似圖畫嗰日咁架 好得意... 原來書書講得啱 佢地住喺好凍嘅地方 我地企喺出面都覺得凍呀!
最精彩嘅館都行晒喇 淨返d館冇入去 只係喺出面睇下就算咯
足足行左一大個圈 個個都攰到甩晒皮...一於出去食餐勁嘅
回程又見到架靚靚捷運喇...


text:
據嗰班叛鴿講,佢地係不滿白鴿黨喺政改一役臨陣轉軚,失信於民,希望透過另一平台推動香港民主發展.佢地又認為有唔同意見係好正常,表明唔會退黨,出年區議會選舉仍然會以白鴿黨名義參選.至於白鴿黨高層,就表示黨內一向都有唔同聲音,唔擔心會造成分裂.只要班叛鴿冇做違反黨紀嘅,亦都唔會要求佢地退黨.
單真係好搞笑,我到而家先知道原來扮民中人係咁包容異見嘅.我一向仲以為求同存異只係建制派嘅專利,而黨同伐異至係扮民嘅真理.我就覺得班叛鴿相當無恥嘞,一方面標榜自己唔會同流合污,而另一方面又擔心自己個政團唔夠知名度,賴死唔肯退黨.好明顯佢地嘅理念同白鴿黨嘅主流路線已經有好大出入,所謂道不同不相為謀,佢地退黨反而唔會俾人覺得係叛徒.其實佢地都自動露咗餡,被問及點解唔退黨嘅時候,佢地竟然話而家退黨已經起唔到乜衝激作用.真係進退失據,愚不可及.如果好似X家富咁一早退黨,起碼都可以贏到激進fan屎嘅掌聲.既然已經錯失咗出位嘅時機,而家就唔好搞咁多小動作啦.
至於白鴿黨方面嘅回應,可謂冇厘新意.個個高層夾晒口供,話唔擔心會造成黨內分裂.反而平時唔覺佢牙尖嘴利嘅俊男主席就表現最突出.佢否認雙方存在好大分歧,如果唔係班叛鴿都唔會繼續留低,仲話班友先至需要向公眾解析清楚佢地嘅立場.好一招俊男推車,輕輕巧巧咁將督推返俾班叛鴿,絕對係四兩撥千斤嘅最佳示範.原來佢太極咁掂嘅,真係估佢唔到.都係大長老華叔最坦白,直斥班叛鴿冇政治道德.佢話如果唔順超就應該退黨,而唔係留喺度搞破壞.華叔講得好啱,佢始終係值得敬重嘅!
講到政治道德,我又笑咗出嚟嘞.係人都知,政治係世界上兩種最污穢嘅之一,根本冇道德可言.政治講求嘅係利益,而道德,公義,真理呢只不過係政客用嚟掩飾真相嘅煙幕.大家冇聽過咩?政客靠得住,豬乸都會上樹!
華叔,政治呢家真係唔適合你架!
同場加映:「鬼打鬼」
琴日喺報紙睇到,癲狗幫拉大隊去帘記投訴土皇帝以權謀私.哈哈,鬼打鬼,最好睇!如果打到兩敗俱亡就perfect嘞!
補充:
上文提到政治係世界上兩種最污穢嘅之一,咁另外嗰樣又係乜嚟呢?哈哈,呢個問題係冇標準答案架.總之自由發揮,自己覺得係乜就係乜啦!


text:
對於男歡女愛,我嘅態度(或者講睇法會貼切啲)一向好開放.只要雙方係成年人(指心智而言),而當中又冇強迫成份,其實喺邊度玩同點玩法都唔係問題.好明顯,當年喺北大學生會辦公室發生嘅係一件好香豔嘅事,用「艷史」嚟形容應該最貼切.不過要將豺大媽同個「艷」字扯上關係,就點都過唔到自己嗰關囉.
「秘史」就比較中性,又可以勾起讀者嘅好奇心,其實用嚟做標題都唔錯.但係呢啲嘢有幾「秘」,我就完全確定唔到.我自己冇試過喺大學圖書館,實驗室,學生會呢啲地方搞嘢啫,不過話唔定大部分大學生都試過呢.所以「秘史」都係不用為妙,費事俾人話我無知啦.
至於「孽史」,當然係負面詞啦,本來唔應該用嚟形容男女之事.但係搞嘢不設防,中咗招就走去落仔,而且仲要係三番四次,咁唔係造孽係乜?!
其實做咗就做咗,豺大媽自己有冇檢討過,根本就唔關人事.不過佢硬係不甘寂寞,係都要挖番自己嘅臭屎出嚟講,仲要將責任推卸落其他人身上.一時話自己少不更事,一時話買唔到避孕用品,一時又話係迫於社會壓力先至墮胎,總之就唔好怪佢.咁都算嘞,佢要懺悔就懺到夠,有冇誠意其實無關痛癢.最頂唔順係佢講到自己不知幾偉大,忍痛自揭臭屎係為咗拯救受一孩政策迫害嘅中國婦女同嬰兒.佢咁做已經超越咗喺自己面上貼金嘅程度,直頭係將成塊金條塞埋入私處添啦!
冇錯,一孩政策的確帶嚟咗好多社會問題,遲啲有機會不妨講吓.不過豺大媽落仔,根本就唔關一孩政策嘅事,完全係佢自己不負責任啫.只係貪圖一夕歡愉,唔通佢地(包括埋封蟲德)事前冇諗過會有中招嘅風險?到中咗招嘞,又係咪一定要落仔呢,斷估生出嚟都唔使拉去打靶啩?講到尾,佢地只係唔想為自己所做嘅嘢承擔責任啫.如果只係一對普通少男少女,我最多都係話佢地無知識淺.不過佢地係領導89學運嘅靈魂人物,主宰住中華民族嘅民主發展,理應有足夠嘅智慧同承擔去處理呢啲私人事務.如果連修身齊家都搞唔掂,仲學乜人講民主大業呢?!佢地領導89學運,會唔會都係抱住同搞嘢一樣嘅心態呢?總之想搞就搞,事前唔使評估風險同計算後果,過程中唔使考慮應變,事後就一走了之.要澄清一點,我絕對無意侮辱89民運,呢個係死罪,隨時會株連九族,我擔當唔起!我講緊嘅只係作為學生領袖嘅嗰一對夫婦啫!
忽然諗起一單咸豐往事,可以攞嚟做個對比.以前有個同級嘅中學女同學,我諗佢應該比同級平均年齡大一兩歲,而且發育得表較早,由中一開始已經係一個巨人大姐姐.因為唔同班,其實我同佢唔係好熟,不過就覺得佢有啲嘢好與眾不同.究竟係點特別法又講唔出,因為嗰時細個,有啲概念仲未好清晰,只係覺得佢同其他女同學有好大分別.而家講番當然冇難度啦,就係風情萬種囉.澄清吓先,我係指佢嘅意態,而唔係講佢個樣.
去到中四嗰年,忽然冇見佢喺學校再出現.後來聽同學講,先知道佢原來退咗學,因為俾人搞大咗個肚,據聞經手人唔係同校學生.咁都合理嘅,我地係第一屆,最大嘅男生都只係讀緊中四,邊有本事搞大佢個肚喎.咪笑呀,嗰陣嘅中四男生真係好純情,隨時連打飛機都唔識架!
又過咗好多年,聽啲舊同學講嗰位女同學已經抱埋孫添,嗰時佢都只係三十幾歲.原來佢嗰時冇返深圳落仔,而佢個女又步佢後塵,一早俾人搞掂咗.話時話,唔知佢而家係咪已經四代同堂呢?
當然啦,太早生仔未必係好事,除咗要承受各方面嘅壓力,仲要放棄好多嘢,包括學業同前途.好似嗰位女同學咁,十幾歲就開始做師奶,都咪話唔攞命.不過佢肯承擔責任,自然可以心安理得,無論日子過得如唔如意,起碼都有覺好瞓先啦!


text:
約o左Mua Amy 6:30am o黎到,於是乎天都未光,5:45am就要起身梳洗.
唔知點解自己一路都無點樣緊張過,可能大日子之前太忙,無時間緊張,但係到o左o果朝都係無乜緊張.
Amy之前一日分咐落,o係佢到我屋企之前15分鐘,記得插定個捲髮機預熱,我梗係記得啦!不過即使我唔記得,Amy o果朝都有打o黎提我.
Amy好準時,佢一o黎到就幫我捲o左髮先,然後好比心機o甘同我化妝.
本來預計花車8:30pm到我樓下,點知可能交通太暢順,8:00pm就已經到o左,不過我個頭同妝都未攪掂呀!等o下啦!
之前問o左老公妹妹借o左套茶具.
大日子之前o果晚,我諗住洗乾淨o左套杯同壺,第二朝斟茶用,點知唔小心打爛o左一隻杯.
o果一刻真係唔知點算,除o左大吉利事之外,最幣係已經夜晚11:00點幾,買過套都o黎唔切,o係慌忙之下,即刻打比老公,點知佢沖緊涼.心諗點算好呢!
定一定神之後,諗起未借到套茶具之前,我o既好姊妹話可以幫我問人借,雖然已經時候唔早,都好怕嘈醒對方,但係o係無計可施之下打o左比佢,好彩原來佢去o左飲,亦都幫我借到套茶具.
我真係好多謝我呢位好姊妹,佢一大朝早幫我o係佢朋友o度攞套茶具,仲要攞埋過o黎我屋企,真係麻煩o西呀!另外都要多謝我好姊妹o既朋友借套茶具比我.
謝謝!
Continue reading »
本來一直都無諗過要上頭,一來無搵到好命婆,二來諗住有o甘簡單得o甘簡單,唔想攪o甘多o野.
點知結婚前o果晚,o係我同亞爸,細佬好忙o甘執緊o野o既時候,我亞媽不停話要幫我上頭.講真o果晚我真係有D激氣,個個都已經好唔得閒,佢仲要攞住隻梳不停o甘o係o度問得未呀!仲要答o左佢話執埋o野先,都依然繼續o係o度問,就連我細佬都問佢係唔係好趕.
最後,大家執好o西o野,終於都償o左亞媽成晚o既心願,上o左頭嘞!
Continue reading »
傳統係結婚前一日,一對新人唔可以見面,但係今時今日o係香港,真係無乜可能,我諗10對有9對都一定會見面.
其實大日子之前o果日,我都好想早D返屋企,一來要執結婚o果日用o既o野,二來由於好忙,已經有好多日無返過屋企食飯嘞!雖然o果晚最後都有返屋企食飯,不過攞o西o野,都攪到9:00pm先返到去.
Continue reading »


text:
Day 15 Prague
之後我哋就去返尋日去過個商場到食Lunch,今日我哋就食呢個Running Sushi嘅任食,佢其實係有兩條迴轉軌,分上下格,上面個D就係熱食,下面個D就係冷食~~查實D嘢食嘅款式就唔係好多,食幾食就無咩嘢揀喇,不過我哋就食到好飽~~
食完嘢我哋就去舊城區個邊到睇嘢,我哋首先去咗有捷克香謝麗舍大道嘅地方到睇下,不過就無嘢啱我哋睇.記起有網友話呢到附近唱錢個Rate高D同埋唔收手續費,於是就行去換啦,其實都幾遠下,個Rate又唔見得特別高,不過就真係無收手續費嘅,但係其實我哋係舊城區有幾間都係寫住唔收手續費嘅.
換完錢,我哋就去咗火藥塔同埋市民會館到睇下,個火藥塔我哋重上埋去睇添,係上面可以睇晒成個舊城區~~我哋一上到去就想影下相,點知個職員就唔俾我哋影,咁 我哋就俾錢上個塔到睇下啦,上面其實都幾正,睇晒個舊城區,如果好天就更加正啦~~落到來我哋又影相,今次就無唔俾我哋贏,可能俾咗錢呱.個市民會館我哋都係係外面影相,影完相就去埋Havelska Market 到睇下嘢.呢個Havelska Market有好記念品買,重有嘢食買,我哋買咗少少嘢之後就返去酒店喇.返酒店途中途經一間叫 Sex Museum 嘅店舖,係門口到放咗一張櫈,話座落去就會測試到你對性嘅熱衷程度喎,呢張櫈都幾多人玩~~我哋當然又玩埋一返啦.玩完我哋就返去酒店,臨返酒店前,我哋就去Metro到買多兩張24 Hour Travel Pass聽日用.今晚我哋嘅晚餐又係食福字麵加蛋,因為唔想攞返香港嗎!!今日我哋都行咗幾多路下,好攰,有得腳底按摩就好啦,其實係Charles Bridge附近有間泰式按摩店架,不過就好貴囉,腳底按摩1個鐘要四百幾蚊港幣~~~~重有日半就返香港啦…


text:
Friday, July 31, 2015
近來...
Friday, July 10, 2015
參觀益力多廠
Tuesday, July 7, 2015
童書分享~ Hooray for Hat, Bulldozer's Big Day
故事講啲隻大象好 grumpy, 但收到一盒帽之後就開心返.
一睇呢本書個封面就覺得好吸引了!公仔得意,故事有趣,仲要係人仔至愛㗎工程車呢!
Monday, July 6, 2015
沙灘樂
Thursday, July 2, 2015
有朋自遠方來
又有朋友由香港過嚟玩啦!佢哋係我中學時代教會認識㗎朋友,以前我返香港都有見吓面,但近幾次返去都冇乜見,就算見都好少傾計,佢哋有咗小朋友之後我都冇見過佢哋啦!可以見吓面好開心呢!
其實佢哋只係出發前一星期左右至聯絡我,因為原來佢唔知我住晌 LA 呢!到出發前一星期至有人同佢提起!佢哋已經 book 咗 local tour, 所以本來都係諗住有機會就食餐飯,見吓面咁.點知佢哋個 tour 安排好差,接送食宿都唔掂.所以我哋接待咗佢哋一晚同接送去附近㗎景點.另一日又同佢哋食晚餐,同去買吓嘢.
其實咁反而令我哋多咗時間傾計,啲細路又可以一齊玩吓.佢哋走咗之後人仔仲不停講想同哥哥玩!
我好鐘意耐不耐有朋友過嚟玩.可以聚舊/認識新朋友之餘,人仔又有多啲人伴佢玩!唔知下次又會係邊個過嚟呢?


text:
Aug 27, 2016 (Saturday)
Jayden 6Y4M2W
Jaylen 1Y4M2W
晨早起身瞓醒就check out 啦!
Check out之後我哋係國際通行咗一陣,
買咗少少手信,跟住我哋就去搭單軌電車出發去outlet.
Outlet之前去過,上次覺得入面嘅店舖不太吸引,
所以今次抱住買唔到嘢嘅心情去行outlet.
咦!點知又買到野喎.
買咗兩條Levis,又買咗兄弟裝備粒粒同埋Jayden.
Levis真係抵到爆炸, 6000円有三條,
即係四百幾蚊有三條牛仔褲,
喺香港四百幾蚊一條都買唔到啦!
唔知係咪23吋或24吋幾乎冇乜人買,
所以只有23吋同24吋係做緊大特價.
於是我就將自己塞落一條24吋嘅牛仔褲,
哈哈,又比我塞得入喎.
真開心,用咁平啲價錢買到牛仔褲.
行完outlet,見仲有時間,所以過咗隔離個商場Tomiton行街,
見到100 Yen店,即刻衝入去睇,
真係唔知點解, 100 Yen店係行極都行唔厭嘅.
兩年前,我同K Baba去沖繩嘅時候係打緊風,
又落大雨,所以我對沖繩冇乜好感.
但係,今次去沖繩兩日都陽光普照,
藍天白雲,天氣非常好,
真係令我有衝動想帶Jayden再去多一次沖繩.
行完之後,我哋就搭穿梭巴士去機場啦!
明明諗住行李唔寄艙,但結果多嘢得滯,
拎唔到太咁多,都係要寄艙.
哈哈,今次去沖繩,冇揸車,只係搭巴士同埋單軌列車,
冇小朋友的話,還可以,
如果有小朋友一齊去,千祈唔好咁樣做啊!
有啲巴士係半個鐘或者一個鐘一班,
如果帶住小朋友,要追巴士,真係會癡線架!
唔知下次我哋個私旅行團又會去邊度呢?
團友話想去轉台灣喎,貪機程較短.


text:
前幾日係Facebook睇左個畫pancake嘅video,我諗好多人都有睇到,好似唔係好難所以今日下午茶就試吓.
我預備左兩個bump, 一個用來畫,一個粗啲嘅用嚟填色,不過其實淨係用一個都OK.
煎pan不用加油,先畫咗個型,面頭有bubble就好似油顔色咁填滿.到後加的粉漿都有bubble時就可以反面了.
我特登畫好左一個多啦A夢先去接車輋放學.我同佢講一陣你返到屋企要瞇埋眼我俾個驚喜你.
車:我知,圓型果啲呀嘛
我:唔係喎,今日唔係整卷蛋
車:唔係我意思係pancake
我:你咁叻嘅?不過你唔知乜嘢圖案
車:多啦A夢吖嗎!
我:你又知!無晒驚喜啦
車:你頭先食晏嗰時咪講咗囉,不過我都一樣要瞇埋眼咁樣開心啲!
次次我諗住俾D驚喜人嘅時候我都好興奮,成日都忍唔住講咗出嚟無晒驚喜😅好在車輋見到嘅時候都嘩咗一聲.
之後我再畫多咗一個加菲貓,其實除咗加菲貓同多拉A夢我都冇嘢識得畫,就係美術零天份的.於是浄咗嘅粉漿我叫車輋畫埋佢,佢畫咗我同埋佢自己.佢今朝甩咗一隻上門牙,之前連續四隻都係下排,今次第五隻.
因為掛住打呢個post,最後一個唔記得收慢火,深色咗D.
車:咁我咪係燶人哆
我:當你曬黑左啫,我食哆.
車:我食,不多搽花生醬!
我呢個pancake口感好似麥記熱香餅:
2.5 tbsp 自發粉
2.5 tbsp 純乳酪
1 tbsp 糖
蛋一隻
少少奶 (約2-3 tbsp)
少少油 (約 1 tbsp)


text:
第一次衝出亞洲 ,就選擇左移民天堂澳洲.本身唔係愛刺激既人,所以冇打算去大堡礁,跳降傘之類,只求舒舒服服HEA 下,感受下西方人悠閒既生活 .
拿埋行李去上韓文班,上到一半就匆忙坐巴士入機場.今次搭夜機,去到即刻可以玩喇!不過對我嚟講搭長途機始終係一大挑戰,加上九宵驚魂既陰影仲係揮之不去,所以整個機程都唔多自在,而且機長仲話菲律賓附近有風暴,就更令人不安喇,好在有靜茹既歌聲幫我分散下注意.適逢豬流感既影響,機組人員都戴上口罩,有部分乘客都有戴,大家都頗為緊張哩,但我自己戴左一陣就因為呼吸困難放棄喇!
呢班機都幾Full,好多仲係父母陪住一齊既留學生添.由於當地時間比香港快兩個小時,八個半鐘既路程去到一半已經可以見到日出喇!
無驚無險,終於到達悉尼喇,係我去過世上最南端既地方,心情好興奮哩!
今次雖然帶左少少平安藥同糖果,但因為誠實申報,所以都冇被為難,過關出奇地順利哩!最搞笑係見到行李帶附近既海關被緝毒犬拉住跑,佢地一定係好肚餓想搵野食喇!
出左關總算鬆一口氣,即刻搭火車入市中心,入閘口原來唔俾影相,等佢出黎話我時,我已經快手偷影左幾張喇!
機場離市區好近,坐火車十幾分鐘就到喇,非常方便.
十幾個鐘都冇咩瞓過,返到酒店實在太攰喇,唔理三七廿一去沖涼瞓返一陣先出發.第一站去Fish Market,比想中規模細好多,餔頭應該唔超過廿間.我地去到只係四點左右,但好多舖已經關門清潔緊,難得一兩間仲開門做生意,就緊係唔會放過啦!
食物唔係淨返好多,為怕水土不服,都係冇食生蠔,改食熟野算喇.點左焗蠔,扇貝同大頭蝦.焗蠔雖然細隻,但都幾鮮味,其他食物都好入味,唔錯!可能見就收舖,佢仲收少我地錢添!有啲人亦趁呢個時候掃清食物櫃既野,真係精打細算!
椒鹽大頭蝦,美味!
天都未黑就收工,真係歎!
已經冇晒人喇!
人少少係度坐下睇下日落都幾寫意.
下次有機會再黎真係要早啲!
跟住去左市中心著名既QVB商場逛,呢個商場係由古式建築改建,充滿歐陸風情,只是售賣既物品太高檔,唔係太岩我口味,而且大部份都關門,都係得個睇字.呢度仲有好古舊既電梯,好似去左十九世紀咁.
好快就天黑喇,今晚決定早啲食飯返去休息.慢慢行返去唐人街,附近既街道都係亞洲人聚集既地方,去左華人開既超市買野飲,周圍都係香港人,感覺好得意.
今日係星期五,適逢唐人街有夜市,短短一條街被擠得水洩不通.除左有賣工藝品既攤檔,仲有賣小吃既地方,連魚蛋燒賣都有,當然係貴過香港好多啦!
原來外國人真係好鍾意中國食物,我地去左東海酒家試下當地粵菜,有唔少外國人等位. 不過唔明點解好多人叫北京填鴨,乜真係咁好食咩?估唔到呢度食中菜係咁貴既,一碟炒菜都要百幾蚊港紙,結果我地食左三碟普通野便四百幾蚊,係香港可以食得好好喇!
酒店係唐人街隔離,食飽飽過對面就到喇!今日既行程亦就止結束.